http://www.thaigov.go.th

(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)

วันนี้ (21 มิถุนายน 2565) เวลา 09.00 น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทำเนียบรัฐบาล ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างระเบียบสำนักนายกรัฐมนตรี ว่าด้วยการปฏิบัติงานนอกที่ตั้งของส่วนราชการ พ.ศ. ....

2. เรื่อง ร่างพระราชบัญญัติยกเลิกพระราชบัญญัติว่าด้วยความผิดอันเกิดจากการใช้เช็ค พ.ศ. 2534 พ.ศ. ....

3. เรื่อง ร่างพระราชกฤษฎีกาค่าตอบแทนและค่าใช้จ่ายอันเกี่ยวกับการเดินทางไปปฏิบัติ หน้าที่ต่างท้องที่ของประธานกรรมการและกรรมการกิจการกระจายเสียง กิจการ โทรทัศน์ และกิจการโทรคมนาคมแห่งชาติ พ.ศ. ....

4. เรื่อง ร่างกฎกระทรวงแบ่งส่วนราชการสำนักงานเศรษฐกิจการคลัง กระทรวงการคลัง พ.ศ. ....

|  |
| --- |
| **เศรษฐกิจ-สังคม** |

5. เรื่อง ขอรับการจัดสรรงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น ครั้งที่ 2 วงเงิน 2,039.21

ล้านบาท เพื่อฟื้นฟูโครงสร้างพื้นฐานที่ได้รับความเสียหายจากอุทกภัยและภัยภิบัติ (จำนวน 23 จังหวัด) ของกรมทางหลวงและกรมทางหลวงชนบท

6. เรื่อง มาตรการภาษีเพื่อสนับสนุนการถ่ายทำภาพยนตร์ต่างประเทศในประเทศไทย

7. เรื่อง ขอความเห็นชอบแผนอัตรากำลังโรงพยาบาลกัลยาณิวัฒนาการุณย์ คณะ แพทย์ศาสตร์ มหาวิทยาลัยนราธิวาสราชนครินทร์ ประจำปีงบประมาณ

พ.ศ. 2566 – 2569

8. เรื่อง ภาวะสังคมไทยไตรมาสหนึ่ง ปี 2565

9. เรื่อง รายงานผลการดำเนินงานโครงการอาคารแสดงประเทศไทย งาน World Expo 2020 Dubai

10. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุม

ครั้งที่ 10/2565 และครั้งที่ 11/2565 และผลการพิจารณาของคณะกรรมการ กลั่นกรองการใช้จ่ายเงินกู้ ภายใต้พระราชกำหนดฯ เพิ่มเติม พ.ศ. 2564 ในคราว ประชุมครั้งที่ 12/2565 ครั้งที่ 13/2565 และครั้งที่ 14/2565

11. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราช กำหนดฯ เพิ่มเติม พ.ศ. 2564 ในคราวประชุมครั้งที่ 15/2565 และ

ครั้งที่ 16/2565

12. เรื่อง วันน้ำบาดาลแห่งชาติ

13. เรื่อง สรุปมติการประชุมคณะกรรมการนโยบายปาล์มน้ำมันแห่งชาติ ครั้งที่ 2/2565

14. เรื่อง มติสมัชชาสุขภาพแห่งชาติ ครั้งที่ 14 พ.ศ. 2564

15. เรื่อง ขอทบทวนมติคณะรัฐมนตรี เรื่อง มาตรการเร่งด่วนในการป้องกันวิกฤตการณ์จาก โรคติดเชื้อไวรัสโคโรนา 2019 (มาตรการห้ามข้าราชการ พนักงานของรัฐ และ รัฐวิสาหกิจเดินทางไปต่างประเทศ ยกเว้นมีเหตุจำเป็นสำคัญและเตือนประชาชน ให้งดการเดินทางไปในประเทศซึ่งเป็นพื้นที่ระบาดต่อเนื่อง)

16. เรื่อง ขอรับจัดสรรงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น (กระทรวงพลังงาน)

17. เรื่อง ผลการดำเนินการปรับปรุงแผนที่แนวเขตที่ดินของรัฐแบบบูรณาการ มาตราส่วน

1 : 4000 (One Map) ของพื้นที่กลุ่มที่ 2 จำนวน 11 จังหวัด

18. เรื่อง การขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของ

เศรษฐกิจพอเพียง

19. เรื่อง มาตรการเร่งด่วนเพื่อช่วยเหลือประชาชนและภาคธุรกิจจากสถานการณ์ราคา

พลังงาน

|  |
| --- |
| **ต่างประเทศ** |

20. เรื่อง ผลการประชุมระดับผู้นำด้านน้ำแห่งภูมิภาคเอเชีย-แปซิฟิก ครั้งที่ 4

21. เรื่อง (ร่าง) บันทึกข้อตกลงความร่วมมือโครงการเสริมสร้างศักยภาพเชิงสถาบันและเชิง เทคนิคเพื่อดำเนินการตามกรอบการดำเนินงานด้านความโปร่งใสภายใต้ความ

ตกลงปารีส

22. เรื่อง การเสนออุทยานธรณีขอนแก่นเป็นสมาชิกอุทยานธรณีโลกของยูเนสโก (UNESCO Global Geoparks)

23. เรื่อง ผลการเยือนไทยอย่างเป็นทางการของนายกรัฐมนตรีญี่ปุ่น

24. เรื่อง ผลการประชุมคณะกรรมการร่วมทางการค้า (Joint Trade Committee: JTC) ไทย-เวียดนาม ครั้งที่ 4 และกิจกรรมอื่น ๆ ที่เกี่ยวข้อง

25. เรื่อง ผลการประชุมคณะกรรมการร่วมทางการค้า (JTC) ไทย-ภูฏาน ครั้งที่ 4 และ กิจกรรมอื่น ๆ ที่เกี่ยวข้อง

26. เรื่อง ผลการประชุมระดับรัฐมนตรีด้านการศึกษาแห่งภูมิภาคเอเชีย-แปซิฟิก ว่าด้วย เป้าหมายการพัฒนาที่ยั่งยืน เป้าหมายที่ 4 (การศึกษา 2030) ครั้งที่ 2 และ

ฉายวีดิทัศน์

27. เรื่อง ร่างแถลงการณ์ร่วมของการหารือเชิงยุทธศาสตร์ไทย – สหราชอาณาจักร ครั้งที่ 4

28. เรื่อง ท่าทีไทยในการประชุม 2022 United Nations Ocean Conference

|  |
| --- |
| **แต่งตั้ง** |

29. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

30. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (สำนักนายกรัฐมนตรี)

\*\*\*\*\*\*\*\*\*\*\*\*\*\*\*\*\*\*\*

|  |
| --- |
| **กฎหมาย** |

**1. เรื่อง ร่างระเบียบสำนักนายกรัฐมนตรี ว่าด้วยการปฏิบัติงานนอกที่ตั้งของส่วนราชการ พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรีว่าด้วยการปฏิบัติงานนอกที่ตั้งของส่วนราชการ พ.ศ. .... ตามที่สำนักงานปลัดสำนักนายกรัฐมนตรี (สปน.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณาโดยให้รับความเห็นของสำนักงาน ก.พ. ไปประกอบการพิจารณาด้วย แล้วดำเนินการต่อไปได้ และให้สำนักงานปลัดสำนักนายกรัฐมนตรีและหน่วยงานที่เกี่ยวข้องรับความเห็นของสำนักงาน ก.พ.ร. ไปพิจารณาดำเนินการต่อไปด้วย

ทั้งนี้ สปน. เสนอว่า

1. **โดยที่แผนการปฏิรูปประเทศด้านการบริหารราชการแผ่นดิน** (ฉบับปรับปรุง) กิจกรรมปฏิรูปที่ 2 จัดโครงสร้างองค์กร และระบบงานภาครัฐให้มีความยืดหยุ่น คล่องตัวและเปลี่ยนแปลงได้ตามสถานการณ์**ได้กำหนดกรอบระยะเวลาการกำหนดให้มีแนวทางการปฏิบัติงานนอกสถานที่ตั้ง (Work From Anywhere)** ที่รองรับชีวิตวิถีใหม่ (New Normal) เหมาะสมกับสถานการณ์ปัจจุบันและลักษณะขององค์กร **โดยให้มีการปรับปรุง/แก้ไขกฎหมายที่เป็นอุปสรรคต่อการปฏิบัติงานนอกสถานที่ตั้ง (Work From Anywhere) ไว้ในปี พ.ศ. 2565**

2. **รองนายกรัฐมนตรี (นายวิษณุ เครืองาม) ได้สั่งการให้ สปน. พิจารณาปรับปรุงและพัฒนาระเบียบสำนักนายกรัฐมนตรีเกี่ยวกับการปฏิบัติงานนอกที่ตั้งของส่วนราชการ**ให้เกิดความชัดเจนในการปฏิบัติงานนอกที่ตั้งของส่วนราชการ และรองรับสถานการณ์วิกฤตการณ์การแพร่ระบาดของโรคติดเชื้อไวรัสโคโรนา 2019 (COVID-19) ที่ทำให้มีผลกระทบต่อการปฏิบัติงานของข้าราชการและเจ้าหน้าที่ที่เกี่ยวข้องทุกส่วนราชการ

3. ดังนั้น เพื่อให้เป็นไปตามบทบัญญัติของรัฐธรรมนูญ แผนการปฏิรูปประเทศ มติคณะรัฐมนตรี และคำสั่งรองนายกรัฐมนตรี (นายวิษณุ เครืองาม) สปน. จึงได้ยกร่างระเบียบสำนักนายกรัฐมนตรี ว่าด้วยการปฏิบัติงานนอกที่ตั้งของส่วนราชการ พ.ศ. .... ขึ้น โดยได้พิจารณาร่างระเบียบฯ ดังกล่าวร่วมกับผู้แทนสำนักงาน ก.พ. ผู้แทนสำนักงาน ก.พ.ร. ผู้แทนสำนักงานคณะกรรมการกฤษฎีกา และผู้แทนกระทรวงดิจิทัลเพื่อเศรษฐกิจและสังคม (สำนักงานปลัดกระทรวงดิจิทัลเพื่อเศรษฐกิจและสังคม และสำนักงานพัฒนาธุรกรรมทางอิเล็กทรอนิกส์) และได้ปรับปรุงแก้ไขร่างระเบียบฯ ดังกล่าวตามความเห็นหน่วยงานที่เข้าร่วมประชุมแล้ว ต่อมาได้เสนอร่างระเบียบฯ ดังกล่าวต่อ**คณะกรรมการพิจารณาปรับปรุงและพัฒนาระเบียบสำนักนายกรัฐมนตรีเพื่อพิจารณาศึกษา** วิเคราะห์ และเสนอแนะการยกเลิกหรือการปรับปรุงแก้ไขระเบียบสำนักนายกรัฐมนตรีที่อยู่ในความรับผิดชอบ ให้สอดคล้องกับสภาพการทำงานในปัจจุบัน และสอดคล้องกับรัฐธรรมนูญ สภาวะเศรษฐกิจ สังคม และเทคโนโลยีที่เปลี่ยนแปลงไป

4. คณะกรรมการฯ ในการประชุมครั้งที่ 1/2565 เมื่อวันที่ 4 กุมภาพันธ์ 2565 **ได้พิจารณา ร่างระเบียบฯ ดังกล่าวข้างต้นแล้วมีมติเห็นชอบร่างระเบียบฯ และให้ดำเนินการเสนอคณะรัฐมนตรีเพื่อพิจารณาต่อไป**

**สาระสำคัญของร่างระเบียบ**

**กำหนดแนวทางปฏิบัติงานนอกที่ตั้งของส่วนราชการ เพื่อให้การดำเนินการของส่วนราชการเป็นไปในทิศทางเดียวกัน และเกิดความยืดหยุ่นในการปฏิบัติงานของเจ้าหน้าที่ส่วนราชการ** โดยมีสาระสำคัญ ดังนี้

|  |  |
| --- | --- |
| **ประเด็น** | **สาระสำคัญ** |
| 1. **บทนิยาม** | • **“ส่วนราชการ”** หมายความว่า ส่วนราชการตามกฎหมายว่าด้วยระเบียบบริหารราชการแผ่นดิน และกฎหมายว่าด้วยการปรับปรุงกระทรวง ทบวง กรม แต่ไม่รวมถึงองค์กรปกครองส่วนท้องถิ่น (อปท.) รัฐวิสาหกิจ และองค์การมหาชน เนื่องจากรัฐธรรมนูญได้กำหนดหลักความเป็นอิสระของ อปท. ไว้ โดยให้คำนึงถึงความเหมาะสมและความจำเป็นของแต่ละท้องถิ่น ส่วนรัฐวิสาหกิจและองค์การมหาชนมีกฎหมายกำหนดให้มีคณะกรรมการควบคุมดูแลอยู่  • **“การปฏิบัติงานนอกที่ตั้งของส่วนราชการ”** หมายความว่า การปฏิบัติงานของเจ้าหน้าที่ของส่วนราชการนอกที่ตั้งของส่วนราชการ หรือในพื้นที่ที่ส่วนราชการจัดไว้เป็นที่ทำงานร่วม (Co-Working Space) หรือที่พักของเจ้าหน้าที่ของส่วนราชการ หรือสถานที่อื่นใดที่ส่วนราชการกำหนด |
| 2. **ข้อยกเว้น** | **กำหนดให้การปฏิบัติงานนอกที่ตั้งของส่วนราชการไม่รวมถึงการได้รับอนุมัติให้เดินทางไปราชการ และการจัดการประชุมของส่วนราชการ**ตามระเบียบสำนักนายกรัฐมนตรี ว่าด้วยการอนุมัติให้เดินทางไปราชการ และการจัดการประชุมของทางราชการ |
| 3. **การปฏิบัติงานนอกที่ตั้งของส่วนราชการ** | • **กำหนดให้หัวหน้าส่วนราชการอาจสั่งการให้เจ้าหน้าที่ของส่วนราชการในสังกัดปฏิบัติงานนอกที่ตั้งของส่วนราชการหรือกลับมาปฏิบัติงาน ณ ที่ตั้งของส่วนราชการได้ตามที่เห็นสมควร** โดยมอบหมายงานที่สามารถปฏิบัติงานนอกที่ตั้งของส่วนราชการ กำหนดรูปแบบ จำนวนวันในการปฏิบัติงานนอกที่ตั้งของส่วนราชการ รวมถึงวิธีสับเปลี่ยนหมุนเวียนไปปฏิบัติราชการ ณ ที่ตั้งของส่วนราชการ  • **กำหนดให้ส่วนราชการกำหนดวิธีบริหารจัดการและกำกับติดตามงานในช่วงเวลาที่มอบหมายงานให้เจ้าหน้าที่ของส่วนราชการในสังกัดปฏิบัติงานนอกที่ตั้งของส่วนราชการ** โดยคำนึงถึงลักษณะงานและภารกิจของส่วนราชการ ทั้งนี้ เจ้าหน้าที่ของส่วนราชการมีหน้าที่ที่ต้องพร้อมให้ผู้บังคับบัญชาสามารถติดต่อสื่อสารได้ตลอดช่วงเวลาที่ปฏิบัติงานนอกที่ตั้งของส่วนราชการ |
| 4. **การควบคุมเวลาในการปฏิบัติงานนอกที่ตั้งของส่วนราชการ** | • การลาของเจ้าหน้าที่ของส่วนราชการในระหว่างช่วงระยะเวลาที่ปฏิบัติงานนอกที่ตั้งของส่วนราชการ**ให้ปฏิบัติตามระเบียบว่าด้วยการลาของเจ้าหน้าที่ของส่วนราชการแต่ละประเภท**  • **ให้ส่วนราชการจัดทำบัญชีลงเวลาการปฏิบัติราชการของเจ้าหน้าที่ของส่วนราชการในสังกัด** ตามระเบียบสำนักนายกรัฐมนตรีว่าด้วยการลาของข้าราชการ หรือจะใช้ระบบอิเล็กทรอนิกส์ที่มีการยืนยันตัวตนเพื่อใช้ลงเวลาการปฏิบัติราชการก็ได้ |

**2. เรื่อง ร่างพระราชบัญญัติยกเลิกพระราชบัญญัติว่าด้วยความผิดอันเกิดจากการใช้เช็ค พ.ศ. 2534 พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติยกเลิกพระราชบัญญัติว่าด้วยความผิดอันเกิดจากการใช้เช็ค พ.ศ. 2534 พ.ศ. .... ตามที่กระทรวงยุติธรรม (ยธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

ทั้งนี้ ร่างพระราชบัญญัติที่ ยธ. เสนอ เป็นการยกเลิกพระราชบัญญัติว่าด้วยความผิดอันเกิดจากการใช้เช็ค พ.ศ. 2534 เพื่อให้สอดคล้องกับหลักการจัดให้มีกฎหมายเพียงเท่าที่จำเป็น และยกเลิกหรือปรับปรุงกฎหมายที่หมดความจำเป็นหรือไม่สอดคล้องกับสภาพการณ์ หรือที่เป็นอุปสรรคต่อการดำรงชีวิต หรือการประกอบอาชีพโดย ไม่ชักช้าเพื่อไม่ให้เป็นภาระแก่ประชาชน และพึงกำหนดโทษอาญาเฉพาะความผิดร้ายแรง ตามบทบัญญัติมาตรา 77 ของรัฐธรรมนูญแห่งราชอาณาจักรไทย และเพื่อให้สอดคล้องกับข้อ 11 ของกติการะหว่างประเทศว่าด้วยสิทธิพลเมืองและสิทธิทางการเมือง ที่กำหนดให้บุคคลจะถูกจำคุกเพียงเพราะเหตุว่าไม่สามารถปฏิบัติการชำระหนี้ตามสัญญามิได้ ทั้งนี้ การยกเลิกพระราชบัญญัติดังกล่าวจะเป็นประโยชน์ต่อธนาคารพาณิชย์ให้สามารถใช้มาตรการทางธนาคารสร้างความน่าเชื่อถือให้กับเช็คโดยกำหนดมาตรการกลั่นกรองลูกค้าขอใช้เช็ค โดยไม่จำเป็นต้องกำหนดบทลงโทษทางอาญา ลดปัญหาเกี่ยวกับการใช้โทษทางอาญาบีบคั้นกับลูกหนี้ทางแพ่งให้ชำระหนี้ และสามารถประหยัดงบประมาณในการดำเนินการกระบวนการยุติธรรมทางอาญา รวมทั้งทำให้มีหลักกฎหมายที่สอดคล้องกับหลักสากลและพันธกรณีระหว่างประเทศ ซึ่งหน่วยงานที่เกี่ยวข้องเห็นชอบด้วยกับร่างพระราชบัญญัติดังกล่าวแล้ว

**สาระสำคัญของร่างพระราชบัญญัติ**

1. ให้ยกเลิกพระราชบัญญัติว่าด้วยความผิดอันเกิดจากการใช้เช็ค พ.ศ. 2534

2. พระราชบัญญัตินี้ให้ใช้บังคับเมื่อพ้นกำหนด 120 วันนับแต่วันประกาศในราชกิจจานุเบกษา เป็นต้นไป

**3. เรื่อง ร่างพระราชกฤษฎีกาค่าตอบแทนและค่าใช้จ่ายอันเกี่ยวกับการเดินทางไปปฏิบัติหน้าที่ต่างท้องที่ของประธานกรรมการและกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาค่าตอบแทนและค่าใช้จ่ายอันเกี่ยวกับ การเดินทางไปปฏิบัติหน้าที่ต่างท้องที่ของประธานกรรมการและกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ พ.ศ. .... ตามที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

ทั้งนี้ ร่างพระราชกฤษฎีกา ที่สำนักงาน กสทช. เสนอ เป็นการปรับปรุงพระราชกฤษฎีกาค่าตอบแทนและค่าใช้จ่ายอันเกี่ยวกับการเดินทางไปปฏิบัติหน้าที่ต่างท้องที่ของประธานกรรมการ รองประธานกรรมการ และกรรมการกิจการกระจายเสียงกิจการโทรทัศน์ และกิจการโทรคมนาคมแห่งชาติ พ.ศ. 2556 โดยปรับอัตราค่าตอบแทนเหมาจ่ายเป็นรายเดือน เพื่อให้สอดคล้องกับอำนาจหน้าที่และความรับผิดชอบที่เพิ่มขึ้นตามที่กฎหมายบัญญัติ รวมทั้งกำหนดเพิ่มค่าเสียโอกาสเพื่อสำหรับการดำรงชีพในช่วงระยะเวลาต้องห้ามมิให้ดำรงตำแหน่งใด ๆ หรือไปประกอบอาชีพหรือดำเนินกิจการที่มีลักษณะที่มีส่วนได้เสียหรือมีผลประโยชน์ขัดหรือแย้งไม่ว่าโดยตรงหรือโดยอ้อมกับการปฏิบัติหน้าที่ตามที่กฎหมายบัญญัติ ตลอดจนกำหนดให้มีสิทธิได้รับค่าใช้จ่ายอันเกี่ยวกับ การเดินทางไปปฏิบัติหน้าที่ต่างท้องที่ โดยให้นำพระราชกฤษฎีกาว่าด้วยค่าใช้จ่ายในการเดินทางไปราชการและระเบียบกระทรวงการคลังมาใช้บังคับโดยอนุโลม โดยให้ได้รับสิทธิในอัตราเดียวกับรัฐมนตรี

การปรับเพิ่มค่าตอบแทนในครั้งนี้มิได้ขอรับการสนับสนุนจากงบประมาณแผ่นดิน โดยแหล่งเงินค่าตอบแทนและค่าใช้จ่ายอันเกี่ยวกับการเดินทางไปปฏิบัติหน้าที่ต่างท้องที่ดังกล่าวมาจากรายได้จากการปฏิบัติหน้าที่ในการกำกับการประกอบกิจการกระจายเสียง กิจการโทรทัศน์ และกิจการโทรคมนาคม ได้แก่ ค่าธรรมเนียมใบอนุญาตให้ใช้คลื่นความถี่และค่าธรรมเนียมใบอนุญาตการประกอบกิจการ ซึ่งที่ผ่านมามีรายได้เพียงพอกับรายจ่าย และมีเงินเหลือจ่ายนำส่งเป็นรายได้แผ่นดินมาตลอดทุกปี จึงไม่กระทบและเป็นภาระต่อการใช้จ่ายเงินงบประมาณแผ่นดินแต่อย่างใด

**สาระสำคัญของร่างพระราชกฤษฎีกา**

1. ปรังปรุงค่าตอบแทนของประธานกรรมการ รองประธานกรรมการ และกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ โดยปรับอัตราค่าตอบแทนเหมาจ่ายรายเดือน และเพิ่มค่าเสียโอกาส ดังนี้

|  |  |  |  |  |  |  |  |
| --- | --- | --- | --- | --- | --- | --- | --- |
| **ตำแหน่ง** | **ค่าตอบแทนเหมาจ่ายรายเดือน**  **(บาท/เดือน)** | **ค่าเสียโอกาส**  **(บาท/เดือน)** | **เงินเดือน**  **(1)**  **(บาท/เดือน)** | **ผลประโยชน์อื่น (2)**  **(บาท/เดือน)** | **ค่ารักษาพยาบาล**  **(3)**  **(บาท/เดือน)** | **บำเหน็จตอบแทน**  **(4)**  **(บาท/เดือน)** | **ค่าใช้จ่ายในการเดินทางไปปฏิบัติงาน (5)** |
| **ประธาน กสทช.** | **361,167**  (ประกอบด้วย (1) (2) (3) และ (4) | **89,667** (เงินเดือนคูณระยะเวลาหลังดำรงตำแหน่ง 2 ปี หารระยะเวลาดำรงตำแหน่ง 6 ปี กำหนดจ่ายเป็นรายเดือนในอัตรา  269,000x24/72 = 89,667 บาท) | 269,000 | 67,250 (25% ของเงินเดือน) | 2,500 (ลักษณะการประกันสุขภาพ 30,000 บาท ต่อปี/12 = 2,500 บาท) | 22,417  (เงินเดือนคูณระยะเวลาในการดำรงตำแหน่ง (คำนวณเป็นเงินเดือน 269,000/12 = 22,417 บาท | ให้ได้รับตาม พ.ร.ฎ.ว่าด้วยค่าใช้จ่ายในการเดินทางไปราชการและระเบียบกระทรวงการคลังที่เกี่ยวข้อง โดยให้ได้รับสิทธิในอัตราเดียวกับรัฐมนตรี |
| **กรรมการ กสทช.** | **289,167** (ประกอบด้วย (1) (2) (3) และ (4) | **71,667** (เงินเดือนคูณระยะเวลาหลังดำรงตำแหน่ง 2 ปี หารระยะเวลาดำรงตำแหน่ง 6 ปี กำหนดจ่ายเป็นรายเดือนในอัตรา  215,000x24/72 = 71,667 บาท) | 215,000 | 53,750 (25% ของเงินเดือน) | 2,500 (ลักษณะการประกันสุขภาพ 30,000 บาทต่อปี/12 = 2,500 บาท | 17,917  (เงินเดือนคูณระยะเวลาในการดำรงตำแหน่ง (คำนวณเป็นเงินเดือน 215,000/12 = 17,917 บาท) | ให้ได้รับตาม พ.ร.ฎ.ว่าด้วยค่าใช้จ่ายในการเดินทางไปราชการและระเบียบกระทรวงการคลังที่เกี่ยวข้อง โดยให้ได้รับสิทธิในอัตราเดียวกับรัฐมนตรี |

ทั้งนี้ สำหรับค่าใช้จ่ายอันเกี่ยวกับการเดินทางไปปฏิบัติหน้าที่ต่างท้องที่ ให้ประธานกรรมการและกรรมการมีสิทธิได้รับ โดยให้นำพระราชกฤษฎีกาว่าด้วยค่าใช้จ่ายในการเดินทางไปราชการ และระเบียบกระทรวงการคลังซึ่งออกตามความในพระราชกฤษฎีกาดังกล่าวมาใช้บังคับแก่ค่าใช้จ่าย อันเกี่ยวกับการเดินทางไปปฏิบัติหน้าที่ต่างท้องที่ของประธานกรรมการและกรรมการตามพระราชกฤษฎีกานี้โดยอนุโลม โดยให้ประธานกรรมการและกรรมการได้รับสิทธิในอัตราเดียวกับรัฐมนตรี (คงเดิม)

2. ให้ประธานกรรมการและกรรมการที่ได้รับพระบรมราชโองการแต่งตั้งให้ดำรงตำแหน่งอยู่แล้วในวันที่พระราชกฤษฎีกานี้ใช้บังคับ มีสิทธิได้รับค่าตอบแทนและค่าใช้จ่ายอันเกี่ยวกับการเดินทางไปปฏิบัติหน้าที่ ต่างท้องที่ตามพระราชกฤษฎีกานี้นับแต่วันที่มีพระบรมราชโองการแต่งตั้งให้ดำรงตำแหน่ง (คงเดิม)

**4. เรื่อง ร่างกฎกระทรวงแบ่งส่วนราชการสำนักงานเศรษฐกิจการคลัง กระทรวงการคลัง พ.ศ. ....**

คณะรัฐมนตรีมีมติรับทราบร่างกฎกระทรวงแบ่งส่วนราชการสำนักงานเศรษฐกิจการคลัง กระทรวงการคลัง พ.ศ. .... ของกระทรวงการคลัง ตามที่สำนักงานคณะกรรมการกฤษฎีกาเสนอ และให้ สำนักเลขาธิการคณะรัฐมนตรีส่งร่างกฎกระทรวงดังกล่าวให้รัฐมนตรีว่าการกระทรวงการคลังลงนาม และประกาศในราชกิจจานุเบกษาต่อไป

ทั้งนี้ ร่างกฎกระทรวงที่สำนักงานคณะกรรมการกฤษฎีกาเสนอ เป็นการปรับปรุงการแบ่งส่วนราชการของสำนักงานเศรษฐกิจการคลัง โดยเปลี่ยนโครงสร้างหน่วยงาน**จาก**สำนัก **เป็น**กอง และปรับปรุงหน้าที่และอำนาจให้สอดคล้องกับภารกิจของสำนักงานเศรษฐกิจการคลังที่เพิ่มมากขึ้น เช่น ให้กองนโยบายและการคลังมีหน้าที่เสนอแนะนโยบาย แผน และมาตรการเกี่ยวกับการคลังภาครัฐโดยพิจารณาข้อมูลที่จะต้องดำเนินการของหน่วยงานรัฐวิสาหกิจ ทุนหมุนเวียน และหน่วยงานอื่นของรัฐ และปรับปรุงหน้าที่และอำนาจของกองนโยบายเศรษฐกิจมหภาคในการจัดทำและพัฒนาฐานข้อมูลด้านเศรษฐกิจมหภาค เพื่อใช้ในการเชื่อมโยงข้อมูลกับหน่วยงานที่เกี่ยวข้อง เพื่อให้การบริหารจัดการข้อมูลเกิดประโยชน์สูงสุด ในการเสนอนโยบายเศรษฐกิจต่อกระทรวงการคลัง

**สาระสำคัญของร่างกฎกระทรวง**

ปรับปรุงการแบ่งส่วนราชการและหน้าที่และอำนาจของสำนักงานเศรษฐกิจการคลัง กระทรวงการคลัง (กค.) ตามกฎกระทรวงแบ่งส่วนราชการสำนักงานเศรษฐกิจการคลัง กค. พ.ศ. 2551 และที่แก้ไขเพิ่มเติม ดังนี้

|  |  |  |
| --- | --- | --- |
| **กฎกระทรวงแบ่งส่วนราชการสำนักงานเศรษฐกิจการคลัง กค. พ.ศ. 2551 และที่แก้ไขเพิ่มเติม** | **ร่างกฎกระทรวงแบ่งส่วนราชการสำนักงานเศรษฐกิจการคลังฯ** | **หมายเหตุ** |
| (1) สำนักงานเลขานุการกรม | **(1)** สำนักงานเลขานุการกรม | - |
| (2) ศูนย์เทคโนโลยีสารสนเทศ | **(11)** ศูนย์เทคโนโลยีสารสนเทศ | - |
| (3) สำนักกฎหมาย | **(2)** กองกฎหมาย | - เปลี่ยนชื่อ เป็น **“กองกฎหมาย”** |
| (4) สำนักนโยบายการคลัง | **(3)** กองนโยบายการคลัง | - **ปรับปรุงหน้าที่และอำนาจ**เกี่ยวกับ การเสนอแนะนโยบาย แผน และมาตรการเกี่ยวกับการคลังภาครัฐ โดยเพิ่มการพิจารณาข้อมูลที่ต้องดำเนินการของหน่วยงานรัฐวิสาหกิจ ทุนหมุนเวียน และหน่วยงานอื่นของรัฐ  - เปลี่ยนชื่อ เป็น **“กองนโยบายการคลัง”** |
| (5) สำนักนโยบายการออมและการลงทุน | **(4)** กองนโยบายการออมและการลงทุน | - **ปรับปรุงหน้าที่และอำนาจ**เกี่ยวกับการพัฒนานวัตกรรมในตลาดทุน การพัฒนาเครื่องมือการลงทุนเพื่อส่งเสริมธุรกิจขนาดกลางและขนาดย่อม และการเสนอแนะนโยบาย แผน และมาตรการ ในการพัฒนาระบบบำเหน็จบำนาญของประเทศ เพื่อสร้างวินัยการออมเพื่อการเกษียณอายุและ การรองรับสังคมผู้สูงอายุ  - เปลี่ยนชื่อ เป็น **“กองนโยบายการออมและ การลงทุน”** |
| (5.1) สำนักนโยบายพัฒนาระบบการเงินภาคประชาชน | **(5)** กองนโยบายพัฒนาระบบการเงินภาคประชาชน | - **ปรับปรุงหน้าที่และอำนาจ**เกี่ยวกับการส่งเสริม ช่วยเหลือ แนะนำ กำกับดูแล และตรวจสอบ รวมถึงการออกระเบียบหรือคำสั่งเพื่อประโยชน์ในการดำเนินกิจการของสถาบันการเงินประชาชน การกำกับดูแลการประกอบธุรกิจสินเชื่อรายย่อยระดับจังหวัดภายใต้การกำกับ  - เปลี่ยนชื่อ เป็น **“กองนโยบายพัฒนาระบบการเงินภาคประชาชน”** |
| (6) สำนักนโยบายภาษี | **(6)** กองนโยบายภาษี | - **ปรับปรุงหน้าที่และอำนาจ**เกี่ยวกับการศึกษา วิเคราะห์ และจัดทำความเห็นเพื่อประกอบการวินิจฉัย ให้คำปรึกษาและคำแนะนำของคณะกรรมการวินิจฉัยภาษีที่ดินและสิ่งปลูกสร้าง รวมถึงดำเนินการเกี่ยวกับงานเลขานุการของคณะกรรมการวินิจฉัยภาษีที่ดินและสิ่งปลูกสร้าง  - เปลี่ยนชื่อ เป็น **“กองนโยบายภาษี”** |
| (7) สำนักนโยบายระบบการคุ้มครองผลประโยชน์ทางการเงิน | **(7)** กองนโยบายระบบการคุ้มครองผลประโยชน์ทางการเงิน | - **ปรับปรุงหน้าที่และอำนาจ**เกี่ยวกับ การเสนอแนะนโยบายในการส่งเสริมและพัฒนาระบบการประกันภัยพืชผล และเครื่องมือใน การบริหารความเสี่ยงภัยให้แก่ประชาชน  - เปลี่ยนชื่อ เป็น **“กองนโยบายระบบการคุ้มครองผลประโยชน์ทางการเงิน”** |
| (8) สำนักนโยบายระบบการเงินและสถาบันการเงิน | **(8)** กองนโยบายระบบการเงินและสถาบันการเงิน | - **ปรับปรุงหน้าที่และอำนาจ**เกี่ยวกับ การเสนอแนะนโยบายในการกำกับดูแล การให้บริการทางการเงิน และผลิตภัณฑ์ทางการเงินที่มีการนำเทคโนโลยีทางการเงินมาใช้ในการประกอบธุรกิจ การบริหารจัดการเกี่ยวกับกองทุนพัฒนาระบบสถาบันการเงินเฉพาะกิจ รวมถึงจัดทำระบบฐานข้อมูลของสถาบันการเงินเฉพาะกิจ รวมทั้งสถาบันการเงินเพื่อใช้เป็นข้อมูลประกอบการเสนอแนะนโยบายและมาตรการ ด้านการเงิน  - เปลี่ยนชื่อ เป็น “**กองนโยบายระบบการเงินและสถาบันการเงิน”** |
| (9) สำนักนโยบายเศรษฐกิจมหภาค | **(9)** กองนโยบายเศรษฐกิจ มหภาค | - **ปรับปรุงหน้าที่และอำนาจ**เกี่ยวกับการจัดทำและพัฒนาฐานข้อมูลด้านเศรษฐกิจมหภาค เพื่อใช้ในการเชื่อมโยงข้อมูลกับหน่วยงานที่เกี่ยวข้องและใช้ในการติดตาม วิเคราะห์ และประมวลผล รวมถึงการบริหารจัดการข้อมูลให้เกิดประโยชน์สูงสุดในการเสนอแนะนโยบายเศรษฐกิจต่อ กค.  - เปลี่ยนชื่อ เป็น **“กองนโยบายเศรษฐกิจมหภาค”** |
| (10) สำนักนโยบายเศรษฐกิจระหว่างประเทศ | **(10)** กองนโยบายเศรษฐกิจระหว่างประเทศ | - **ปรับปรุงหน้าที่และอำนาจ**เกี่ยวกับการจัดทำนโยบายและกลยุทธ์เพื่อกำหนดแนวทางและมาตรการด้านเศรษฐกิจระหว่างประเทศ และกำหนดแนวทางที่เกี่ยวข้องกับ กค. ในฐานะภาคีสมาชิกในสถาบันการเงินระหว่างประเทศและองค์การระหว่างประเทศ  - เปลี่ยนชื่อ เป็น **“กองนโยบายเศรษฐกิจระหว่างประเทศ**” |

|  |
| --- |
| **เศรษฐกิจ-สังคม** |

**5. เรื่อง ขอรับการจัดสรรงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น ครั้งที่ 2 วงเงิน 2,039.21 ล้านบาท เพื่อฟื้นฟูโครงสร้างพื้นฐานที่ได้รับความเสียหายจากอุทกภัยและภัยภิบัติ (จำนวน 23 จังหวัด) ของกรมทางหลวงและกรมทางหลวงชนบท**

คณะรัฐมนตรีมีมติอนุมัติตามที่กระทรวงคมนาคม (คค.) เสนอการขอรับการจัดสรรงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น (งบกลางฯ) ครั้งที่ 2 วงเงิน 2,039.21 ล้านบาท ประกอบด้วย กรมทางหลวง (ทล.) จำนวน 1,536.30 ล้านบาท และกรมทางหลวงชนบท (ทช.) จำนวน 502.91 ล้านบาท เพื่อฟื้นฟูโครงสร้างพื้นฐานที่ได้รับความเสียหายจากอุทกภัยและ ภัยพิบัติ จำนวน 23 จังหวัด

**สาระสำคัญของเรื่อง**

กระทรวงคมนาคมเสนอคณะรัฐมนตรีพิจารณาอนุมัติการขอรับการจัดสรรงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น ครั้งที่ 2 วงเงินรวมทั้งสิ้น 2,039.21 ล้านบาท ประกอบด้วย กรมทางหลวง 73 รายการ วงเงิน 1,536.30 ล้านบาท และกรมทางหลวงชนบท จำนวน 25 รายการ วงเงิน 502.91 ล้านบาท เพื่อซ่อมแซม/บูรณะทางหลวงแผ่นดิน ทางหลวงชนบท และโครงสร้างพื้นฐานอื่น ๆ ที่ได้รับความเสียหาย จากอุทกภัยเนื่องจากพายุไซโคลนยาอาสและพายุโซนร้อน ในพื้นที่ 23 จังหวัด ซึ่งถูกประกาศเป็นพื้นที่ประสบภัยพิบัติของกระทรวงมหาดไทย โดยมีขอบเขตงานซ่อมแซม/บูรณะ อาทิ งานซ่อมแซมสะพานและก่อสร้างสะพานใหม่ งานช่อมแซมโครงสร้างทางจากอุทกภัยงานซ่อมแซมดินสไลด์ ทั้งนี้ นายกรัฐมนตรีได้ให้ความเห็นชอบให้ใช้จ่ายจากงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็นตามกรอบวงเงินข้างต้นแล้ว

ทั้งนี้ **งานบูรณะทางหลวงแผ่นดินและโครงสร้างพื้นฐานของ ทล.** ภายใต้งบกลางฯ ที่เสนอใน ครั้งนี้ **ครอบคลุมพื้นที่ 20 จังหวัด** ดังนี้ **(1) พื้นที่ภาคเหนือ** จำนวน **2 จังหวัด** ได้แก่ จังหวัดเชียงรายและจังหวัดแพร่ **(2) พื้นที่ภาคตะวันออกเฉียงเหนือ** จำนวน **7 จังหวัด** ได้แก่ จังหวัดขอนแก่น จังหวัดชัยภูมิ จังหวัดนครราชสีมา จังหวัดบุรีรัมย์ จังหวัดมหาสารคาม จังหวัดเลย และจังหวัดศรีษะเกษ **(3) พื้นที่ภาคกลาง** จำนวน **7 จังหวัด** ได้แก่ จังหวัดนครสวรรค์ จังหวัดพระนครศรีอยุธยา จังหวัดเพชรบูรณ์ จังหวัดลพบุรี จังหวัดสมุทรปราการ จังหวัดอ่างทอง และจังหวัดอุทัยธานี **(4) พื้นที่ภาคตะวันตก** จำนวน **1 จังหวัด** ได้แก่ จังหวัดตาก **(5) พื้นที่จังหวัดภาคตะวันออก** จำนวน **1 จังหวัด** ได้แก่ จังหวัดปราจีนบุรี และ **(6) พื้นที่ภาคใต้** จำนวน **2 จังหวัด** ได้แก่ จังหวัดชุมพรและจังหวัด สุราษฎร์ธานี โดยมี**ขอบเขตงานซ่อมแซม/บูรณะ** อาทิ งานซ่อมแซมสะพาน และก่อสร้างสะพานใหม่ งานซ่อมแซมดินสไลด์ **รวม 73 รายการ วงเงิน 1,536.30 ล้านบาท**

**ขณะที่งานบูรณะทางหลวงชนบทและโครงสร้างพื้นฐานของ ทช.** ภายใต้งบกลางฯ ที่เสนอใน ครั้งนี้ **ครอบคลุมพื้นที่ 15 จังหวัด** ดังนี้ **(1) พื้นที่ภาคตะวันออกเฉียงเหนือ** จำนวน **6 จังหวัด** ได้แก่ จังหวัดชัยภูมิ จังหวัดนครราชสีมา จังหวัดบุรีรัมย์ จังหวัดสุรินทร์ จังหวัดเลย และจังหวัดศรีษะเกษ **(2) พื้นที่ภาคกล**าง จำนวน  **6 จังหวัด** ได้แก่ จังหวัดนครสวรรค์ จังหวัดพระนครศรีอยุธยา จังหวัดลพบุรี จังหวัดสุโขทัย จังหวัดอ่างทอง และจังหวัดอุทัยธานี **(3) พื้นที่ภาคตะวันตก** จำนวน **1 จังหวัด** ได้แก่ จังหวัดตาก และ **(5) พื้นที่ภาคใต้** จำนวน **2 จังหวัด** ได้แก่ จังหวัดชุมพรและจังหวัดระนอง โดยมี**ขอบเขตงานซ่อมแซม/บูรณะ** อาทิ งานซ่อมแซมโครงสร้างทางจากอุทกภัย งานซ่อมแซมระบบระบายน้ำที่ชำรุดเสียหาย **รวม 25 รายการ วงเงิน 502.91 ล้านบาท**

**6. เรื่อง มาตรการภาษีเพื่อสนับสนุนการถ่ายทำภาพยนตร์ต่างประเทศในประเทศไทย**

คณะรัฐมนตรีมีมติเห็นชอบใน**หลักการมาตรการยกเว้นภาษีนักแสดงชาวต่างชาติ**1 เป็นระยะเวลา **5 ปี** ตามที่กระทรวงการท่องเที่ยวและกีฬา (กก.) เสนอ

**สาระสำคัญของเรื่อง**

กก. รายงานว่า

1. ช่วงปี **2554 – 2558** รัฐบาลได้ดำเนินมาตรการยกเว้นภาษีนักแสดงชาวต่างชาติ ส่งผลให้มีรายได้จากธุรกิจการถ่ายทำภาพยนตร์ต่างประเทศในประเทศไทยเพิ่มมากขึ้น โดยใน**ปี 2558** ซึ่งเป็นปีสุดท้ายของการใช้มาตรการยกเว้นภาษีนักแสดงชาวต่างชาติ ประเทศไทยมีรายได้จากธุรกิจดังกล่าว **3,164.3 ล้านบาท เพิ่มขึ้นจากปี 2554 คิดเป็นร้อยละ 158.01** และหลังจาก**เริ่มดำเนินมาตรการส่งเสริมการถ่ายทำภาพยนตร์ต่างประทศในประเทศไทยในปี 2560 รายได้จากธุรกิจการถ่ายทำภาพยนตร์ต่างประเทศในประเทศไทยยังคงขยายตัวอย่างต่อเนื่อง โดยในปี 2564 ธุรกิจดังกล่าวได้สร้างรายได้เข้าประเทศ 5,007 ล้านบาท** นอกจากนี้ ในช่วง 5 ปีที่ผ่านมา(ปี 2560 - 2564) มีค่าเฉลี่ยรายได้จากการลงทุนของกองถ่ายทำภาพยนตร์ต่างประเทศในประเทศไทย**เฉลี่ยประมาณ 3,500 ล้านบาทต่อปี** ซึ่งได้กระจายไปยังภาคส่วนต่าง ๆในระบบเศรษฐกิจ อย่างไรก็ตาม เมื่อเปรียบเทียบกับ**มาตรการส่งเสริมการถ่ายทำภาพยนตร์ต่างประเทศของประเทศไทยในปัจจุบัน**ที่ดำเนินการในรูปแบบการคืนเงิน (Cash Rebate)สูงสุดร้อยละ 15 - 20 ของค่าใช้จ่ายที่เกิดขึ้นในประเทศไทย และจำกัดเพดานการคืนเงินไม่เกิน75 ล้านบาทแล้ว **ถือว่าน้อยกว่าประเทศอื่นมาก**

2. ปัจจุบันอุตสาหกรรมภาพยนตร์โลกมีการแข่งขันสูงมาก ประกอบกับเทคโนโลยีที่ใช้ในการถ่ายทำที่ทันสมัย ทำให้ผู้สร้างภาพยนตร์มีทางเลือกที่หลากหลายมากขึ้นรวม**ทั้งหลายประเทศมีมาตรการทางการเงินและมาตรการทางภาษีเพื่อดึงดูดให้เกิดการลงทุนสร้างภาพยนตร์ในประเทศตน** หน่วยงานที่เกี่ยวข้องจึงได้หารือร่วมกันเกี่ยวกับประเด็นปัญหาและอุปสรรคที่ส่งผลต่อการดำเนินธุรกิจการถ่ายทำภาพยนตร์ต่างประเทศในประเทศไทย โดยเห็นว่า **การกำหนดให้นักแสดงชาวต่างชาติที่เข้ามาถ่ายทำภาพยนตร์ต่างประเทศในประเทศไทยมีหน้าที่ต้องเสียภาษีเงินได้บุคคลธรรมดาในประเทศไทย2 อาจส่งผลต่อการตัดสินใจเข้ามาถ่ายทำภาพยนตร์ต่างประเทศในประเทศไทย เนื่องจากนักแสดงชาวต่างชาติได้เสียภาษีเงินได้บุคคลธรรมดาให้กับประเทศต้นทางที่เป็นแหล่งรายได้อยู่แล้ว ประกอบกับภาครัฐสามารถจัดเก็บเงินภาษีนักแสดงชาวต่างชาติได้น้อยมาก** โดยในช่วงระหว่าง ปี 2562 - 2563 นักแสดงชาวต่างชาติจากภาพยนตร์ต่างประเทศ จำนวน 4 เรื่องได้ยื่นเสียภาษีนักแสดงชาวต่างชาติเป็นเงินรวมทั้งสิ้น 6.765 ล้านบาท หรือคิดเป็นร้อยละ 0.90ของวงเงินลงทุนถ่ายทำรวมเท่านั้น **จึงให้มีการทบทวนการดำเนินมาตรการยกเว้นภาษีนักแสดงชาวต่างชาติให้มีผลบังคับใช้อีกครั้ง เพื่อเป็นการแก้ไขปัญหาด้านกฎระเบียบบางประการที่เป็นอุปสรรคต่อการดำเนินธุรกิจและไม่เอื้อต่อการอำนวยความสะดวกแก่คณะถ่ายทำภาพยนตร์จากต่างประเทศ** และ **คบศ.** ในคราวประชุมครั้งที่ 5/2564 เมื่อวันที่ 3 ธันวาคม 2564ได้**มีมติเห็นชอบในหลักการของมาตรการส่งเสริมการถ่ายทำภาพยนตร์ต่างประเทศในประเทศไทย** รวมทั้ง**คณะกรรมการภาพยนตร์และวีดิทัศน์แห่งชาติ ครั้งที่ 2/2564** เมื่อวันที่23 ธันวาคม 2564 [รองนายกรัฐมนตรี (นายวิษณุ เครืองาม) เป็นประธาน] **มีมติเห็นชอบในหลักการเรื่อง มาตรการยกเว้นภาษีนักแสดงชาวต่างชาติ โดยให้กำหนดระยะเวลา 5 ปี และมอบหมายให้ กก. (กรมการท่องเที่ยว) นำเสนอเรื่อง การยกเว้นภาษีนักแสดงชาวต่างชาติ ต่อคณะรัฐมนตรีด้วยแล้ว**

**3.**  ทั้งนี้ การดำเนินมาตรการยกเว้นภาษีนักแสดงชาวต่างชาติจะเป็นการช่วยสนับสนุนมาตรการส่งเสริมการถ่ายทำภาพยนตร์ต่างประเทศในประเทศไทยให้น่าสนใจมากยิ่งขึ้น ตลอดจนเปิดโอกาสที่จะได้รับประโยชน์ ดังนี้

3.1 **สร้างรายได้เข้าสู่ประเทศ** เกิดการจ้างงานในอุตสาหกรรมภาพยนตร์และภาคการท่องเที่ยว กระจายรายได้สู่ธุรกิจและบริการที่เกี่ยวข้อง รวมถึงชุมชนท้องถิ่นที่เป็นสถานที่ถ่ายทำ

3.2 **ประชาสัมพันธ์และส่งเสริมภาพลักษณ์ของประเทศผ่านภาพยนตร์ต่างประเทศ** ทำให้ประเทศไทยเป็นที่รู้จักกว้างขวางยิ่งขึ้นและได้รับการยอมรับในการเป็นจุดหมายปลายทางของคณะถ่ายทำภาพยนตร์ต่างประเทศจากทั่วโลก สร้างความเชื่อมั่นและดึงดูดผู้สร้างภาพยนตร์ต่างประเทศรายเดิม และสร้างแรงจูงใจแก่ผู้สร้างภาพยนตร์ต่างประเทศรายใหม่

3.3 **พัฒนาศักยภาพบุคลากรในอุตสาหกรรมภาพยนตร์ไทย** นักแสดงชาวไทยมีโอกาสร่วมแสดงในภาพยนตร์ต่างประเทศ เกิดการแลกเปลี่ยนเรียนรู้และเพิ่มพูนประสบการณ์ของบุคลากรชาวไทยจากการร่วมงานกับคณะถ่ายทำภาพยนตร์ต่างประเทศ

4. กก. ได้จัดทำรายละเอียดข้อมูลตามมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 เพื่อประกอบการพิจารณาของคณะรัฐมนตรีด้วยแล้ว โดยหากสามารถ**รักษาฐานรายได้จากการลงทุนถ่ายทำภาพยนตร์ต่างประเทศในประเทศไทยเท่ากับค่าเฉลี่ยรายได้ดังกล่าวย้อนหลัง 5 ปี** **(ปี 2560 - 2564) ประมาณ 3,500 ล้านบาทต่อปี ประเทศไทยจะมีรายได้จากการถ่ายทำภาพยนตร์ต่างประเทศ ประมาณ 17,500 ล้านบาท ในช่วง 5 ปี และสูญเสียรายได้ประมาณ 71.75 ล้านบาท**

1กก. ชี้แจงเพิ่มเติมว่า มาตรการยกเว้นภาษีนักแสดงชาวต่างชาติตามข้อเสนอของ กก. นั้น หมายถึง **การขอยกเว้นภาษีเงินได้สำหรับบุคคลธรรมดาสำหรับนักแสดงสาธารณะที่เป็นนักแสดงภาพยนตร์ที่มีภูมิลำเนาอยู่ในต่างประเทศที่แสดงภาพยนตร์ต่างประเทศ**ซึ่งดำเนินการสร้างโดยบริษัทหรือห้างหุ้นส่วนนิติบุคคลที่ตั้งขึ้นตามกฎหมายของต่างประเทศและได้รับอนุญาตการสร้างตามกฎหมายว่าด้วยภาพยนตร์และวีดิทัศน์ เหมือนกรณี**กฎกระทรวง ฉบับที่ 289** **(พ.ศ. 2555) ออกตามความในประมวลรัษฎากรว่าด้วยการยกเว้นรัษฎากร**

2ตาม**คำสั่งกรมสรรพากร ที่ ป. 120/2545 เรื่อง การเก็บภาษีเงินได้และภาษีมูลค่าเพิ่ม กรณีการถ่ายทำภาพยนตร์ต่างประเทศในประเทศไทย** สั่ง ณ วันที่ 19 พฤษภาคม 2545

**7. เรื่อง ขอความเห็นชอบแผนอัตรากำลังโรงพยาบาลกัลยาณิวัฒนาการุณย์ คณะแพทย์ศาสตร์ มหาวิทยาลัยนราธิวาสราชนครินทร์ ประจำปีงบประมาณ พ.ศ. 2566 – 2569**

คณะรัฐมนตรีมีมติเห็นชอบในหลักการแผนอัตรากำลังโรงพยาบาลกัลยาณิวัฒนาการุณย์ คณะแพทย์ศาสตร์ มหาวิทยาลัยนราธิวาสราชนครินทร์ (มนร.) (รพ. กัลยาณิวัฒนาการุณย์ฯ) ประจำปีงบประมาณ พ.ศ. 2566 – 2569 จำนวน 467 อัตรา งบประมาณรวมทั้งสิ้น 152.78 ล้านบาท ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ โดยในส่วนของการขอรับการจัดสรรงบประมาณรายจ่ายเพื่อรองรับการขอเพิ่มกรอบอัตรากำลังตามแผนอัตรากำลัง รพ. กัลยาณิวัฒนาการุณย์ฯ ให้พิจารณาแหล่งเงินให้ครอบคลุมทุกแหล่งเงินโดยใช้เงินของมหาวิทยาลัยเป็นลำดับแรก

**สาระสำคัญของเรื่อง**

อว. เสนอคณะรัฐมนตรีพิจารณาให้ความเห็นชอบแผนอัตรากำลังของโรงพยาบาลกัลยาณิวัฒนาการุณย์ คณะแพทย์ศาสตร์ มหาวิทยาลัยนราธิวาสราชนครินทร์ (มนร.) (รพ. กัลยาณิวัฒนาการุณย์ฯ) ประจำปีงบประมาณ พศ. 2566 - 2569 จำนวน 467 อัตรา งบประมาณรวมทั้งสิ้น 152.78 ล้านบาท โดยมี**วัตถุประสงค์** (1) เพื่อพัฒนาศักยภาพการตรวจรักษาให้มีความสะดวกรวดเร็ว และสามารถตรวจรักษาโดยแพทย์ผู้เชี่ยวชาญสาขาเฉพาะทาง เพื่อเพิ่มช่องทางการเข้าถึงระบบสาธารณสุขที่มีมาตรฐานสากล รองรับการบริการผู้ป่วยทุกสิทธิการรักษาให้แก่ประชาชนทั้งในส่วนผู้ป่วยนอกและผู้ป่วยใน และรองรับผู้บาดเจ็บจากเหตุการณ์ความไม่สงบในพื้นที่จังหวัดชายแดนภาคใต้ โดยมีเป้าหมายในการขยายบริการจากโรงพยาบาลทุติยภูมิ (ขนาด F3) จำนวน 30 เตียง ในปีงบประมาณ พ.ศ. 2565 เป็นโรงพยาบาลทุติยภูมิ (ขนาด M2) จำนวน 200 เตียง ในปีงบประมาณ พ.ศ. 2569 (2) เพื่อรองรับการจัดการเรียนการสอนของคณะแพทย์ศาสตร์ ตามหลักสูตรแพทยศาสตร์บัณฑิตหลักสูตรปรับปรุงในปีการศึกษา 2568 ที่ให้นักศึกษาแพทย์ได้เรียนรู้กับผู้ป่วยจริงตั้งแต่ชั้นปรีคลินิกและรองรับการผลิตแพทย์ให้เต็มศักยภาพ โดยกำหนดเป้าหมายในการรับนักศึกษาเพิ่มเป็นจำนวนทั้งสิ้น 48 คน (จากเดิมปีการศึกษา 2562 รับนักศึกษาจำนวนทั้งสิ้น 36 คน)

**8. เรื่อง ภาวะสังคมไทยไตรมาสหนึ่ง ปี 2565**

คณะรัฐมนตรีรับทราบตามที่สำนักงานสภาพัฒนาการเศรษฐกิจและสังคมแห่งชาติ (สศช.) เสนอภาวะสังคมไทยไตรมาสหนึ่ง (เดือนมกราคม-มีนาคม) ปี 2565 [เป็นการดำเนินการตามพระราชบัญญัติสภาพัฒนาการเศรษฐกิจและสังคมแห่งชาติ พ.ศ. 2561 มาตรา 20 (5) ที่บัญญัติให้ สศช. รายงานภาวะเศรษฐกิจและสังคมของประเทศเสนอคณะรัฐมนตรีเพื่อทราบ] สรุปสาระสำคัญได้ ดังนี้

**1. ความเคลื่อนไหวทางสังคมไตรมาสหนึ่ง (เดือนมกราคม-มีนาคม) ปี 2565** สรุปได้ ดังนี้

**1.1 สถานการณ์แรงงาน**

1.1.1 **ภาพรวมการจ้างงาน** มีจำนวนทั้งสิ้น 38.7 ล้านคน เพิ่มขึ้นร้อยละ 3.0 จากช่วงเดียวกันของปีก่อน และเพิ่มขึ้นทั้งในและนอกภาคเกษตรกรรม โดยสาขาที่มีการจ้างงานเพิ่มขึ้น ได้แก่ สาขาการผลิต สาขาการขายส่ง/ขายปลีก และสาขาการขนส่ง/เก็บสินค้า ขณะที่สาขาก่อสร้างและสาขาโรงแรม/ภัตตาคารมีการจ้างงานลดลงเนื่องจากการแพร่ระบาดของโรคติดเชื้อไวรัสโคโรนา 2019 (โควิด-19) ที่รุนแรงขึ้นในไตรมาสหนึ่ง ปี 2565 ประกอบกับมีจำนวนนักท่องเที่ยวต่างชาติไม่มาก และในส่วน**ชั่วโมงการทำงานปรับตัวดีขึ้น**ทั้งในภาพรวมและภาคเอกชนแต่ยังต่ำกว่าช่วงก่อนการแพร่ระบาดของโควิด-19

1.1.2 **การว่างงานปรับตัวดีขึ้น** โดยผู้ว่างงานมีจำนวนทั้งสิ้น 6.1 แสนคน ลดลงจากไตรมาสก่อนหน้าที่มีจำนวน 6.3 แสนคน คิดเป็นอัตราการว่างงานร้อยละ 1.53 ซึ่งต่ำที่สุดตั้งแต่มีการแพร่ระบาดของโควิด-19 ทั้งนี้ **มีประเด็นที่น่สนใจ** เช่น (1) ผู้ว่างงานที่ไม่เคยทำงานมาก่อนยังคงเพิ่มขึ้น (2) ผู้ว่างงานระยะยาวยังมีแนวโน้มเพิ่มขึ้น และ (3) กลุ่มแรงงานที่จบการศึกษาสูงยังมีอัตราการว่างงานอยู่ในระดับสูง

1.1.3 **ประเด็นที่ต้องติดตามในระยะต่อไป** ได้แก่ (1) **การฟื้นตัวของการจ้างงานภาคท่องเที่ยว** โดยจำนวนนักท่องเที่ยวต่างชาติยังมีจำนวนไม่มากเมื่อเทียบกับช่วงก่อนการแพร่ระบาดของโควิด-19 ขณะที่นักท่องเที่ยวไทยแม้จะมีแนวโน้มดีขึ้นจากโครงการกระตุ้นการท่องเที่ยวของภาครัฐแต่ยังไม่สามารถชดเชยรายได้ที่มาจากนักท่องเที่ยวต่างชาติได้ (2) **ผลกระทบของการเพิ่มขึ้นของราคาสินค้าต่อค่าครองชีพของแรงงานและการจ้างงาน** เงินเฟ้อที่เพิ่มขึ้นตั้งแต่ปลายปี 2564 จากราคาน้ำมันและปัจจัยการผลิตในสินค้าบางชนิดที่เพิ่มขึ้นส่งผลกระทบต่อค่าครองชีพของแรงงาน รวมทั้งอาจกระทบต่อการจ้างงานในภาคเกษตรกรรมเนื่องจากราคาปุ๋ยสูงขึ้นและการจ้างงานในสาขาขนส่งเนื่องจากต้นทุนราคาน้ำมันเพิ่มขึ้น และ (3) การหา**มาตรการแก้ไขปัญหาการว่างงานระยะยาว**และการว่างงานของผู้จบการศึกษาใหม่ที่ยังคงเพิ่มขึ้นต่อเนื่อง

1.2 **หนี้สินครัวเรือนในไตรมาสสี่ ปี 2564 (เดือนตุลาคม-ธันวาคม) ขยายตัวชะลอลง ส่วนคุณภาพสินเชื่อยังอยู่ในเกณฑ์ดี แต่ยังต้องติดตามผลกระทบจากรายได้ครัวเรือนที่ยังไม่ฟื้นตัว ความเปราะบางของฐานะการเงินของครัวเรือน และค่าครองชีพที่ปรับตัวสูงขึ้นซึ่งอาจกระทบต่อความสามารถในการชำระหนี้** โดยไตรมาสสี่ ปี 2564 **หนี้สินครัวเรือน**มีมูลค่า 14.58 ล้านล้านบาท **ขยายตัวร้อยละ 3.9** แต่ชะลอลงจากไตรมาสก่อน (เดือนกรกฎาคม-กันยายน) ซึ่งอยู่ที่ร้อยละ 4.2 คิดเป็นสัดส่วนร้อยละ 90.1 ต่อผลิตภัณฑ์มวลรวมในประเทศ (Gross, Domestic Product: GDP) **ส่วนด้านความสามารถในการชำระหนี้ปรับตัวดีขึ้น** โดยหนี้เพื่อการอุปโภคบริโภคที่ไม่ก่อให้เกิดรายได้ (Non-Performing Loan: NPLs) ลดลงจากไตรมาสก่อนร้อยละ 4.0 คิดเป็นสัดส่วนต่อสินเชื่อรวมอยู่ที่ร้อยละ 2.73 ทั้งนี้ **ต้องติดตามความสามารถในการชำระหนี้**อย่างใกล้ชิด เนื่องจาก (1) **ครัวเรือนมีฐานะการเงินเปราะบางมากขึ้น**จากการเผชิญภาวะเศรษฐกิจที่หดตัวเป็นเวลานาน ทำให้ครัวเรือนโดยเฉพาะกลุ่มรายได้น้อยมีสภาพคล่องต่ำ (2) **รายได้ครัวเรือนยังไม่ฟื้นตัว**แม้การจ้างงานจะเพิ่มขึ้นแต่ชั่วโมง การทำงานยังไม่กลับสู่ภาวะปกติ และผู้เสมือนว่างงานยังมีจำนวนมาก และ (3) **ค่าครองชีพปรับตัวสูงขึ้น** ซึ่งอาจทำให้ครัวเรือนมีรายได้ไม่เพียงพอสำหรับการชำระหนี้

1.3 **การเจ็บป่วยด้วยโรคเฝ้าระวังลดลง ภาวะความเสี่ยงด้านสุขภาพจิตดีขึ้นแต่ยังต้องติดตามการได้รับวัคซีนของประชาชนและการสร้างการรับรู้และความเข้าใจที่ถูกต้องในการจัดการขยะติดเชื้อ** โดยจำนวนผู้ป่วยด้วยโรคเฝ้าระวังโดยรวมลดลงจากช่วงเดียวกันของปีก่อนจาก 70,287 ราย เหลือเพียง 43,670 ราย ขณะที่ภาวะความเสี่ยงด้านสุขภาพจิตดีขึ้นในทุกด้าน อย่างไรก็ตาม ยังต้องติดตามการได้รับวัคซีนของประชาชน ซึ่งปัจจุบันมีผู้ได้รับวัคซีนเข็มกระตุ้นเพียงร้อยละ 39.1 และยังไม่เคยได้รับวัคซีนร้อยละ 18.7 รวมทั้งควรสร้าง การรับรู้และความเข้าใจที่ถูกต้องในการจัดการขยะติดเชื้อ ซึ่งในปี 2564 ประเทศไทยมีขยะติดเชื้อเพิ่มขึ้นจาก ปี 2563 ถึงร้อยละ 87

1.4 **การบริโภคเครื่องดื่มแอลกอฮอล์และบุหรี่เพิ่มขึ้น** ร้อยละ 0.6 โดยการบริโภคเครื่องดื่มแอลกอฮอล์เพิ่มขึ้นร้อยละ 1.8 ขณะที่การบริโภคบุหรี่ลดลงร้อยละ 1.3 จากช่วงเดียวกันของปีก่อน และ ในระยะถัดไป**ควรให้ความสำคัญกับ** (1) **การควบคุมการดื่มแอลกอฮอล์ในร้านอาหารภายหลังจากการผ่อนคลายมาตรการโควิด-19** ซึ่งอาจทำให้มีการบริโภคเครื่องดื่มแอลกอฮอล์เพิ่มขึ้นและมีความเสี่ยงต่อการแพร่ระบาดของ โควิด-19 (2) **การรณรงค์ให้เลิกสูบบุหรี่ในบ้าน** เนื่องจากผลสำรวจข้อมูลพบว่า ประชากรอายุ 15 ปีขึ้นไป ร้อยละ 23.7 มีการสูบบุหรี่ในบ้าน ซึ่งส่งผลให้สมาชิกในครอบครัวได้รับควันบุหรี่มือสองและมือสาม (3) **การปราบปรามการจำหน่ายบุหรี่ไฟฟ้าบนแพลตฟอร์มออนไลน์** ซึ่งปัจจุบันมีการโฆษณา และจำหน่ายบนแพลตฟอร์มออนไลน์อย่างแพร่หลายทำให้เยาวชนสามารถเข้าถึงได้ง่าย

1.5 **คดีอาญาโดยรวมลดลงแต่คดียาเสพติดยังอยู่ในระดับสูง** ทั้งนี้ มี**ประเด็นที่ต้องติดตามและเฝ้าระวัง** ได้แก่ (1) การให้ความสำคัญกับ**การนำผู้เสพยาเสพติดเข้ารับการบำบัดรักษาและฟื้นฟู** รวมทั้งป้องกันการกลับมาเป็นผู้เสพซ้ำและ (2) **การกระทำความรุนแรงต่อผู้หญิง**แนวโน้มเพิ่มขึ้น จึงต้องให้ความสำคัญกับครอบครัวในการร่วมขจัดปัญหาและสร้างความเข้าใจกับสังคม โดยรณรงค์ให้ประชาชนไม่เป็นผู้กระทำความรุนแรง ไม่ยอมรับความรุนแรงที่เกิดขึ้นและไม่นิ่งเฉยต่อการกระทำดังกล่าว

1.6 **การเกิดอุบัติเหตุการจราจรทางบกมีจำนวนผู้บาดเจ็บและผู้เสียชีวิตลดลง** เนื่องจากประชาชนลดการเดินทางในช่วงไตรมาสหนึ่ง ปี 2565 เนื่องจากเกิดการแพร่ระบาดของโควิด-19 ขณะที่ในช่วงเทศกาลสงกรานต์ 2565 มีการเกิดอุบัติเหตุลดลงจากช่วงเดียวกันของปีก่อนแต่มีผู้เสียชีวิดเพิ่มขึ้น ทั้งนี้ มี**ประเด็นที่ต้องให้ความสำคัญ** เช่น หน่วยงานที่เกี่ยวข้องควรบูรณาการความร่วมมือเพื่อสร้างความปลอดภัยในการเดินทาง โดยเฉพาะในช่วงเทศกาลเพื่อลดอุบัติเหตุและอำนวยความสะดวกแก่ผู้สัญจรทางถนน

1.7 **การรับเรื่องร้องเรียนผ่านสำนักงานคณะกรรมการคุ้มครองผู้บริโภค (สคบ.) ลดลง**โดยด้านที่ได้รับเรื่องร้องเรียนมากที่สุด คือ ด้านฉลากสินค้า ด้านโฆษณา และด้านขายตรงและตลาดแบบตรงขณะที่**การร้องเรียนผ่านสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติเพิ่มขึ้น**จากช่วงเดียวกันของปีก่อน โดยส่วนใหญ่เป็นการร้องเรียนเกี่ยวกับโทรศัพท์เคลื่อนที่มากที่สุด ทั้งนี้ มี**ประเด็นติดตามและเฝ้าระวัง** ได้แก่ (1) **การหลอกลวงผ่าน Call Center และข้อความ SMS** โดยในปี 2564 มีการหลอกลวงเพิ่มขึ้นร้อยละ 270 และ 57 ตามลำดับ และ (2) **ปัญหาการปนเปื้อนในอาหาร**ที่มีแนวโน้มสูงขึ้นและ การแสดงฉลากสินค้าที่ทำให้ผู้บริโภคเข้าใจผิด โดยอาจพิจารณาบทลงโทษให้มากขึ้นและสร้างระบบตรวจสอบห่วงโซ่การผลิต เพื่อให้สามารถหาสาเหตุของปัญหาได้อย่างรวดเร็ว

2. **สถานการณ์ทางสังคมที่สำคัญ**

2.1 **ภาวะการเรียนรู้ถดถอย** **: โอกาสการสร้างสังคมแห่งการเรียนรู้** ภาวะการเรียนรู้ถดถอยหรือการสูญเสียการเรียนรู้มีสาเหตุส่วนใหญ่จากความไม่ต่อเนื่องในการศึกษาและการสอนที่ไม่มีประสิทธิภาพ ซึ่งผลกระทบจาก**การแพร่ระบาดของโควิด-19** ที่ทำให้มีการปิดเรียนเป็นระยะเวลานาน**ส่งผลให้เด็กสูญเสียการเรียนรู้** และจากผลสำรวจสถานการณ์การศึกษาจากครูและบุคลากรทางการศึกษาพบว่า ปัญหาการเรียนรู้ถดถอยของนักเรียน ส่วนใหญ่อยู่ในระดับปานกลาง โดย**นักเรียนประถมศึกษาตอนต้นเป็นระดับที่มีปัญหาภาวะถดถอย มากที่สุด** ซึ่งมีสาเหตุมา**จากการขาดแคลนอุปกรณ์ ไม่มีสมาธิในการเรียนออนไลน์ ผู้ปกครองไม่มีเวลาติดตาม การเรียน** ไม่สามารถสอนการบ้านให้ได้ และมีฐานะยากจน

ปัจจุบัน**ไทยมีเครื่องมือในการลดช่องว่างการเรียนรู้** คือ นวัตกรรม Learning Box1 หรือชุดกล่องการเรียนรู้ **เพื่อช่วยสร้างการเรียนรู้นอกห้องเรียน** ลดข้อจำกัดด้านอุปกรณ์และสัญญาณอินเทอร์เน็ต ส่งเสริมให้ครูสามารถออกแบบการเรียนรู้ได้ตามพื้นที่และบริบท ซึ่งสามารถรองรับการเปิดเรียนเมื่อสถานการณ์คลี่คลาย นอกจากนี้ การเรียนรู้ถดถอยส่งผลให้เกิดการปรับตัวของผู้เกี่ยวข้อง โดยเกิด**การผลักดันการเรียนการสอนผ่านเทคโนโลยี** การสร้างรูปแบบทางการศึกษาใหม่ ๆ และแอปพลิเคชันที่ช่วยเสริมสร้างความรู้และพัฒนาทักษะด้านต่าง ๆ **ส่งผลให้ฐานการเรียนรู้จากโรงเรียนมีความสำคัญลดลง** และอาจจำเป็นต่อการปรับกระบวนทัศน์การจัดการศึกษาที่ให้ผู้เรียนเป็นฐานการเรียน ดังนั้น ภาครัฐและคนในสังคมจำเป็นต้องเร่งสร้างระบบนิเวศน์การเรียนรู้และ**ปรับปรุงโครงสร้างการศึกษา**ที่สนับสนุนให้เกิดสังคมแห่งการเรียนรู้ตลอดชีวิต

2.2 **ความท้าทายของตลาดคาร์บอนไทยและประเด็นที่ต้องคำนึงถึง** จากการที่ไทยประกาศเจตนารมณ์ในการแก้ไขปัญหาภูมิอากาศเพื่อบรรลุเป้าหมายความเป็นกลางทางคาร์บอนภายในปี 2593 และการปล่อยก๊าซเรือนกระจกสุทธิเป็นศูนย์ ในปี 2608 ทำให้ต้องมีมาตรการในการลดก๊าซเรือนกระจก ซึ่งตลาดคาร์บอน2 เป็นกลไกหนึ่งที่มีต้นทุนในการดำเนินการน้อยที่สุดและเป็นเครื่องมือในการลดการปล่อย ก๊าซคาร์บอนไดออกไซด์ที่คุ้มค่าที่สุด ทั้งนี้ **ตลาดคาร์บอน**ของไทยในปัจจุบัน**มีประเด็นท้าทาย** ได้แก่ (1) การซื้อขายคาร์บอนเครดิตในไทยยังมีปริมาณน้อยเมื่อเทียบกับการปล่อยก๊าซเรือนกระจกโดยรวมของประเทศ (2) การขาดแพลตฟอร์มการซื้อขายและแลกเปลี่ยนคาร์บอนเครดิต (3) ต้นทุนการตรวจวัด รายงาน และทวนสอบในการรับรองคาร์บอนเครดิตอยู่ในระดับสูง และ (4) ตลาดคาร์บอนยังไม่มีการกำหนดเป้าหมายการลดการปล่อยก๊าซคาร์บอนฯ ที่เชื่อมโยงกับเป้าหมายของประเทศ ดังนั้น การที่ไทยจะลดการปล่อยก๊าซคาร์บอนฯ ตามการประกาศเจตนารมณ์โดยใช้ตลาดคาร์บอนเป็นเครื่องมือ จึงต้อง**ให้ความสำคัญ** ดังนี้ (1) การจูงใจให้ภาคเอกชนเข้าร่วมตลาดคาร์บอนมากขึ้น(2) การกำหนดเกณฑ์การลดการปล่อยก๊าซเรือนกระจกให้สอดคล้องกับเป้าหมายการลดการปล่อยก๊าซเรือนกระจกของประเทศ เช่น กำหนดระดับการปล่อยก๊าซในกรณีฐานของแต่ละอุตสาหกรรม (3) การจัดทำระบบฐานข้อมูลการซื้อขายคาร์บอนเครดิต (4) การส่งเสริมให้มีการลงทุนในเทคโนโลยีที่สามารถลดการปล่อย ก๊าซคาร์บอนฯ หรือการลงทุนเพื่อผลิตคาร์บอนเครดิต เช่น การจัดหาแหล่งเงินทุนดอกเบี้ยต่ำ และ (5) การสร้างการรับรู้และส่งเสริมให้ท้องถิ่นและชุมชนเข้ามามีส่วนร่วมในการซื้อขายคาร์บอนเครดิตเพื่อลดผลกระทบต่อสิ่งแวดล้อมและสร้างรายได้แก่ชุมชน

3. **บทความเรื่อง “สภาพปัญหาการหลอกลวงยุคดิจิทัลและแนวทางแก้ไข”** การหลอกลวงผ่านเครื่องมือสื่อสารเป็นเรื่องที่ทุกคนสามารถพบได้ในชีวิตประจำวันและสร้างความเสียหายเป็นมูลค่าสูง ซึ่งในปี 2564ไทยมีการใช้โทรศัพท์เพื่อหลอกลวงมากกว่า 6.4 ล้านครั้ง เพิ่มขึ้นร้อยละ 270 และมีข้อความ SMS หลอกลวงเพิ่มขึ้นร้อยละ 57 มูลค่าความเสียหายรวมมากกว่า 1,000 ล้านบาท และจากการศึกษาของ สศช. พบประเด็นที่น่าสนใจดังนี้ (1) **คนไทยประมาณครึ่งหนึ่งมีประสบการณ์ถูกหลอกลวงในช่วง 1 ปี** และประมาณ 2 ใน 5 ถูกตกเป็นเหยื่อและ (2) ผู้**ตกเป็นเหยื่อมากกว่าครึ่งหนึ่งไม่มีการดำเนินการใด ๆ** และเห็นว่า การป้องกันและจัดการปัญหาของภาครัฐยังไม่มีประสิทธิภาพเท่าที่ควร นอกจากนี้**ปัจจัยที่ส่งผลต่อการถูกหลอกและการเอาตัวรอด** พบว่า (1) พฤติกรรมเสี่ยงในการใช้เทคโนโลยีการสื่อสารสมัยใหม่และบุคลิกภาพส่วนบุคคลเป็นปัจจัยที่เปิดโอกาสให้ตกเป็นเหยื่อ (2) การรับรู้ข้อมูลข่าวสารเกี่ยวกับการหลอกลวง ทำให้โอกาสการตกเป็นเหยื่อลดลงได้ (3) เทคโนโลยีและทักษะ/กลยุทธ์ของมิจฉาชีพเป็นปัจจัยสำคัญต่อการเข้าถึงกลุ่มเป้าหมายและการตกเป็นเหยื่อ นอกจากนี้ ยังมี**ข้อจำกัดในการรับมือ**กับปัญหา ได้แก่ มีการพัฒนารูปแบบการหลอกลวงใหม่ ๆ ตลอดเวลา ข้อมูลเกี่ยวกับ การหลอกลวงมีความกระจัดกระจายและการรวบรวมและจัดเก็บข้อมูลยังไม่เป็นระบบ รวมทั้งการจัดการปัญหา การหลอกลวงของหน่วยงานภาครัฐยังไม่มีประสิทธิภาพเท่าที่ควร

**ข้อเสนอต่อการแก้ไขปัญหา** ประกอบด้วย (1) สร้างภูมิคุ้มกันในการใช้ชีวิตยุคดิจิทัลโดยรณรงค์/ประชาสัมพันธ์**ให้ความรู้แก่ประชาชน** และรณรงค์ให้ภาคประชาชนมีส่วนร่วมในการให้ข้อมูลเบาะแสเพื่อให้ การป้องปรามเป็นไปอย่างมีประสิทธิภาพ (2) **สร้างความร่วมมือกับภาคเอกชน** เช่น การให้อำนาจผู้บริการเครือข่ายโทรศัพท์มีอถือสามารถระงับสัญญาณเลขหมายที่ต้องสงสัยได้ (3) **พิจารณาตั้งหน่วยงานเฉพาะ**ที่มีหน้าที่กำกับดูแล ป้องกันและป้องปรามการหลอกลวงผ่านอินเทอร์เน็ตและการสื่อสารสมัยใหม่ และ (4) **สร้างความร่วมมือระหว่างประเทศ**เกี่ยวกับการปราบปรามอาชญากรรมข้ามชาติทางไซเบอร์โดยการประสานข้อมูล ข่าวสารและการอำนวยความสะดวกในการสืบสวนสอบสวน

1Leaning Box หรือชุดกล่องการเรียนรู้โดยใช้ปัญหาเป็นฐาน จะประกอบด้วยหนังสือเล่มเล็ก แผนภูมิขั้นตอนทำกิจกรรม วัสดุและอุปกรณ์การเรียน แบบบันทึกการเรียนรู้ของนักเรียน และแบบบันทึกและแบบประเมินสำหรับผู้ปกครองและครูประจำชั้น

2ตลาดคาร์บอน คือแนวคิดเพื่อลดการปล่อยและควบคุมปริมาณก๊าซคาร์บอนฯ ให้อยู่ในระดับมาตรฐานตามที่ภาครัฐกำหนด โดยใช้กลไกตลาดในการจัดสรรปริมาณการปล่อยก๊าซคาร์บอนฯ แก่ผู้ประกอบการอุตสาหกรรมโดยผู้ประกอบการรายใดสามารถปล่อยก๊าซได้ต่ำกว่าค่ามาตรฐานจะสามารถเสนอขายเป็นคาร์บอนเครดิตให้แก่ผู้ประกอบการที่ปล่อยก๊าซเกินค่ามาตรฐานได้ ซึ่งเป็นการจูงใจให้ผู้ประกอบการทุกรายปรับเปลี่ยนวิธีการผลิตที่ปล่อยก๊าซคาร์บอนฯ สู่อากาศน้อยลง

**9. เรื่อง รายงานผลการดำเนินงานโครงการอาคารแสดงประเทศไทย งาน World Expo 2020 Dubai**

คณะรัฐมนตรีรับทราบตามที่กระทรวงดิจิทัลเพื่อเศรษฐกิจและสังคม (ดศ.) เสนอ รายงานผลการดำเนินงานโครงการอาคารแสดงประเทศไทย งาน World Expo 2020 Dubai โดยงานดังกล่าวจัดขึ้นระหว่างวันที่ 1 ตุลาคม 2564-31 มีนาคม 2565 ณ เมืองดูไบ สหรัฐอาหรับเอมิเรตส์ [เป็นการดำเนินการตามมติคณะรัฐมนตรี (17 กรกฎาคม 2561) ที่เห็นชอบในหลักการแผนการดำเนินงานและกรอบงบประมาณเพื่อใช้จัดงานนิทรรศการ World Expo 2020 Dubai วงเงิน 950.53 ล้านบาท และมติคณะรัฐมนตรี (23 มิถุนายน 2563) รับทราบ การลงคะแนนรับรองข้อเสนอเลื่อนกำหนดจัดงาน World Expo 2020 Dubai จากเดิมวันที่ 20 ตุลาคม 2563- 16 เมษายน 2564 เป็นวันที่ 1 ตุลาคม 2564-31 มีนาคม 2565] สาระสำคัญสรุปได้ ดังนี้

|  |  |
| --- | --- |
| **หัวข้อ** | **สาระสำคัญ/ผลการดำเนินการ** |
| **1. ภาพรวมโครงการ** | 1.1 ตลอดระยะเวลาจัดแสดงงาน มีผู้เข้าชมแล้วกว่า 2.35 ล้านคน เฉลี่ยวันละ 13,000 คน โดยได้รับคะแนนความนิยมจากสาธารณชนสูงที่สุดในโชน Mobility และเป็นลำดับที่ 41 จากอาคารจัดแสดงระดับประเทศทั้งหมดในงาน World Expo 2020 Dubai นอกจากนี้ ประเทศไทยยังได้รับรางวัล Honorable Mention2 ในกลุ่ม Editor's Choice Award จากนิตยสาร EXHIBITOR Magazine รวมทั้งจากผลการสำรวจความพึงพอใจของผู้เข้าชมอาคารแสดงประเทศไทย พบว่าผู้ชมอาคารแสดงประเทศไทยตัดสินใจเลือกชมอาคารแสดงประเทศไทยจากกระแสความนิยมและการบอกต่อในฐานะที่อาคารแสดงประเทศไทยเป็นหนึ่งในอาคารที่น่าสนใจอันดับต้น ๆ ของงานและตัดสินใจเลือกชมอาคารแสดงประเทศไทยจากความสนใจในศิลปวัฒนธรรม นอกจากนี้ ในแง่ความประทับใจของผู้เข้าชมพบว่า ร้อยละ 97 ของผู้ชมมีความชื่นชอบในระดับ “มาก” ถึง “มากที่สุด”  1.2 ปัจจัยความสำเร็จของอาคารแสดงประเทศไทย นอกเหนือจากความน่าสนใจของเนื้อหานิทรรศการภายในอาคารทั้ง 4 ห้อง ที่นำเสนอความงดงามของศิลปวัฒนธรรมไทยการเป็นศูนย์กลางเชื่อมโยงภูมิภาคและพัฒนาการของประเทศไทย พระอัจฉริยภาพของพระมหากษัตริย์ไทยจากอดีตจนปัจจุบัน โดยเป็นการผนึกกำลังร่วมกันระหว่างหน่วยงานภาครัฐ คณะกรรมการบริหารประจำสหรัฐอาหรับเอมิเรตส์ และภาคเอกชน เพื่อร่วมนำเสนอศักยภาพของประเทศไทยในทุกมิติผ่านการจัดกิจกรรมพิเศษต่าง ๆ เช่น 1) เทศกาลอาหารไทยและสุขภาพ 2) เทศกาลลอยกระทง 3) นิทรรศการนวัตกรรมเพื่อคุณภาพชีวิตและอนาคตที่ยั่งยืน 4) เทศกาลดิจิทัลและนวัตกรรมโดยนำเสนอผลงานโครงสร้างพื้นฐานด้านดิจิทัลของไทยและโครงการเน็ตประชารัฐ และ 5) เทศกาลสงกรานต์โดยนำเสนอศิลปวัฒนธรรมและความสนุกสนานแบบไทยพร้อมกิจกรรมกระชับความสัมพันธ์ร่วมกับอาคารแสดงประเทศต่าง ๆ นอกจากนี้ ยังได้รับการสนับสนุนจากภาคเอกชนร่วมแสดงศักยภาพของประเทศไทย เช่น 1) บริษัท กรุงเทพดุสิตเวชการ จำกัด (มหาชน) 2) บริษัท ดั๊บเบิ้ล เอ (1991) จำกัด (มหาชน) และ 3) บริษัท โทรคมนาคมแห่งชาติ จำกัด (มหาชน) |
| **2. การดำเนินการเพื่อบรรลุวัตถุประสงค์โครงการฯ** | 2.1 **การสร้างโอกาสทางเศรษฐกิจให้กับประเทศไทย**  (1) เปิดโอกาสให้กับผู้ประกอบการขนาดกลางและขนาดย่อมในการเผยแพร่สินค้าไทยในภูมิภาคตะวันออกกลาง ซึ่งเป็นศูนย์กระจายสินค้าไปยังภูมิภาคใกล้เคียงโดยได้คัดเลือกสินค้าไทยที่มีศักยภาพในการจำหน่ายและมีโอกาสเติบโตในภูมิภาคตะวันออกกลางใน 5 กลุ่ม ได้แก่ 1) งานฝีมือ 2) สุขภาพ สปาและเครื่องสำอาง 3) ของที่ระลึก 4) เครื่องประดับ และ 5) อาหารพร้อมรับประทาน รวมกว่า 150 รายการ เพื่อจัดจำหน่ายและทดสอบตลาดในร้านขายของที่ระลึกของอาคารแสดงประเทศไทย รวมทั้งส่งเสริมวิสาหกิจดิจิทัลเริ่มต้น (ดิจิทัลสตาร์ทอัพ) 9 ราย และส่งเสริมโอกาสในการทำความเข้าใจตลาดภูมิภาคตะวันออกกลาง และสร้างโอกาสเจรจาธุรกิจทั้งภายในและภายนอกงาน นอกจากนี้ ยังได้ส่งเสริมบทบาทของผู้สนับสนุนโครงการซึ่งเป็นบริษัทขนาดใหญ่ผ่านการประชาสัมพันธ์สินค้าและบริการผ่านหน้าจออาคารแสดงประเทศไทย เช่น การใช้วัสดุก่อสร้างอาคารและสุขภัณฑ์จากบริษัท ปูนซิเมนต์ไทย จำกัด (มหาชน) และ การประชาสัมพันธ์เครื่องดื่มของ บริษัท ที.ซี.ฟาร์มาซูติคอล อุตสาหกรรม จำกัด (กลุ่มธุรกิจ TCP) สำหรับการรับรองบุคคลสำคัญที่เยี่ยมชมอาคารแสดงประเทศไทยในโอกาสต่าง ๆ ทั้งนี้ ในช่วงของการจัดงานมียอดการเจรจาธุรกิจโดยบริษัทขนาดใหญ่มูลค่ากว่า 50 ล้านบาท  (2) โอกาสด้านการท่องเที่ยว โดยประชาสัมพันธ์การท่องเที่ยวและการใช้ชีวิตในประเทศไทยผ่านเนื้อหาในห้องนิทรรศการที่ 4 ซึ่งบอกเล่าเสน่ห์ของประเทศไทย ด้านศิลปวัฒนธรรม อาหารไทย และการบริการ ผ่านสายตาของชาวต่างชาติรวมถึงความพร้อมและศักยภาพของประเทศไทยด้านการแพทย์และการทำธุรกิจ ซึ่งจะเป็นปัจจัยดึงดูดให้นักท่องเที่ยวเดินทางไปประเทศไทย ทั้งนี้ จากการสำรวจข้อมูลความพึงพอใจของผู้เข้าชมอาคารแสดงประเทศไทย พบว่าผู้ชมกว่าร้อยละ 95 ต้องการเดินทางท่องเที่ยวประเทศไทยหลังมีโอกาสได้รับชมนิทรรศการภายในอาคารฯ  2.2 **การประชาสัมพันธ์ภาพลักษณ์ของประเทศ**  (1) **ประชาสัมพันธ์ภาพลักษณ์ทางวัฒนธรรมและ Soft Power** เช่น 1) **แสดงศิลปวัฒนธรรมไทย**ผ่านการแสดงประจำวัน รวมกว่า 900 รอบ สามารถดึงดูดให้ผู้สนใจได้ทำความรู้จักประเทศไทยผ่านศิลปวัฒนธรรมดั้งเดิมที่ประยุกต์เข้ากับการแสดงร่วมสมัยที่มีความสนุกสนาน 2) **นำเสนออาหารไทย**โดยคัดเลือกผู้ประกอบการร้านอาหารไทยที่มีประสบการณ์ในสหรัฐอาหรับเอมิเรตส์โดยตลอดระยะเวลาจัดงาน ร้านอาหารไทยได้ให้บริการอาหารกว่า 220,000 จาน นอกจากนี้ อาหารไทยยังได้ถูกสอดแทรกในเนื้อหาในห้องนิทรรศการผ่านการบอกเล่าเรื่องราวของชาวต่างชาติ รวมไปถึงจัดกิจกรรมพิเศษที่นำเสนออาหารไทยในโอกาสต่าง ๆ เช่น เทศกาลอาหารไทยและสุขภาพ สาธิตการทำอาหารไทยและน้ำสมุนไพรไทยเพื่อสุขภาพ ภายใต้แนวคิด “อาหารคือยารักษาโรค” และเทศกาล Thai SELECT ซึ่งเป็นตราที่กระทรวงพาณิชย์มอบให้ร้านอาหารไทยในต่างประเทศที่ผ่านมาตรฐานตามที่กำหนดไว้ โดยมีร้านอาหารที่ได้รับตรา Thai SELECT ในเมืองดูไบ 8 ร้าน และร่วมสาธิตการทำอาหารไทยสู่สายตาของนักท่องเที่ยวกว่าวันละ 10,000 คน และ 3) **จัดกิจกรรมที่เกี่ยวข้องกับมวยไทย**ผ่านการนำเสนอในห้องนิทรรศการที่ 4 รวมถึงจัดการแสดงประจำชุด Thai Fighting Spirit ซึ่งผสมผสานศิลปะการป้องกันตัวและแม่ไม้มวยไทยเข้ากับแอนิเมชันในรูปแบบเกมและอีสปอร์ต และ การจัดการแสดงชุดพิเศษเกี่ยวกับแม่ไม้มวยไทย ตลอดจนการจัดแข่งขันชกมวยไทย นอกจากนี้ ประเทศเจ้าภาพ (สหรัฐอาหรับเอมิเรตส์) ยังได้บรรจุการแข่งขันมวยไทยเป็นหนึ่งในกิจกรรมพิเศษของ Expo บริเวณพื้นที่ Expo Sport Arena ซึ่งกิจกรรมดังกล่าวได้รับความนิยมอย่างสูงเช่นเดียวกัน  (2) **ประชาสัมพันธ์ภาพลักษณ์ในด้านศักยภาพของคนไทย** ผ่านเวทีต่าง ๆ ของ Expo สู่เวทีระดับโลก เช่น 1) ให้การสนับสนุนทางด้านการเงินแก่โครงการที่มีส่วนช่วยยกระดับคุณภาพชีวิตของผู้คนและทรัพยากรของโลกให้มีความยั่งยืนโดยผลิตภัณฑ์ของบริษัท สยามออร์แกนิค จำกัด ได้รับการยอมรับในแง่ความคิดริเริ่มในการพัฒนาคุณภาพชีวิตให้กับกลุ่มเกษตรกรรมไทยและวิสาหกิจชุมชนให้สามารถหลุดพ้นกับดักความยากจน ด้วยการทำงานร่วมกับเกษตรกรเพื่อให้เข้าใจถึงต้นตอของปัญหาราคาสินค้าเกษตรที่มีราคาต่ำ 2) ผลงานแพลตฟอร์มดิจิทัล Hydrogence โดยสถาบันสารสนเทศทรัพยากรน้ำ (องค์การมหาชน) และสำนักงานส่งเสริมเศรษฐกิจดิจิทัลได้รับรางวัลชนะเลิศและรางวัลขวัญใจมหาชน ในการแข่งขันในรายการ MindSphere Future World Series ภายใต้หัวข้อ “อนาคตของการบริหารจัดการทรัพยากรน้ำ” (Future Water Hack) โดยผสมผสานระหว่างเทคโนโลยี Internet of Things (IoT) และ Machine Learning เชื่อมต่อข้อมูลแบบเรียลไทม์บนเส้นทางการไหลของน้ำในคลองและเส้นทางการระบายน้ำ เพื่อทำการประมวลผลคาดการณ์ปริมาณน้ำเพื่อการควบคุมการไหลของน้ำแบบอัตโนมัติ หรือทำการควบคุมการเปิด-ปิดประตูระบายน้ำอย่างเหมาะสม และ 3) บริษัท ปตท. สำรวจและผลิตปิโตรเลียม จำกัด (มหาชน) ได้รับคัดเลือกให้เป็น 1 ใน 43 ผู้บริหารจาก ทั่วโลก ร่วมเป็นวิทยากรในงาน Global Business Forum ASEAN ในงาน Expo 2020 Dubai ภายใต้หัวข้อ “Drive: Attracting Investors of the Future” เพื่อกระชับความสัมพันธ์ทางธุรกิจกับภูมิภาคอาเซียน  2.3 **ด้านความสัมพันธ์ระหว่างประเทศ**  (1) ความสัมพันธ์ระหว่างไทย-สหรัฐอาหรับเอมิเรตส์ ผ่านการจัดกิจกรรมนิทรรศการฉลองครบรอบ 45 ปี การสถาปนาความสัมพันธ์ทางการทูตระหว่างไทย-สหรัฐอาหรับเอมิเรตส์ เพื่อบอกเล่าประวัติความเป็นมา และพัฒนาการความสัมพันธ์ระหว่างสองประเทศในด้านต่าง ๆ ซึ่งมีผู้แทนจากหน่วยงานรัฐบาล ภาคเอกชนและประชาชนของทั้งสองประเทศให้ความสนใจเข้าร่วมเป็นจำนวนมาก  (2) จัดกิจกรรมแลกเปลี่ยนทางวัฒนธรรมร่วมกับประเทศต่าง ๆ ได้แก่ เครือรัฐออสเตรเลีย สาธารณรัฐบอตสวานา สาธารณรัฐอินโดนีเชีย สาธารณรัฐอิสลามอิหร่านสหพันธรัฐมาเลเชีย สาธารณรัฐมัลดีฟส์ สหรัฐเม็กชิโก สาธารณรัฐเกาหลี สมาพันธรัฐสวิส  และสาธารณรัฐสังคมนิยมเวียดนาม เพื่อกระขับความสัมพันธ์ระหว่างประเทศผ่านการแลกเปลี่ยนทางวัฒนธรรมร่วมกัน  (3) กระชับความสัมพันธ์ระหว่างประเทศสมาชิกอาเซียนผ่านกิจกรรมวันอาเซียน กิจกรรมแลกเปลี่ยนทางวัฒนธรรมและทำการแสดงของประเทศต่าง ๆ ณ อาคารอาเซียน รวมถึงจัดกิจกรรม ASEAN Trail เพื่อส่งเสริมให้ผู้เข้าชมงานชมอาคารแสดงประเทศสมาชิกอาเซียนให้ครบเพื่อแลกรับของรางวัล  (4) ส่งเสริมความสัมพันธ์กับราชอาณาจักรชาอุดีอาระเบีย (ซาอุดีอาระเบีย)นายกรัฐมนตรีและรัฐมนตรีว่าการกระทรวงกลาโหม ได้เดินทางเยือนราชอาณาจักรซาอุดีอาระเบียอย่างเป็นทางการเมื่อวันที่ 25 มกราคม 2565 ตามคำเชิญของ His Royal Highness Prince Mohammad bin Salman bin Abdulaziz Al Saud โดยอาคารแสดงประเทศไทยและอาคารแสดงซาอุดีอาระเบียได้ริเริ่มจัดให้มีกิจกรรมส่งเสริมความสัมพันธ์ระหว่างประเทศผ่าน 2 กิจกรรมสำคัญ ได้แก่ 1) **กิจกรรมแลกเปลี่ยนทางวัฒนธรรม**ซึ่งอาคารแสดงประเทศไทยได้ทำการแสดงชุด Thai Rhythm (การแสดงวัฒนธรรมสี่ภาคของไทย) และซาอุดีอาระเบียได้ทำการแสดงพื้นบ้าน Khubaiti และ 2) **กิจกรรมแลกเปลี่ยนเจ้าหน้าที่ปฏิบัติงาน** โดยยุวทูตของอาคารแสดงประเทศไทย (Thailand Pavilion Youth Ambassador) 2 คน ได้มีโอกาสร่วมปฏิบัติงานในฐานะเจ้าหน้าที่ประจำอาคารซาอุดีอาระเบีย นอกจากนี้ ยังได้มีโอกาสรับรองบุคคลสำคัญระดับราชวงศ์ ระดับรัฐบาล และองค์การระหว่างประเทศ เช่น 1) Princess Sora bint Saud A!-Saud ซาอุดีอาระเบีย และ 2) รัฐมนตรีกระทรวงเทศบาลกิจการชนบท และการเคหะ ซาอุดีอาระเบีย  2.4 **เสริมสร้างและต่อยอดบทบาทที่เข้มแข็งของไทยในเวที World Expo** เช่น 1) ให้การต้อนรับและแสดงศักยภาพความพร้อมของประเทศไทยในการต้อนรับ Mr.Tim Briercliffe เลขาธิการ International Association of Horticultural Producers ในการเยี่ยมชมอาคารแสดงประเทศไทย 2) ร่วมสนับสนุนการดำเนินงาน**รับมอบการเป็นเจ้าภาพงานพืชสวนโลก ปี 2569** ณ จังหวัดอุดรธานี และจัดกิจกรรมพิเศษแก่คณะผู้บริหารสมาคม International Association of Horticultural Producers ในโอกาสเยี่ยมชมอาคารแสดงประเทศไทยอย่างเป็นทางการและ 3) ร่วมจัดกิจกรรมต้อนรับเพื่อเสนอตัวยื่นประมูลสิทธิเป็นเจ้าภาพงาน Specialized Expo 2028 ณ จังหวัดภูเก็ต |
| **3. ข้อเสนอแนะสำหรับอาคารแสดงประเทศไทยครั้งต่อไป** | 3.1 เห็นควรเสนอให้จัดสรรพื้นที่เพิ่มเติม 2 ส่วนในอาคารแสดงประเทศไทย ได้แก่ 1) พื้นที่เชิงธุรกิจ เช่น ห้องรับรองและเจราจาทางธุรกิจ หรือห้องจัดกิจกรรมหรือประชุมสัมมนาขนาดกลาง และ 2) พื้นที่อเนกประสงค์สำหรับจัดนิทรรศการหมุนเวียน เพื่อเปิดโอกาสในเชิงธุรกิจและส่งเสริมให้หน่วยงานภาคีเครือข่ายของการจัดงานสามารถมีส่วนร่วมในการแสดงศักยภาพของประเทศไทยได้ในทุกมิติ  3.2 ควรเสนอให้มีการจัดทำคลังข้อมูลการเข้าร่วมจัดแสดงงาน World Expo ของประเทศไทย โดย ดศ. ได้จัดทำหนังสือที่ระลึกสรุปโครงการอาคารแสดงประเทศไทยฯ รวมทั้งอยู่ระหว่างดำเนินการจัดเตรียมพื้นที่ ชิ้นงาน และเนื้อหาเพื่อจัดแสดงในพิพิธภัณฑ์อาคารแสดงประเทศไทย World Expo 2020 Dubai โดยจะใช้พื้นที่ Thailand Digital Valley (TDV) 2- Digital Startup Knowledge Exchange Center เป็นพื้นที่จัดแสดง โดยจะจัดแสดงนิทรรศการจำลองของอาคารแสดงประเทศไทย 360 องศา ในรูปแบบ Virtual Reality และนิทรรศการเกี่ยวกับเบื้องหลังการเตรียมงานตลอดระยะเวลา 4 ปีของโครงการ ตลอดจนจัดแสดงชิ้นงานบางส่วนที่เคยใช้งานจริง  3.3 ควรมีการพิจารณาศึกษาความเป็นไปได้ในการมอบหมายหน่วยงานกลางเพื่อดูแลความต่อเนื่องในเชิงปฏิบัติการสำหรับการร่วมจัดแสดงอาคารแสดงประเทศไทยในทุกครั้ง เนื่องจากเนื้องานในการเข้าร่วมจัดแสดงแต่ละครั้งมีขั้นตอนและรายละเอียดจำนวนมากที่ต้องใช้ความรู้ความเข้าใจในเชิงลึกและจำเป็นต้องอาศัยประสบการณ์ ในขณะเดียวกัน จากข้อสังเกตในการเข้าร่วมงานของอาคารจัดแสดงประเทศอื่นพบว่า กรณีประเทศที่มีหน่วยงานที่ดูแลโดยเฉพาะจะมีข้อได้เปรียบในแง่ความต่อเนื่องในการประสานงาน และสามารถสร้างเครือข่ายของผู้ปฏิบัติงานในระยะยาว |

110 อันดับแรก ประกอบด้วย (1) ซาอุดีอาระเบีย (2) ปากีสถาน (3) สหรัฐอาหรับเอมิเรตส์ **(4) ไทย** (5) สโลวีเนีย (6) ซีเรีย (7) เยอรมนี (8) รัสเซีย (9) ออสเตรเลีย และ (10) ญี่ปุ่น

2คือรางวัลขวัญใจมหาชนประเภท EDITOR'S CHOICE AWARD 2022 จากนิตยสาร Exhibitor Magazine ซึ่งเป็นนิตยสารชั้นนำด้านการจัดแสดงจากประเทศสหรัฐอเมริกา

**10. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุม ครั้งที่ 10/2565 และ ครั้งที่ 11/2565 และผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกำหนดฯ เพิ่มเติม พ.ศ. 2564 ในคราวประชุมครั้งที่ 12/2565 ครั้งที่ 13/2565 และครั้งที่ 14/2565**

คณะรัฐมนตรีมีมติเห็นชอบตามที่เลขาธิการสภาพัฒนาการเศรษฐกิจและสังคมแห่งชาติ ในฐานะประธานกรรมการกลั่นกรองการใช้จ่ายเงินกู้เสนอผลการพิจารณาของคณะกรรมการกลั่นกรองการใช้จ่ายเงินกู้ (คกง.) ในคราวประชุมครั้งที่ 10/2565 เมื่อวันที่ 31 พฤษภาคม 2565 และครั้งที่ 11/2565 เมื่อวันที่ 8 มิถุนายน 2565 และผลการพิจารณาของ คกง. ภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 (พระราชกำหนดกู้เงินฯ เพิ่มเติม พ.ศ. 2564) ในคราวประชุมครั้งที่ 12/2565 เมื่อวันที่ 25 พฤษภาคม 2565 ครั้งที่ 13/2565 เมื่อวันที่ 31 พฤษภาคม 2565 และครั้งที่ 14/2565 เมื่อวันที่ 8 มิถุนายน 2565 ดังนี้

1. **ผลการพิจารณาของ คกง. ในคราวประชุมครั้งที่ 10/2565 และครั้งที่ 11/2565**

1.1 **อนุมัติให้กรมอุทยานแห่งชาติ สัตว์ป่า และพันธุ์พืชเปลี่ยนแปลงรายละเอียดที่เป็นสาระสำคัญของโครงการพัฒนาศักยภาพแหล่งท่องเที่ยวเรียนรู้ด้านสัตว์ป่า โดยขยายระยะเวลาสิ้นสุดโครงการ จากเดิมเดือนมีนาคม 2565 เป็นเดือนกันยายน 2565** เนื่องจากได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โรคโควิด 19) สภาพอากาศ ความพร้อมของพื้นที่ และกระบวนการจัดซื้อจัดจ้าง ทำให้เป็นอุปสรรคต่อการเข้าดำเนินการในพื้นที่ ตามที่รัฐมนตรีว่าการกระทรวงทรัพยากรธรรมชาติและสิ่งแวดล้อมได้ให้ความเห็นชอบตามขั้นตอนแล้ว

1.2 **อนุมัติให้จังหวัดกาฬสินธุ์เปลี่ยนแปลงรายละเอียดที่เป็นสาระสำคัญของโครงการพัฒนาคุณภาพผลิตภัณฑ์ชุมชนของโรงเรียนผู้สูงอายุ OTOP และการส่งเสริมการตลาดผ่านช่องทางออนไลน์ของสภาเด็กและเยาวชนกาฬสินธุ์ (Start Up Aged and Teens Kalasin) (โครงการพัฒนาคุณภาพผลิตภัณฑ์ชุมชนฯ) โดยขยายระยะเวลาสิ้นสุดโครงการ จากเดิมเดือนมีนาคม 2565 เป็นเดือนมิถุนายน 2565** ตามที่รัฐมนตรีว่าการกระทรวงมหาดไทยได้ให้ความเห็นชอบแล้ว

1.3 **อนุมัติให้การท่องเที่ยวแห่งประเทศไทย (ททท.) เปลี่ยนแปลงรายละเอียดที่เป็นสาระสำคัญของโครงการเราเที่ยวด้วยกัน เฟส 3 โดยขยายระยะเวลาสิ้นสุดการเบิกจ่าย จากเดิมสิ้นสุดเดือนพฤษภาคม 2565 เป็นสิ้นสุดเดือนสิงหาคม 2565** ตามที่รัฐมนตรีว่าการกระทรวงการท่องเที่ยวและกีฬาได้ให้ความเห็นชอบตามขั้นตอนแล้ว **และมอบหมายให้ ททท. เร่งดำเนินการตรวจสอบหลักฐานให้ถูกต้อง ครบถ้วน และรัดกุมตามเงื่อนไขของโครงการเพื่อให้สามารถเบิกจ่ายโครงการได้ภายใต้กรอบระยะเวลาที่เสนอในครั้งนี้**

1.4 **อนุมัติให้ ททท. เปลี่ยนแปลงรายละเอียดที่เป็นสาระสำคัญของโครงการทัวร์เที่ยวไทย โดยขยายระยะเวลาสิ้นสุดโครงการ จากเดิมเดือนพฤษภาคม 2565 เป็นเดือนตุลาคม 2565 และขยายระยะเวลาสิ้นสุดการเบิกจ่าย จากเดิมเดือนมิถุนายน 2565 เป็นเดือนธันวาคม 2565** ตามที่รัฐมนตรีว่าการกระทรวงการท่องเที่ยวและกีฬาได้ให้ความเห็นชอบตามขั้นตอนแล้ว **และมอบหมายให้ ททท. ปฏิบัติตามข้อกฎหมายและระเบียบที่เกี่ยวข้องอย่างเคร่งครัด**

1.5 **มอบหมายให้หน่วยงานรับผิดชอบโครงการตามข้อ 1.1 - 1.4** เร่งแก้ไขข้อมูลโครงการในระบบติดตามและประเมินผลแห่งชาติ (Electronic Monitoring and Evaluation System of National Strategy and Country Reform : eMENSCR) (ระบบ eMENSCR) ให้สอดคล้องกับการปรับปรุงรายละเอียดโครงการโดยเร็ว และเร่งดำเนินโครงการให้แล้วเสร็จตามขั้นตอนของกฎหมายและระเบียบที่เกี่ยวข้องโดยเคร่งครัด ทั้งนี้ เมื่อดำเนินโครงการแล้วเสร็จให้เร่งดำเนินการตามขั้นตอนข้อ 19 และข้อ 20 ของระเบียบสำนักนายกรัฐมนตรี ว่าด้วยการดำเนินการตามแผนงานหรือโครงการภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 พ.ศ. 2563 (ระเบียบสำนักนายกรัฐมนตรีกู้เงินฯ พ.ศ. 2563)

1.6 **รับทราบรายงานความก้าวหน้าการดำเนินงานและการใช้จ่ายเงินกู้ของแผนงานหรือโครงการภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 (พระราชกำหนดกู้เงินฯ พ.ศ. 2563) ราย 3 เดือน ครั้งที่ 8 (1 กุมภาพันธ์ - 30 เมษายน 2565)** พร้อมทั้งมอบหมายให้หน่วยงานรับผิดชอบโครงการที่ได้รับอนุมัติให้ใช้จ่ายจากเงินกู้ตามพระราชกำหนดกู้เงินฯ พ.ศ. 2563 ดำเนินการตาม**ข้อเสนอแนะของ คกง.** ตามขั้นตอนของข้อกฎหมายและระเบียบที่เกี่ยวข้องโดยเคร่งครัด

2. **ผลการพิจารณาของ คกง. ภายใต้พระราชกำหนดกู้เงินฯ เพิ่มเติม พ.ศ. 2564 ในคราวประชุมครั้งที่ 12/2565 ครั้งที่ 13/2565 และครั้งที่ 14/2565**

2.1 **อนุมัติให้นำวงเงินกู้เพื่อการตามมาตรา 5 (2)1 มาใช้เพื่อการตามมาตรา 5 (1)2 เพิ่มเติม (ครั้งที่ 5) จำนวน 8,700 ล้านบาท** เพื่อรองรับค่าใช้จ่ายในการแก้ไขปัญหาการระบาดของโรคโควิด 19

2.2 **อนุมัติโครงการค่าบริการสาธารณสุขภายใต้ระบบหลักประกันสุขภาพแห่งชาติ (โครงการค่าบริการฯ) ปี 2565 รอบที่ 3 ของสำนักงานหลักประกันสุขภาพแห่งชาติ (สปสช.) ในส่วนของค่าบริการสาธารณสุขสำหรับโรคโควิด 19 และบริการอื่นที่เกี่ยวข้องค้างจ่ายในระยะที่ผ่านมาที่ได้มีการดำเนินการไปแล้ว เพื่อจ่ายค่าบริการที่เกิดขึ้นในช่วงเดือนธันวาคม 2564 จนถึงเดือนมีนาคม 2565 กรอบวงเงิน 8,708.78 ล้านบาท** ตามที่ สปสช. ได้ประมวลผลและปรับทบทวนยอดค่าใช้จ่ายที่เกิดขึ้นให้เป็นปัจจุบัน พร้อมจำแนกค่าบริการในลักษณะดังกล่าวข้างต้นในแต่ละรายการที่ขอรับการสนับสนุนแล้ว **รวมทั้งเห็นควรมอบหมายให้ สปสช. เร่งพิจารณากำกับและตรวจสอบเอกสารการเบิกจ่ายค่าบริการสาธารณสุขภายใต้ระบบหลักประกันสุขภาพแห่งชาติของหน่วยบริการระหว่างเดือนเมษายน - พฤษภาคม 2565 ให้สอดคล้องกับการรักษาพยาบาลผู้ติดเชื้อโรคโควิด 19 ที่เกิดขึ้นจริงให้แล้วเสร็จ (Post audit) ก่อนเสนอ คกง. ภายใต้พระราชกำหนดกู้เงินฯ เพิ่มเติม พ.ศ. 2564 พิจารณาตามขั้นตอนต่อไป**

2.3 **เห็นควรมอบหมายให้กระทรวงสาธารณสุข (สธ.) พิจารณากำหนดกรอบวงเงินค่าบริการสาธารณสุขภายใต้ระบบหลักประกันสุขภาพของเดือนมิถุนายน 2565 จำนวนไม่เกิน 4,000 ล้านบาท พร้อมทั้งมอบหมายให้ สปสช. พิจารณาทบทวนอัตราค่าบริการในแต่ละรายการตามความจำเป็นและสอดคล้องกับสถานการณ์การระบาดของโรคโควิด 19** รวมทั้งเร่งประชาสัมพันธ์และทำความเข้าใจกับหน่วยบริการและประชาชนโดยทั่วถึง

2.4 **มอบหมายให้ สธ. สร้างความชัดเจนของการกำหนดให้โรคโควิด 19 เป็นโรคประจำถิ่นโดยเร็ว** เพื่อให้ สปสช. และหน่วยงานที่เกี่ยวข้องสามารถเตรียมความพร้อมในการดำเนินการในส่วนที่เกี่ยวข้องได้อย่างมีประสิทธิภาพ ซึ่งจะช่วยลดภาระค่าใช้จ่ายของภาครัฐในภาพรวม รวมทั้งเร่งประชาสัมพันธ์ให้ประชาชนทราบว่ากรณีที่มีการกำหนดให้โรคโควิด 19 เป็นโรคประจำถิ่น ประชาชนยังคงได้รับการดูแลรักษาพยาบาลตามสิทธิที่ประชาชนมีอยู่ผ่านระบบหลักประกันสุขภาพแห่งชาติแต่ละระบบ

2.5 **อนุมัติโครงการพัฒนาและเสริมสร้างความเข้มแข็งของเศรษฐกิจฐานราก ปี 2565 จำนวน 919 โครงการ กรอบวงเงินรวม 2,300.122 ล้านบาท** โดยให้ใช้จ่ายจากเงินกู้ภายใต้แผนงาน/โครงการกลุ่มที่ 33 ตามบัญชีท้ายพระราชกำหนดกู้เงินฯ เพิ่มเติม พ.ศ. 2564 พร้อมทั้งมอบหมายให้หน่วยงานรับผิดชอบโครงการรับข้อสังเกตและความเห็นของคณะอนุกรรมการเพื่อทำหน้าที่พิจารณากลั่นกรองความเหมาะสมของโครงการภายใต้แผนงานหรือโครงการที่มีวัตถุประสงค์เพื่อช่วยเหลือ เยียวยา และชดเชยให้แก่ประชาชนทุกสาขาอาชีพ ซึ่งได้รับผลกระทบจากสถานการณ์การแพร่ระบาดของโรคโควิด 19 และแผนงานหรือโครงการที่มีวัตถุประสงค์เพื่อฟื้นฟูเศรษฐกิจและสังคมที่ได้รับผลกระทบจากการระบาดของโรคโควิด 19 (คณะอนุกรรมการเพื่อทำหน้าที่กลั่นกรองฯ) และเร่งดำเนินโครงการให้แล้วเสร็จภายใต้กรอบระยะเวลาที่กำหนดไว้ และปฏิบัติตามข้อกฎหมายและระเบียบที่เกี่ยวข้องโดยเคร่งครัด พร้อมทั้งรวบรวมและจัดเก็บเอกสารดำเนินโครงการในขั้นตอนต่าง ๆ เพื่อรองรับการตรวจสอบของหน่วยงานที่เกี่ยวข้อง เพื่อให้การดำเนินโครงการเป็นไปด้วยความโปร่งใสและตรวจสอบได้

2.6 **มอบหมายให้ สปสช. เป็นหน่วยงานรับผิดชอบโครงการ ตามข้อ 2.2 และจังหวัด จำนวน 29 จังหวัด เป็นหน่วยงานรับผิดชอบโครงการตามข้อ 2.5 และดำเนินการจัดทำแผนความต้องการใช้จ่ายเป็นรายเดือน** เพื่อให้สำนักงานบริหารหนี้สาธารณะ (สบน.) สามารถจัดหาเงินกู้เพื่อใช้จ่ายโครงการตามแผนการใช้จ่ายที่เกิดขึ้นจริง พร้อมทั้งปฏิบัติตามข้อ 15 ของระเบียบสำนักนายกรัฐมนตรี ว่าด้วยการดำเนินการตามแผนงานหรือโครงการภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 พ.ศ. 2564 (ระเบียบสำนักนายกรัฐมนตรีกู้เงินฯ เพิ่มเติม พ.ศ. 2564) โดยเคร่งครัดต่อไป

2.7 **อนุมัติให้จุฬาลงกรณ์มหาวิทยาลัยเปลี่ยนแปลงรายละเอียดที่เป็นสาระสำคัญของโครงการวิจัยและพัฒนาวัคซีนโควิด 19 ChulaCov19 mRNA เพื่อทำการทดสอบทางคลินิกระยะที่สาม และการผลิตเพื่อขึ้นทะเบียนวัคซีนเพื่อใช้ในภาวะฉุกเฉิน (โครงการวิจัยและพัฒนาวัคซีน ChulaCov19) ในส่วนของวัตถุประสงค์และผลผลิตของโครงการ พร้อมทั้งขยายระยะเวลาสิ้นสุดโครงการ จากเดิมเดือนกันยายน 2565 เป็นเดือนธันวาคม 2565** ตามที่รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรมได้ให้ความเห็นชอบตามขั้นตอนแล้ว

2.8 **มอบหมายให้จุฬาลงกรณ์มหาวิทยาลัยให้ความสำคัญกับการพัฒนาและผลิตวัคซีนโควิด 19 (ChulaCov19 mRNA) ที่สามารถกระตุ้นภูมิคุ้มกันต่อเชื้อไวรัสที่ก่อโรคโควิด 19 สายพันธุ์ใหม่ให้สำเร็จตามเป้าหมาย** เพื่อเพิ่มศักยภาพและขีดความสามารถในการพัฒนาและผลิตวัคซีนป้องกันโรคโควิด 19 และช่วยยกระดับห่วงโซ่การผลิตวัคซีนภายในประเทศ และลดความเสี่ยงในการจัดหาวัคซีนป้องกันโรคอุบัติใหม่ของประเทศ

2.9 **อนุมัติให้ ททท. เปลี่ยนแปลงรายละเอียดที่เป็นสาระสำคัญของโครงการเราเที่ยวด้วยกัน เฟส 4 ดังนี้ (1) ขยายจำนวนสิทธิเพิ่มอีก 1.5 ล้านสิทธิ** (รวมเป็น 3.5 ล้านสิทธิ) โดยใช้จ่ายจากกรอบวงเงินของโครงการตามมติคณะรัฐมนตรีเมื่อวันที่ 24 มกราคม 2565 จำนวน 9,000 ล้านบาท **(2) ขยายระยะเวลาสิ้นสุดโครงการ จากเดิมเดือนพฤษภาคม 2565 เป็นเดือนตุลาคม 2565** และ **(3) ขยายระยะเวลาสิ้นสุดการเบิกจ่าย จากเดิมเดือนกรกฎาคม 2565 เป็นเดือนธันวาคม 2565** ตามที่รัฐมนตรีว่าการกระทรวงการท่องเที่ยวและกีฬาได้ให้ความเห็นชอบตามขั้นตอนแล้ว **โดยมอบหมายให้ ททท. ปฏิบัติตามกฎหมายและระเบียบที่เกี่ยวข้องอย่างเคร่งครัด เพื่อให้การดำเนินโครงการเป็นไปอย่างโปร่งใสและตรวจสอบได้ รวมทั้งเร่งประชาสัมพันธ์ข้อมูลโครงการให้ประชาชนได้รับทราบอย่างทั่วถึง และเน้นการประชาสัมพันธ์การท่องเที่ยวในกลุ่มจังหวัดท่องเที่ยวเมืองรองให้มากขึ้น** เพื่อช่วยกระตุ้นและสร้างรายได้จากการท่องเที่ยวภายในประเทศ

2.10 **มอบหมายให้หน่วยงานรับผิดชอบโครงการตามข้อ 2.7 และข้อ 2.9** เร่งแก้ไขข้อมูลโครงการในระบบ eMENSCR ให้สอดคล้องกับการปรับปรุงรายละเอียดโครงการโดยเร็ว พร้อมทั้งเร่งดำเนินโครงการให้แล้วเสร็จ และปฏิบัติตามข้อ 19 และข้อ 20 ของระเบียบสำนักนายกรัฐมนตรีกู้เงินฯ เพิ่มเติม พ.ศ. 2564 รวมทั้งให้ปฏิบัติตามกฎหมายและระเบียบที่เกี่ยวข้องโดยเคร่งครัดต่อไป

2.11 **รับทราบรายงานความก้าวหน้าการดำเนินงานและใช้จ่ายเงินกู้ของแผนงานหรือโครงการภายใต้พระราชกำหนดกู้เงินฯ เพิ่มเติม พ.ศ. 2564 ราย 3 เดือน ครั้งที่ 3 (1 กุมภาพันธ์ - 30 เมษายน 2565)** พร้อมทั้งมอบหมายให้หน่วยงานรับผิดชอบโครงการที่ได้รับอนุมัติให้ใช้จ่ายจากเงินกู้ตามพระราชกำหนดกู้เงินฯ เพิ่มเติม พ.ศ. 2564 ดำเนินการตามข้อเสนอแนะของ คกง. ภายใต้พระราชกำหนดกู้เงินฯ เพิ่มเติม พ.ศ. 2564 ข้อ 3.2.5.3 (2) ตามขั้นตอนของกฎหมายและระเบียบที่เกี่ยวข้องโดยเคร่งครัด

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 เพื่อช่วยเหลือ เยียวยา และชดเชยให้แก่ประชาชนทุกสาขาอาชีพซึ่งได้รับผลกระทบจากการระบาดของโรคโควิด 19

2 เพื่อแก้ไขปัญหาการระบาดของโรคโควิด 19

3 เพื่อฟื้นฟูเศรษฐกิจและสังคมที่ได้รับผลกระทบจากการระบาดของโรคโควิด 19

**11. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกำหนดฯ เพิ่มเติม พ.ศ. 2564 ในคราวประชุมครั้งที่ 15/2565 และครั้งที่ 16/2565**

คณะรัฐมนตรีมีมติอนุมัติตามที่เลขาธิการสภาพัฒนาการเศรษฐกิจและสังคมแห่งชาติ ในฐานะประธานกรรมการกลั่นกรองการใช้จ่ายเงินกู้เสนอผลการพิจารณาของคณะกรรมการกลั่นกรองการใช้จ่ายเงินกู้ (คกง.) ภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของ โรคติดเชื้อไวรัสโคโรนา 2019 เพิ่มเติม พ.ศ. 2564 (พระราชกำหนดกู้เงินฯ เพิ่มเติม พ.ศ. 2564) ในคราวประชุม ครั้งที่ 15/2565 เมื่อวันที่ 14 มิถุนายน 2565 และครั้งที่ 16/2565 เมื่อวันที่ 17 มิถุนายน 2565 ดังนี้

1. **อนุมัติโครงการพัฒนาและเสริมสร้างความเข้มแข็งของเศรษฐกิจฐานราก ปี 2565 (ครั้งที่ 2) รวม 18 จังหวัด จำนวน 397 โครงการ กรอบวงเงินรวม 970.912 ล้านบาท** โดยให้ใช้จ่ายจากเงินกู้ภายใต้แผนงาน/โครงการกลุ่มที่ 31 ตามบัญชีท้ายพระราชกำหนดกู้เงินฯ เพิ่มเติม พ.ศ. 2564 พร้อมทั้งมอบหมายให้หน่วยงานรับผิดชอบโครงการดำเนินการตามความเห็นของ คกง. ภายใต้พระราชกำหนดกู้เงินฯ เพิ่มเติม พ.ศ. 2564 ข้อ 3.1.3 โดยเคร่งครัด

2. **มอบหมายให้หน่วยงานรับผิดชอบ จำนวน 18 จังหวัด (ตามข้อ 1) เป็นหน่วยงานรับผิดชอบโครงการและดำเนินการจัดทำแผนความต้องการใช้จ่ายเป็นรายเดือน** เพื่อให้สำนักงานบริหารหนี้สาธารณะสามารถจัดหาเงินกู้เพื่อใช้จ่ายโครงการตามแผนการใช้จ่ายที่เกิดขึ้นจริง พร้อมทั้งปฏิบัติตามข้อ 15 ของระเบียบสำนักนายกรัฐมนตรี ว่าด้วยการดำเนินการตามแผนงานหรือโครงการภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 พ.ศ. 2564 (ระเบียบสำนักนายกรัฐมนตรีกู้เงินฯ เพิ่มเติม พ.ศ. 2564) โดยเคร่งครัด

3. **อนุมัติให้กรมควบคุมโรคเปลี่ยนแปลงรายละเอียดที่เป็นสาระสำคัญของโครงการจัดหาวัคซีนป้องกันโรคติดเชื้อไวรัสโคโรนา 2019 (COVID-19) สำหรับบริการประชากรในประเทศไทย จำนวน 60 ล้านโดส (AstraZeneca) ปี 2565 (โครงการจัดหาวัคซีน AstraZeneca ปี 2565)** ดังนี้ **(1) ปรับลดการจัดซื้อวัคซีน AstraZeneca จากเดิม**จำนวน **60 ล้านโดส** กรอบวงเงินรวม **18,762.5160 ล้านบาท เป็นการจัดซื้อวัคซีน AstraZeneca** จำนวน **35.4 ล้านโดส** กรอบวงเงิน **11,069.8845 ล้านบาท** และ**เพิ่มการจัดซื้อภูมิคุ้มกันสำเร็จรูปหรือแอนติบอดี้ออกฤทธิ์ยาว (Long-acting antibody : LAAB)2** จำนวน **257,500 โดส** กรอบวงเงิน **7,569.2228 ล้านบาท ทำให้กรอบวงเงินรวมของโครงการ ปรับลดจาก 18,762.5160 ล้านบาท เป็น 18,639.1073 ล้านบาท (ลดลง 123.4087 ล้านบาท)** และ **(2) ขยายระยะเวลาสิ้นสุดโครงการ จากเดือนกันยายน 2565 เป็นเดือนธันวาคม 2565 พร้อมทั้งมอบหมายให้กรมควบคุมโรคดำเนินการตามความเห็นของ คกง. ภายใต้พระราชกำหนดกู้เงินฯ เพิ่มเติม พ.ศ. 2564 ข้อ 3.2 (1) (2) (3) และ (4) โดยเคร่งครัด**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 เพื่อฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 (โรคโควิด 19)

2 สำหรับกลุ่มเสี่ยงที่ภูมิคุ้มกันต่ำและร่างกายไม่สามารถสร้างภูมิคุ้นกันได้ด้วยวัคซีน

**12. เรื่อง วันน้ำบาดาลแห่งชาติ**

คณะรัฐมนตรีมีมติเห็นชอบให้ “วันที่ 3 เมษายน ของทุกปี เป็น วันน้ำบาดาลแห่งชาติ” ตามที่กระทรวงทรัพยากรธรรมชาติและสิ่งแวดล้อม (ทส.) เสนอ

**สาระสำคัญของเรื่อง**

ทส. รายงานว่า

1. ประเทศไทยมีการนำน้ำบาดาลมาใช้ประโยชน์อย่างต่อเนื่อง ดังนี้

1.1 เริ่มต้นตั้งแต่สมัยพระบาทสมเด็จพระปรมินทรมหาจุฬาลงกรณ์พระจุลจอมเกล้าเจ้าอยู่หัว รัชกาลที่ 5 มีการเจาะบ่อน้ำบาดาลบ่อแรกของประเทศไทย ณ โรงพยาบาลเทียนหัวย่านเยาวราช กรุงเทพมหานคร

1.2 ต่อมาในปี 2551 กรมทรัพยากรน้ำบาดาลได้จัดทำโครงการพัฒนาแหล่งน้ำดื่มสะอาดให้กับโรงเรียนทั่วประเทศ กว่า 6,900 แห่ง

1.3 ปี 2556 ได้จัดทำโครงการพัฒนาแหล่งน้ำบาดาลเพื่อการเกษตรเพื่อนำน้ำบาดาลมาให้ประชาชนทำการเกษตรแบบใช้น้ำน้อยและเลือกพืชที่มีราคาผลผลิตสูง

1.4 ปี 2562 ได้ริเริ่มโครงการพัฒนาน้ำบาดาลและส่งน้ำระยะไกล โครงการพัฒนาน้ำบาดาลขนาดใหญ่ด้วยระบบ River Bank Filtration (RBF) นอกจากนี้ยังมีจุดบริการน้ำดื่มสะอาดฟรีเพื่อประชาชน จำนวน 577 แห่งทั่วประเทศสามารถบริการฟรีกว่า 11.5 ล้านลิตร สามารถลดค่าใช้จ่ายให้กับประชาชนได้ปีละ 57 ล้านบาท

2. ในส่วนของภาคเอกชนหรือภาคธุรกิจเนื่องจากเป็นภาคส่วนที่มีรายได้เป็นของตัวเอง แต่จำเป็นต้องพึ่งพาน้ำต้นทุนที่มีความมั่นคงจากน้ำบาดาลทางกรมทรัพยากรน้ำบาดาล ซึ่งกรมทรัพยากรน้ำบาดาลได้สนับสนุนข้อมูลทางวิชาการและข้อมูลที่เกี่ยวกับการขออนุญาตเจาะและขออนุญาตใช้น้ำบาดาลให้กับภาคส่วนต่าง ๆ เพื่อกำกับดูแลการใช้ประโยชน์จากน้ำบาดาลให้เป็นไปอย่างสมดุล ยั่งยืน และยุติธรรม โดยภาคเอกชนต้องจ่ายค่าใช้น้ำและค่าอนุรักษ์น้ำบาดาลให้กับภาครัฐ เพื่อนำไปใช้ในการศึกษา สำรวจ วิจัย พัฒนา อนุรักษ์ และฟื้นฟูทรัพยากรน้ำบาดาลของประเทศให้อยู่ในสภาพที่สมดุลและไม่ส่งผลกระทบต่อสิ่งแวดล้อม รวมทั้งเพื่อเป็นการรักษาสภาพแวดล้อมทางน้ำบาดาลเชิงพื้นที่ให้มีปริมาณที่เหมาะสมและคุณภาพที่ดี

3. กรมทรัพยากรน้ำบาดาลได้จัดแบ่งพื้นที่น้ำบาดาลเพื่อการบริหารจัดการออกเป็น 27 แอ่งน้ำบาดาล ตามลักษณะสภาพอุทกธรณีวิทยาของประเทศไทย เพื่อให้การบริหารจัดการทรัพยากรน้ำบาดาลเชิงพื้นที่มีประสิทธิภาพสูงสุด โดยได้มีการส่งเสริมให้ใช้น้ำบาดาลอย่างประหยัดและไม่ก่อให้เกิดผลกระทบต่อสิ่งแวดล้อม เฝ้าระวังคุณภาพของน้ำบาดาลไม่ให้เสื่อมโทรม เสียหาย หรือเกิดมลพิษ และมีการใช้ประโยชน์อย่างสมดุล กล่าวคือไม่ใช้เกินอัตราที่มีการเติมลงไปทดแทน รวมทั้งการสร้างจิตสำนึกหรือปลูกฝังให้ประชาชนเห็นความสำคัญ รู้จักคุณค่าและประโยชน์ของน้ำบาดาล

4. เมื่อวันที่ 16 เมษายน 2564 พระบาทสมเด็จพระวชิรเกล้าเจ้าอยู่หัว รัชกาลที่ 10 ทรงพระกรุณาโปรดเกล้าโปรดกระหม่อมรับ “โครงการจัดหาน้ำบาดาลขนาดใหญ่แก้ปัญหาภัยแล้ง” ของกรมทรัพยากรน้ำบาดาล ทส. จำนวน 15 โครงการครอบคลุม 11 จังหวัด ไว้เป็น “โครงการอันเนื่องมาจากพระราชดำริ” เพื่อบรรเทาความเดือดร้อนแก่ราษฎรจากภาวะวิกฤตภัยแล้ง นำมาสู่การพัฒนาที่ยั่งยืนสร้างประโยชน์สุขให้อาณาราษฎร ซึ่งเป็น พระมหากรุณาธิคุณอันล้นพ้นหาที่สุดมิได้ดั่งเป็นที่ประจักษ์

**5. เมื่อวันที่ 3 เมษายน 2565 พระบาทสมเด็จพระวชิรเกล้าเจ้าอยู่หัว รัชกาลที่ 10 และสมเด็จพระนางเจ้าฯ พระบรมราชินี เสด็จพระราชดำเนินไปทรงเปิดโครงการจัดหาน้ำบาดาลขนาดใหญ่แก้ปัญหาภัยแล้งอันเนื่องมาจากพระราชดำริ ตำบลหนองฝ้าย อำเภอเลาขวัญ จังหวัดกาณจนบุรี**

6. เพื่อเป็นการเทิดพระเกียรติ พระบาทสมเด็จพระวชิรเกล้าเจ้าอยู่หัว รัชกาลที่ 10 ในการเสด็จ พระราชดำเนินไปทรงเปิดงานดังกล่าวข้างต้น จึงเห็นควรให้กำหนด “วันน้ำบาดาลแห่งชาติ” ขึ้น โดยที่ประชุมกรมทรัพยากรน้ำบาดาลเมื่อวันที่ 7 เมษายน 2565 เห็นชอบให้วันที่ 3 เมษายน ของทุกปี เป็น วันน้ำบาดาลแห่งชาติ

7. การประกาศให้มี “วันน้ำบาดาลแห่งชาติ” เป็นการกำหนดวันในเชิงสัญลักษณ์ เพื่อใช้ในการรณรงค์เผยแพร่ประชาสัมพันธ์ให้ทุกภาคส่วนได้น้อมรำลึกและซาบซึ้งในพระมหากรุณาธิคุณของสถาบันพระมหากษัตริย์กับการอนุรักษ์ทรัพยากรน้ำบาดาล และร่วมกันสืบสานพระราชปณิธานในการร่วมกันดูแล รักษา ปกป้องทรัพยากรน้ำบาดาลให้เกิดความยั่งยืนตลอดไป ซึ่ง ทส. ได้พิจารณาวันที่เหมาะสมเป็นวันที่ 3 เมษายน ของทุกปี เนื่องจากเมื่อวันที่ 3 เมษายน 2565 เป็นวันที่พระบาทสมเด็จพระวชิรเกล้าเจ้าอยู่หัว รัชกาลที่ 10 และ สมเด็จพระนางเจ้าฯ พระบรมราชินีเสด็จพระราชดำเนินไปทรงเปิดโครงการจัดหาน้ำบาดาลขนาดใหญ่แก้ปัญหาภัยแล้งอันเนื่องมาจากพระราชดำริ ตำบลหนองฝ้าย อำเภอเลาขวัญ จังหวัดกาญจนบุรี

**13. เรื่อง สรุปมติการประชุมคณะกรรมการนโยบายปาล์มน้ำมันแห่งชาติ ครั้งที่ 2/2565**

คณะรัฐมนตรีมีมติรับทราบตามที่คณะกรรมการนโยบายปาล์มน้ำมันแห่งชาติ (กนป.) เสนอสรุปมติการประชุม กนป. ครั้งที่ 2/2565 เมื่อวันที่ 23 พฤษภาคม 2565 [ซึ่งเป็นการดำเนินการตามระเบียบสำนักนายกรัฐมนตรีว่าด้วยคณะกรรมการนโยบายปาล์มน้ำมันแห่งชาติ พ.ศ. 2551 ข้อ 7 (1) ที่กำหนดให้ กนป. มีอำนาจและหน้าที่กำหนดนโยบายเกี่ยวกับปาล์มน้ำมัน และเสนอคณะรัฐมนตรีเพื่อทราบหรือพิจารณาเพื่อให้ส่วนราชการและหน่วยงานที่เกี่ยวข้องปฏิบัติ] โดยมีสรุปผลการประชุมที่สำคัญ ดังนี้

1. **สถานการณ์ปาล์มน้ำมันและน้ำมันปาล์ม**

1.1 ให้กระทรวงเกษตรและสหกรณ์ (กษ.) กระทรวงพาณิชย์ (พณ.) และกระทรวงพลังงาน (พน.) ติดตามสถานการณ์ปาล์มน้ำมันและน้ำมันปาล์มทั้งภายในและภายนอกประเทศอย่างใกล้ชิด พร้อมทั้งวิเคราะห์ผลกระทบโดยใช้มาตรการที่ กนป. กำหนดภายใต้อำนาจหน้าที่ของหน่วยงานและให้เป็นไปในทิศทางเดียวกัน

1.2 ให้ พณ. ร่วมกับ พน. สำรวจและรายงานสต็อกน้ำมันปาล์มดิบ ปริมาณการผลิต ความต้องการใช้ในประเทศ และปริมาณการส่งออกให้ทันต่อสถานการณ์

2. **การสรรหากรรมการผู้ทรงคุณวุฒิใน กนป.** ที่ประชุมฯ **เห็นชอบ**ให้ใช้หลักเกณฑ์และวิธีการสรรหากรรมการผู้ทรงคุณวุฒิใน กนป. พ.ศ. 2563 เพื่อสรรหากรรมการผู้ทรงคุณวุฒิใน กนป. ชุดใหม่แทนชุดเดิมที่กำลังจะหมดวาระ และ**เห็นชอบ**ร่างคำสั่งแต่งตั้งคณะอนุกรรมการสรรหากรรมการผู้ทรงคุณวุฒิใน กนป. ปี 2565 ทั้งนี้ กรรมการผู้ทรงคุณวุฒิต้องได้รับการพิจารณาคัดเลือกจากผู้ที่มีความรู้ความเชี่ยวชาญและประสบการณ์เป็นที่ประจักษ์ในด้านต่าง ๆ ตามที่คณะอนุกรรมการสรรหาฯ กำหนด จำนวนไม่เกิน 10 คน และต้องเป็นผู้ประกอบการสวนปาล์มน้ำมันอย่างน้อย 3 คน

3. **แนวทางบริหารจัดการสมดุลน้ำมันปาล์ม** ที่ประชุมฯ **เห็นชอบ**ในหลักการที่ควรมีกลไกในการบริหารจัดการอุปทานน้ำมันปาล์มเพื่อให้เพียงพอต่อความต้องการใช้ในประเทศ โดย**แต่งตั้งคณะอนุกรรมการบริหารจัดการสมดุลน้ำมันปาล์ม** ภายใต้ กนป. โดยมีอธิบดีกรมการค้าภายในเป็นประธาน และมีองค์ประกอบจากผู้เกี่ยวข้อง 3 ฝ่าย ประกอบด้วย

3.1 **หน่วยงานรัฐ** : กรมการค้าภายใน กรมการค้าต่างประเทศ สำนักงานเศรษฐกิจการเกษตร กรมศุลกากร และกรมพัฒนาพลังงานทดแทนและอนุรักษ์พลังงาน

3.2 **ภาคเกษตรกร** : ผู้แทนเกษตรกร จำนวน 2 ท่าน

3.3 **ภาคเอกชน** : สมาคมโรงงานสกัดน้ำมันปาล์ม สมาคมโรงกลั่นน้ำมันปาล์ม สมาคมผู้ผลิต ไบโอดีเซล และผู้แทนคลังรับฝากน้ำมันปาล์ม

โดยมีหน้าที่และอำนาจในการวิเคราะห์สถานการณ์ด้านการผลิต การตลาด กำหนดมาตรการ แนวทางการดำเนินการ หลักเกณฑ์ เงื่อนไข วิธีการ และรายละเอียดต่าง ๆ เกี่ยวกับการจัดสมดุลน้ำมันปาล์มให้เหมาะสมสอดคล้องกับสถานการณ์

4. **ข้อร้องเรียนของเกษตรกร**

4.1 ให้ พณ. กำกับดูแลและเร่งหาแนวทางแก้ไขปัญหาเรื่องปุ๋ยราคาแพงซึ่งส่งผลให้ต้นทุนการผลิตของเกษตรกรสูงขึ้น

4.2 ให้ กษ. ติดตาม กำกับ ตรวจสอบเรื่องเมล็ดพันธุ์ปาล์มน้ำมันและต้นกล้าพันธุ์ปาล์มน้ำมันปลอมอย่างใกล้ชิด โดยเฉพาะในช่วงที่เมล็ดพันธุ์ปาล์มน้ำมันและต้นกล้าพันธุ์ปาล์มน้ำมันไม่เพียงพอต่อความต้องการใช้ของเกษตร รวมทั้งสนับสนุนการพัฒนาสายพันธุ์ปาล์มน้ำมัน การผลิตต้นกล้าพันธุ์ปาล์มน้ำมันที่มีคุณภาพให้สามารถรองรับกับความต้องการใช้ของเกษตรกรได้อย่างเพียงพอและต่อเนื่อง

**14. เรื่อง มติสมัชชาสุขภาพแห่งชาติ ครั้งที่ 14 พ.ศ. 2564**

คณะรัฐมนตรีมีมติรับทราบมติสมัชชาสุขภาพแห่งชาติ ครั้งที่ 14 พ.ศ. 2564 และมอบหมายให้หน่วยงานที่เกี่ยวข้องรับไปพิจารณาดำเนินการตามมติฯ ที่เกี่ยวข้อง ตามที่คณะกรรมการสุขภาพแห่งชาติเสนอ ทั้งนี้ ให้หน่วยงานที่เกี่ยวข้องรับข้อเสนอแนะของกระทรวงศึกษาธิการ ข้อสังเกตของสำนักงานสภาพัฒนาการเศรษฐกิจและสังคมแห่งชาติ และความเห็นของสำนักงบประมาณไปพิจารณาดำเนินการต่อไปด้วย

ทั้งนี้ คณะกรรมการสุขภาพแห่งชาติได้เสนอมติสมัชชาสุขภาพ ครั้งที่ 14 พ.ศ. 2564 มาเพื่อคณะรัฐมนตรีทราบและให้หน่วยงานที่เกี่ยวข้องพิจารณาดำเนินการตามมติฯ ที่เกี่ยวข้องต่อไป ซึ่งประกอบด้วย 3 มติ ได้แก่ (1) การสร้างเสริมสุขภาวะสิ่งแวดล้อมที่ยั่งยืนในวิกฤตโรคติดเชื้อไวรัสโคโรนา 2019 (เช่น การจัดการสิ่งแวดล้อมจากปัญหาขยะอย่างยั่งยืน และการจัดการสิ่งแวดล้อมในการพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว) (2) การคุ้มครองการเข้าถึงบริการสุขภาพของกลุ่มประชากรเฉพาะในภาวะวิกฤตอย่างเป็นธรรม (เช่น ให้มีหลักประกันสุขภาพสำหรับผู้ที่ไม่มีสัญชาติไทย ผู้มีปัญหาสถานะและสิทธิซึ่งไม่มีหลักประกันสุขภาพ และพัฒนาระบบบริการสุขภาพที่ทำให้เกิดการเข้าถึงบริการสุขภาพของกลุ่มประชากรเฉพาะ) และ (3) การจัดการการสื่อสารอย่างมีส่วนร่วมในวิกฤตสุขภาพ (เช่น เตรียมความพร้อมด้านการสื่อสารในวิกฤตสุขภาพทั้งระดับชาติ ระดับจังหวัด และอื่น ๆ ตามความเหมาะสม) โดยทั้ง 3 มติดังกล่าวเป็นการมุ่งเน้นให้ทุกภาคส่วนของสังคมมีการจัดการร่วมกันและขับเคลื่อนให้เกิดการปฏิบัติอย่างเป็นรูปธรรม

**15. เรื่อง ขอทบทวนมติคณะรัฐมนตรี เรื่อง มาตรการเร่งด่วนในการป้องกันวิกฤตการณ์จากโรคติดเชื้อไวรัส โคโรนา 2019 (มาตรการห้ามข้าราชการ พนักงานของรัฐ และรัฐวิสาหกิจเดินทางไปต่างประเทศ ยกเว้นมีเหตุจำเป็นสำคัญและเตือนประชาชนให้งดการเดินทางไปในประเทศซึ่งเป็นพื้นที่ระบาดต่อเนื่อง)**

คณะรัฐมนตรีมีมติเห็นชอบให้มีการยกเลิกมติคณะรัฐมนตรี เมื่อวันที่ 17 มีนาคม 2563 เรื่อง มาตรการเร่งด่วนในการป้องกันวิกฤตการณ์จากโรคติดเชื้อไวรัสโคโรนา 2019 ในส่วนของมาตรการป้องกันและสกัดกั้นการนำเชื้อเข้าสู่ประเทศไทย กิจกรรมสำคัญ ข้อ 1.4 ห้ามข้าราชการ พนักงานของรัฐ และรัฐวิสาหกิจเดินทางไปต่างประเทศ ยกเว้นมีเหตุจำเป็นสำคัญ และเตือนประชาชนให้งดการเดินทางไปในประเทศซึ่งเป็นพื้นที่ระบาดต่อเนื่อง ตามที่กระทรวงสาธารณสุขเสนอ

**สาระสำคัญ**

ในคราวการประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) ครั้งที่ 8/2565 เมื่อวันที่ 20 พฤษภาคม 2565 ศูนย์ปฏิบัติการฉุกเฉินด้านการแพทย์และสาธารณสุข กรณีโรคติดเชื้อโควิด-19 ได้เสนอการปรับมาตรการป้องกันโรคสำหรับการเดินทางเข้ามาในราชอาณาจักร โดยได้มีการเสนอให้มีการผ่อนคลายการเดินทางระหว่างประเทศในกลุ่มข้าราชการและบุคลากรของรัฐ เนื่องจากสถานการณ์กรณีโรคโควิด 19 ทั่วโลกและประเทศไทยเริ่มมีจำนวนผู้ติดเชื้อและเสียชีวิตลดลงอย่างต่อเนื่อง หลายประเทศมีการผ่อนคลายมาตรการและการเดินทางมากขึ้น ประกอบกับส่วนราชการมีการประกาศมาตรการเรื่องการเดินทางไปต่างประเทศแตกต่างกัน จึงเสนอให้มีการพิจารณายกเลิกการห้ามเดินทางไปต่างประเทศของข้าราชการและบุคลากรของรัฐ โดยขอให้ที่ประชุมให้ความเห็นชอบก่อนเสนอคณะรัฐมนตรีพิจารณาต่อไป ซึ่งที่ประชุมได้มีมติเห็นชอบให้หน่วยงานที่เกี่ยวข้องดำเนินการเสนอคณะรัฐมนตรีเพื่อพิจารณายกเลิกมติคณะรัฐมนตรี เมื่อวันที่ 17 มีนาคม 2563 ในส่วนของมาตรการห้ามข้าราชการ พนักงานของรัฐ และรัฐวิสาหกิจเดินทางไปต่างประเทศ ยกเว้นมีเหตุจำเป็นสำคัญ และเตือนประชาชนให้งดการเดินทางไปในประเทศซึ่งเป็นพื้นที่ระบาดต่อเนื่อง ตามที่ศูนย์ปฏิบัติการฉุกเฉินด้านการแพทย์และสาธารณสุข กรณีโรคติดเชื้อโควิด-19 เสนอ

**16. เรื่อง ขอรับจัดสรรงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น (กระทรวงพลังงาน)**

คณะรัฐมนตรีมีมติอนุมัติงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวนเงินรวมทั้งสิ้น 220,000,000 บาท ให้กรมธุรกิจพลังงาน โดยให้กรมบัญชีกลางเป็นผู้อนุมัติและดำเนินการแทนกรมธุรกิจพลังงาน ผ่านวิธีการเบิกจ่ายเงินงบประมาณแทนกัน และให้กระทรวงพลังงานดำเนินมาตรการร่วมกับหน่วยงานที่เกี่ยวข้องต่อไป

ทั้งนี้ กระทรวงพลังงานเสนอว่า เนื่องจากราคา LPG ยังอยู่ในระดับสูง ขณะที่โครงการยกระดับความช่วยเหลือส่วนลดค่าซื้อก๊าซหุงต้มแก่ผู้มีรายได้น้อย ผ่านบัตรสวัสดิการแห่งรัฐ จะสิ้นสุดลงในวันที่ 30 มิถุนายน 2565 จึงมีความจำเป็นเร่งด่วนในการขยายระยะเวลาโครงการออกไปอีก 3 เดือน (เดือนกรกฎาคม 2565 ถึงเดือนกันยายน 2565) เพื่อให้การบรรเทาผลกระทบแก่กลุ่มผู้มีรายได้น้อยเป็นไปอย่างต่อเนื่อง

**สาระสำคัญ**

มาตรการบรรเทาผลกระทบด้านราคา LPG โครงการยกระดับความช่วยเหลือส่วนลดค่าซื้อก๊าซหุงต้มแก่ผู้มีรายได้น้อย ผ่านบัตรสวัสดิการแห่งรัฐ มีวัตถุประสงค์เพื่อเป็นการบรรเทาผลกระทบจากราคา LPG ที่อยู่ในระดับสูงและลดภาระค่าครองชีพสำหรับกลุ่มผู้มีรายได้น้อย โดยจะเพิ่มการช่วยเหลือผู้ใช้ LPG ผ่านบัตรสวัสดิการแห่งรัฐ โดยมีรายละเอียด ดังนี้

1. การกำหนดสิทธิและวงเงินงบประมาณ

ผู้ถือบัตรสวัสดิการแห่งรัฐจำนวนประมาณ 13,500,000 ราย มีการใช้สิทธิส่วนลดค่าซื้อก๊าซหุงต้ม 55 บาท/คน/3 เดือน จำนวน 3,366,341 ราย ระหว่างวันที่ 1 เมษายน 2565 ถึงวันที่ 12 มิถุนายน 2565 คาดว่าการยกระดับความช่วยเหลือในช่วงที่ราคา LPG อยู่ในระดับสูง จะจูงใจให้มีผู้ใช้สิทธิเพิ่มขึ้นจากเดิมเป็น 4,000,000 ราย ในช่วงเดือนกรกฎาคม 2565 ถึงเดือนกันยายน 2565 คิดเป็นเงินงบประมาณ 220,000,000 บาท

2. การดำเนินการภายหลังได้รับงบประมาณ

กรมบัญชีกลางจะเป็นผู้ดำเนินการแทนกรมธุรกิจพลังงาน ผ่านวิธีการเบิกจ่ายงบประมาณแทนกัน โดยกรมบัญชีกลางจะดำเนินการเบิกจ่ายส่วนลดค่าซื้อก๊าซหุงต้ม จำนวน 100 บาท/คน/3 เดือน ให้กับร้านค้าก๊าซหุงต้มที่ผู้มีบัตรสวัสดิการแห่งรัฐไปใช้สิทธิ ตั้งแต่วันที่ 1 กรกฎาคม 2565 ถึงวันที่ 30 กันยายน 2565 โดยแบ่งเป็นส่วนลด 45 บาท เบิกจ่ายจากกองทุนประชารัฐสวัสดิการเพื่อเศรษฐกิจฐานรากและสังคม และส่วนลดเพิ่ม 55 บาท เบิกจ่ายจากงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น เมื่อสิ้นสุดโครงการแล้วให้กรมบัญชีกลางส่งเงินคืนกรมธุรกิจพลังงาน ทั้งนี้ กรณีโอนเงินไม่สำเร็จ ให้ดำเนินการติดตามเพื่อโอนเงินให้แก่ร้านค้าก๊าซหุงต้ม จนถึงวันที่ 30 พฤศจิกายน 2565

3. การใช้ส่วนลดของผู้ถือบัตรสวัสดิการแห่งรัฐ

ผู้ถือบัตรสวัสดิการแห่งรัฐจะสามารถใช้สิทธิได้ตั้งแต่วันที่ 1 กรกฎาคม 2565 ถึงวันที่ 30 กันยายน 2565 รวมระยะเวลา 3 เดือน

4. งบประมาณ

ขอรับจัดสรรงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 220,000,000 บาท ซึ่งนายกรัฐมนตรีได้ให้ความเห็นชอบแล้ว

**17. เรื่อง ผลการดำเนินการปรับปรุงแผนที่แนวเขตที่ดินของรัฐแบบบูรณาการ มาตราส่วน 1 : 4000 (One Map) ของพื้นที่กลุ่มที่ 2 จำนวน 11 จังหวัด**

คณะรัฐมนตรีมีมติรับทราบผลการดำเนินการปรับปรุงแก้ไขหลักเกณฑ์การปรับปรุงแผนที่แนวเขตที่ดินของรัฐแบบบูรณาการ มาตราส่วน 1 : 4000 (One Map) ของคณะกรรมการนโยบายที่ดินแห่งชาติ และให้คณะกรรมการนโยบายที่ดินแห่งชาติและหน่วยงานที่เกี่ยวข้อง พิจารณากำหนดแนวทางการดำเนินการ กรณีแนวเขตที่ดินของรัฐทับซ้อนกับแนวเขตที่ดินของประชาชนให้ได้ข้อยุติ รวมทั้งพิจารณาแนวทางการแก้ไขปัญหาและบรรเทาผลกระทบที่อาจเกิดขึ้นต่อประชาชน รวมทั้งพิจารณาแนวทางการดำเนินการในกรณีพื้นที่กันออกจากป่าสงวนแห่งชาติ เขตอุทยานแห่งชาติ และเขตรักษาพันธุ์สัตว์ป่า ที่ทับซ้อนกับป่าไม้ถาวร ตามมติคณะรัฐมนตรีเมื่อวันที่ 13 กุมภาพันธ์ 2533 [เรื่อง การจำแนกประเภทที่ดินจังหวัดขอนแก่น (เฉพาะแห่ง)] ให้ได้ข้อยุติที่ชัดเจนก่อนนำเรื่องนี้เสนอคณะรัฐมนตรีพิจารณาอีกครั้งหนึ่ง

**18. เรื่อง การขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง**

คณะรัฐมนตรีมีมติเห็นชอบตามที่สำนักงานสภาพัฒนาการเศรษฐกิจและสังคมแห่งชาติ (สศช.) ในฐานะสำนักงานเลขานุการของคณะกรรมการยุทธศาสตร์ชาติเสนอการมอบหมายศูนย์อำนวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง (ศจพ.) ทุกระดับ ทีมปฏิบัติการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง (ทีมปฏิบัติการฯ) หน่วยงานเจ้าภาพหลักตามข้อสั่งการของนายกรัฐมนตรี และภาคีการพัฒนาที่เกี่ยวข้องดำเนินการตามแนวทางการขับเคลื่อนการขจัดความยากจนและพัฒนาคนทุกช่วงวัยบนฐานของข้อมูลเชิงประจักษ์ ตามมติคณะกรรมการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง (คจพ.) และแนวทางการดำเนินการในระยะต่อไปอย่างเคร่งครัด

และให้ สศช. และหน่วยงานที่เกี่ยวข้องพิจารณา ดังนี้ ปรับระยะเวลาดำเนินการพัฒนาระบบสารสนเทศรองรับการจัดเก็บข้อมูลตามแบบสอบถาม เพื่อการพัฒนาคนทุกช่วงวัยในระดับครัวเรือนและบุคคลตามหลักการของดัชนีการพัฒนาคนหลากหลายมิติ **จากเดิม** ในช่วงเดือนกรกฎาคม – กันยายน 2565 **เป็น** ในระยะต่อไป ควรมีการปรับปรุงตัวชี้วัดความยากจนของกลุ่มเป้าหมายต่าง ๆ ในระบบบริหารจัดการพัฒนาคนแบบชี้เป้า (TPMAP) ให้เหมาะสมและสามารถสะท้อนระดับของความยากจน ได้อย่างถูกต้องตรงตามข้อเท็จจริงมากยิ่งขึ้น **การแก้ไขปัญหาหนี้สินครัวเรือน** ควรมีสร้างการรับรู้แก่ประชาชนที่มีปัญหาหนี้สินครัวเรือนแจ้งความต้องการรับความช่วยเหลือผ่านผู้นำชุมชน เพื่อแจ้งมายังศูนย์อำนวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงในระดับต่าง ๆ ตามลำดับต่อไป รวมถึงควรจัดให้มีช่องทางหรือวิธีการที่กลุ่มเปราะบางหรือกลุ่มเป้าหมายสามารถเข้าถึงการปรึกษาหารือหรือรูปแบบของการช่วยเหลือที่มุ่งเน้นการพัฒนาที่ยั่งยืนได้ด้วยตนเองเพิ่มเติม พร้อมทั้งประชาสัมพันธ์ช่องทางหรือวิธีการดังกล่าวให้ชัดเจนและทั่วถึงด้วย

**สาระสำคัญของเรื่อง**

สศช. รายงานว่า ที่ประชุมคณะกรรมการยุทธศาสตร์ชาติ ในการประชุม ครั้งที่ 1/2565 เมื่อวันที่ 21 กุมภาพันธ์ 2565 มีมติ**รับทราบความก้าวหน้าการดำเนินงานของ ศจพ.** และมอบหมายให้หน่วยงานของรัฐและภาคีการพัฒนาที่เกี่ยวข้องนำความเห็นและประเด็นอภิปรายไปดำเนินการเพื่อขับเคลื่อนการดำเนินการแก้ไขปัญหาความยากจนและการพัฒนาคนทุกช่วงวัยให้เกิดผลสัมฤทธิ์ได้อย่างเป็นรูปธรรมต่อไป สรุปได้ ดังนี้

1. ปัจจุบันการดำเนินการตามแนวทางการขับเคลื่อนการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงมีกลไกที่สำคัญในระดับต่าง ๆ ดังนี้ **ระดับอำนวยการ** ได้แก่ ศจพ. จังหวัด (ศจพ. จ.) และ ศจพ. กรุงเทพมหานคร **ระดับอำนวยการปฏิบัติการ** ได้แก่ ศจพ. อำเภอ ศจพ. เทศบาลนคร/เทศบาลเมือง/เมืองพัทยา และ ศจพ. เขต และ**ระดับปฏิบัติการ** ได้แก่ ทีมปฏิบัติการฯ โดย ศจพ. ทุกระดับ และทีมปฏิบัติการฯ ต้องใช้ข้อมูลจากระบบ TPMAP เป็นข้อมูลหลักในการดำเนินการ

2. การดำเนินการตาม**แนวทางการขับเคลื่อนการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงด้วยระบบ TPMAP** [หรือ แนวทางการขับเคลื่อนการขจัดความยากจนและพัฒนาคนทุกช่วงวัยบนฐานข้อมูลเชิงประจักษ์ (Evidence - based)] (แนวทางการขับเคลื่อนฯ) มีสาระสำคัญสรุปได้ ดังนี้

|  |  |
| --- | --- |
| **หัวข้อ** | **สาระสำคัญ** |
| 2.1 **เป้าหมายการพัฒนา** | เพื่อให้ประชาชนสามารถอยู่รอด พอเพียง ยั่งยืน |
| 2.2 **เครื่องมือหลัก** | **ระบบ TPMAP** ซึ่งเป็นระบบฐานข้อมูลขนาดใหญ่ (Big Data) ที่ใช้ข้อมูลจากแหล่งต่าง ๆ ที่เชื่อมโยงกับบัตรประชาชน 13 หลัก มายืนยันซึ่งกันและกัน โดยมีข้อมูลความจำเป็นพื้นฐาน (จปฐ.) จากกรมพัฒนาชุมชนเป็นแกนกลาง |
| 2.3 **หลักการในการดำเนินการ** | - หลักความสัมพันธ์เชิงเหตุและผล (XYZ)  - หลักการวงจรการบริหารงานคุณภาพ (Plan-Do-Check-Act: PDCA) |
| 2.4 **แนวทางการดำเนินการ** | ประกอบด้วย 4 แนวทาง  (1) เติมเต็มข้อมูลในระบบ TPMAP ให้ครอบคลุมประเด็นการพัฒนาทุกมิติและทุกพื้นที่ในประเทศ  (2) ร่วมแก้ไขปัญหาในระดับบุคคล/ครัวเรือน ลงพื้นที่ตรวจสอบหากลุ่มเป้าหมายวิกฤต และเยี่ยมบ้าน  (3) ร่วมแก้ไขและพัฒนาเพื่อนำไปสู่ความยั่งยืน  (4) ร่วมติดตาม ตรวจสอบ และประเมินผล |
| 2.5 **เงื่อนไขการพัฒนา** | พัฒนาระบบ TPMAP ให้สามารถสนับสนุนการแก้ไขปัญหาความยากจนและการพัฒนาคนทุกช่วงวัยได้อย่างมีประสิทธิภาพ |

3. ความก้าวหน้าในการดำเนินการตามแนวทางการขับเคลื่อนฯ สรุปได้ ดังนี้

|  |  |
| --- | --- |
| **แนวทาง** | **การดำเนินการที่สำคัญ** |
| 3.1 **เติมเต็มข้อมูลในระบบ TPMAP ให้ครอบคลุมประเด็นการพัฒนาทุกมิติและทุกพื้นที่ในประเทศ** | แบ่งตามประเภทของข้อมูลซึ่งมีทั้งหมด 3 ประเภท ดังนี้  (1) **ข้อมูลจากการบูรณาการฐานข้อมูลจากส่วนราชการ**  - ส่วนราชการที่เกี่ยวข้องจัดส่งข้อมูลเกี่ยวกับการแก้ไขปัญหาความยากจนและการพัฒนาคนทุกช่วงวัยหรือข้อมูลอื่นที่สามารถสนับสนุนการดำเนินการของ ศจพ. ที่มีการจัดเก็บด้วยเลขบัตรประชาชน 13 หลัก มายัง สศช. เพื่อประกอบการพัฒนาระบบ TPMAP  - ผลจากการบูรณาการฐานข้อมูลจากส่วนราชการ พบกลุ่มเป้าหมายในระดับพื้นที่ที่ต้องเร่งให้ความช่วยเหลือ 2 กลุ่ม ได้แก่ **1) กลุ่มคนเป้าหมายในระบบ TPMAP** ซึ่งเป็นข้อมูลที่ได้จากการเชื่อมโยงและยืนยันข้อมูลคนยากจนความจำเป็นพื้นฐานตามดัชนีการพัฒนาคนหลากหลายมิติ (Multidimensional Poverty Index : MPI)1 กับข้อมูลบัตรสวัสดิการแห่งรัฐ โดย**ในปี 2565 มีจำนวน 1,025,782 คน** เพิ่มขึ้น 42,466 คน จากปี 2562 ที่อยู่ที่ 983,316 คน **2) กลุ่มครัวเรือน/คนเปราะบาง** โดยในปี 2562 มีจำนวนครัวเรือน/คนเปราะบางทั้งประเทศในระบบ TPMAP ทั้งสิ้น 4,104,450 ครัวเรือน 10,754,205 คน  - ทั้งนี้ มีปัญหา/อุปสรรคที่พบในการบูรณาการฐานข้อมูลจากส่วนราชการ เช่น 1) บางหน่วยงานไม่สามารถจัดส่งข้อมูลได้ เนื่องจากมี**ข้อจำกัดด้านกฎหมาย กฎระเบียบที่เกี่ยวข้องกับข้อมูลส่วนบุคคล** 2) บางหน่วยงาน**ไม่ได้จัดเก็บข้อมูลในรูปแบบดิจิทัล** 3) ข้อมูลบางอย่างที่หน่วยงานจัดส่งมา**ไม่สามารถเชื่อมโยงกับระบบ TPMAP ได้เนื่องจากปัญหาด้านเทคนิค**  (2) **ข้อมูลระดับพื้นที่**  - สศช. ได้พัฒนา**แบบสอบถามเพื่อการพัฒนาคนทุกช่วงวัยในระดับครัวเรือนและบุคคล**เพื่อนำไปสู่การกำหนดดัชนีความยากจนหลายมิติ (MPI) ในระดับประเทศและระดับพื้นที่  (3) **ข้อมูลทางกายภาพ (ศักยภาพในพื้นที่)**  - มีการนำข้อมูลในเชิงโครงสร้างพื้นฐานทางกายภาพที่สะท้อนถึงศักยภาพของพื้นที่ซึ่งประกอบด้วย 1) **ข้อมูลพื้นฐานระดับหมู่บ้าน** 2) **ข้อมูลพิกัดบริการสาธารณะ** (สถานศึกษา สถานพยาบาล) และ 3) **ข้อมูลภาพถ่ายดาวเทียมแสงสว่างเวลากลางคืน** (Nighttime Light) มาวิเคราะห์ร่วมกับข้อมูลมิติความขัดสนของ TPMAP เพื่อระบุปัญหาและออกแบบแนวทางแก้ไขโดยใช้ศักยภาพของพื้นที่ |
| 3.2 **ร่วมแก้ไขปัญหาในระดับบุคคล/ครัวเรือน ลงพื้นที่ตรวจสอบหากลุ่มเป้าหมายวิกฤตและเยี่ยมบ้าน** | - ศจพ. ในทุกระดับ และทีมปฏิบัติการฯ **ลงพื้นที่เพื่อสำรวจตรวจสอบข้อมูลในระบบ TPMAP และให้ความช่วยเหลือกลุ่มเป้าหมาย** โดยมีครัวเรือนที่ได้รับการสำรวจทั้งสิ้น 477,324 ครัวเรือน จากครัวเรือนทั้งหมด 12,208,913 ครัวเรือน หรือ**คิดเป็นร้อยละ 4 ของจำนวนครัวเรือนทั้งหมดในระบบแฟ้มบ้านพัฒนาคนไทย (Logbook)** (ข้อมูล ณ สิ้นเดือนมกราคม 2565)  - ทั้งนี้ มีปัญหา/อุปสรรคในการดำเนินงาน เช่น (1) ศจพ. ในทุกระดับและทีม ปฏิบัติการฯ ยังคุ้นชินกับการทำงานบนกระดาษและอาจยังไม่ได้บันทึกข้อมูลในระบบ Logbook (2) การให้ความช่วยเหลือกลุ่มเป้าหมายส่วนใหญ่ยังคงเป็นลักษณะการให้การสงเคราะห์ มากกว่าการพัฒนาที่ยั่งยืน |
| 3.3 **ร่วมแก้ไขปัญหาและพัฒนาคนอย่างยั่งยืน** | - มีการเชื่อมโยงการแก้ไขปัญหาความยากจนและการพัฒนาคนทุกช่วงวัยเข้ากับยุทธศาสตร์ชาติ 6 ด้าน 6 ประเด็นแผนแม่บทภายใต้ยุทธศาสตร์ชาติ และ 13 เป้าหมายแผนแม่บทย่อย เพื่อใช้เป็นกรอบแนวทางในการจัดทำโครงการ  - สศช. ประมวลโครงการ/การดำเนินการที่ผ่านมาที่เกี่ยวข้องกับการขับเคลื่อนการแก้ไขปัญหาความยากจนและการพัฒนาคนทุกช่วงวัยที่ผ่านมาจากระบบติดตามและประเมินผลแห่งชาติ (eMENSCR) พบว่า มีจำนวนทั้งสิ้น 19,822 โครงการ โดยส่วนใหญ่อยู่ภายใต้เป้าหมายแผนแม่บทย่อย: คนไทยได้รับการศึกษาที่มีคุณภาพตามมาตรฐาน มีทักษะการเรียนรู้ และทักษะที่จำเป็นของโลกศตวรรษที่ 21 ในทุกระดับและสามารถเข้าถึงการเรียนรู้อย่างต่อเนื่องตลอดชีวิต  - ทั้งนี้ ยังมีบางโครงการ/การดำเนินการที่ (1) อาจยังไม่สอดคล้องกับมิติปัญหาภูมิสังคม และเป้าหมายการพัฒนาในระดับประเทศ (2) เป็นการแก้ไขปัญหาเฉพาะหน้ามากกว่าการแก้ไขปัญหาที่ยั่งยืน และ (3) ยังไม่มีการบูรณาการการดำเนินการระหว่างหน่วยงาน |
| 3.4 **ร่วมติดตามตรวจสอบ และประเมินผล** | - สศช. และภาคีการพัฒนาที่เกี่ยวข้อง เช่น ธนาคารแห่งประเทศไทย สถาบันอุดมศึกษาในพื้นที่ ธนาคารโลก ได้ลงพื้นที่ [จังหวัดอุดรธานี จังหวัดพิษณุโลก กรุงเทพมหานคร (เขตบางกอกน้อย และเขตบางพลัด) จังหวัดสงขลา และจังหวัดนครสวรรค์] เพื่อติดตามการดำเนินงานของ ศจพ. ในระดับพื้นที่ รวมทั้งชี้แจงและสร้างความรู้ความเข้าใจให้แก่ ศจพ. ทุกระดับในการขับเคลื่อนการแก้ปัญหาความยากจนและการพัฒนาคนทุกช่วงวัย  - จัดทำต้นแบบ ศจพ. นำร่อง (ศจพ. Model) โดยพิจารณาจากความพร้อมของพื้นที่ ซึ่งมีพื้นที่ 4 ต้นแบบ ประกอบด้วย (1) ต้นแบบขับเคลื่อนโดยจังหวัด (2) ต้นแบบบูรณาการถ่ายระดับจากอำเภอ (3) ต้นแบบความร่วมมือสถาบันการศึกษาเข้มแข็ง และ (4) ต้นแบบความร่วมมือโดยภาคีร่วมพัฒนา  - ทั้งนี้ ยังพบว่า**การดำเนินการของหน่วยงานและภาคีการพัฒนาที่เกี่ยวข้องยังคงเป็นไปแบบแยกส่วน (silo) ไม่เกิดการบูรณาการร่วมกันของกลไก ศจพ. ในพื้นที่ และหน่วยงานที่เกี่ยวข้องอาจยังไม่สามารถใช้ประโยชน์จากข้อมูลในระบบติดตาม ตรวจสอบ และประเมินผล** |

4. **การดำเนินการตามแนวทางการขับเคลื่อนฯ ในระยะต่อไป**

|  |  |
| --- | --- |
| **แนวทาง** | **กิจกรรมที่สำคัญ** |
| 4.1 **เติมเต็มข้อมูลในระบบ TPMAP ให้ครอบคลุมประเด็นการพัฒนาทุกมิติและทุกพื้นที่ในประเทศ** | - หน่วยงานเจ้าภาพหลัก และหน่วยงานของรัฐอื่นที่เกี่ยวข้อง **พัฒนาและปรับปรุงข้อมูลประชากร สถิติ สถานการณ์ที่มีการเชื่อมโยงกับเลขบัตรประชาชน 13 หลัก** ให้ครอบคลุมจำนวนประชากรและครัวเรือนในประเทศไทย **และจัดส่งให้ สศช.** พัฒนาระบบ TPMAP เพื่อประมวลผลและออกแบบนโยบายที่ครอบคลุมกลุ่มเป้าหมายและทุกมิติการพัฒนาต่อไป ทั้งนี้ **หน่วยงานที่มีข้อจำกัดเรื่องกฎหมายและกฎระเบียบที่เกี่ยวข้องกับการนำส่งข้อมูลต้องเร่งปรับปรุง และดำเนินการเชื่อมโยงข้อมูลเข้ากับระบบ TPMAP** ให้แล้วเสร็จอย่างเป็นรูปธรรม  - ศจพ. ทุกระดับ และทีมปฏิบัติการฯ ดำเนินการ**เติมเต็มข้อมูลระดับพื้นที่ในระบบ Logbook** ให้ครบถ้วน สมบูรณ์  - ศจพ.จ. พัฒนาข้อมูลทางกายภาพ และศักยภาพในพื้นที่ซึ่งเป็นส่วนหนึ่งของระบบ TPMAP ให้เป็นปัจจุบัน |
| 4.2 **ร่วมแก้ไขปัญหาในระดับบุคคล/ครัวเรือน ลงพื้นที่ตรวจสอบหากลุ่มเป้าหมายวิกฤตและเยี่ยมบ้าน** | - หน่วยงานเจ้าภาพหลักร่วมกับ ศจพ. ทุกระดับ ทีมปฏิบัติการฯ หน่วยงานของรัฐ และภาคีการพัฒนาที่เกี่ยวข้อง**บูรณาการการทำงานตามแนวทางแก้ไขและพัฒนาฯ ที่จำแนกตาม 5 มิติของความขัดสน** เพื่อบรรลุเป้าหมายร่วมกันและ**ลดข้อจำกัดต่อการทำงานแบบแยกส่วน** (silo) โดยเร่งดำเนินการแก้ไข**ปัญหาหนี้สินครัวเรือนของกลุ่มเป้าหมายในระบบ TPMAP จำนวน 1,025,782 คน** (ตามข้อ 3.1) เป็นกลุ่มเป้าหมายแรก ให้เสร็จสิ้น**ภายในวันที่ 30 กันยายน 2565** ทั้งนี้ สามารถเพิ่มเติมกลุ่มเป้าหมายที่ค้นพบเพิ่มเติมในพื้นที่ได้**โดยเฉพาะกลุ่มเป้าหมายที่ยังอยู่ในภาวะวิกฤติ (ต่ำกว่าขั้นอยู่รอด)**  - สศช. พัฒนาแนวทางแก้ไขและพัฒนาฯ ให้ครอบคลุมตามภูมิสังคมที่เปลี่ยนแปลงไป  - ศจพ. ทุกระดับ และทีมปฏิบัติการฯ บันทึกข้อมูล ข้อค้นพบและการดำเนินการต่าง ๆ ของกลุ่มคนเป้าหมายและกลุ่มคนที่ตกหล่นจากระบบ (exclusion error) เพิ่มเติมเข้ามาในระบบ TPMAP ให้สอดคล้องต่อสภาพความเป็นจริง  - ศจพ.จ. เผยแพร่ประชาสัมพันธ์เกี่ยวกับการดำเนินการของ ศจพ. ทุกระดับผ่านสื่อสังคมออนไลน์ และจัดให้มีแรงจูงใจในการปฏิบัติหน้าที่ของ ศจพ. ทุกระดับ อาทิ การมอบรางวัลให้แก่ ศจพ. ทุกระดับ ทีมปฏิบัติการฯ หรือทีมพี่เลี้ยงที่ประสบผลสำเร็จในการดำเนินการแก้ไขปัญหารายบุคคล/ครัวเรือน |
| 4.3 **ร่วมแก้ไขปัญหาและพัฒนาคนอย่างยั่งยืน** | - ศจพ. ทุกระดับ หน่วยงานที่เกี่ยวข้อง รวมถึง**สถาบันการศึกษาในพื้นที่**ร่วมพัฒนา**แผนพัฒนาจังหวัดและแผนปฏิบัติราชการจังหวัดรายปี** โดยบรรจุเป้าหมายการแก้ไขปัญหาความยากจนและพัฒนาคนทุกช่วงวัยในแผนดังกล่าว ทั้งนี้ ต้องเป็นการถ่ายระดับแผนระดับที่ 2 สู่การจัดทำแผนระดับที่ 3 ในระดับพื้นที่ได้อย่างเป็นรูปธรรม  - หน่วยงานในระดับพื้นที่จัดทำ**โครงการในการขับเคลื่อนการแก้ไขปัญหาความยากจนและการพัฒนาคนทุกช่วงวัยแบบพุ่งเป้า** โดยใช้ข้อมูล**จากระบบ TPMAP ระบบ eMENSCR** คู่มือการจัดทำโครงการฯ ร่วมกับข้อมูลสถิติ สถานการณ์ และงานวิจัยต่าง ๆ รวมทั้ง ประยุกต์ใช้**แนวทางแก้ไขและพัฒนาฯ** ที่สอดคล้องกับความต้องการบุคคล/ครัวเรือน ชุมชน  - สศช. ร่วมกับ ศจพ. เร่งดำเนินการพัฒนาต้นแบบ ศจพ. นำร่อง (ศจพ. Model) |
| 4.4 **ร่วมติดตาม ตรวจสอบ และประเมินผล** | - ศจพ. ทุกระดับ และทีมปฏิบัติการฯ **นำเข้าข้อมูล**การดำเนินการสถานการณ์ต่าง ๆ ปัญหาอุปสรรค และข้อเสนอแนะของการพัฒนาของคนหรือครัวเรือน**ในระบบ Logbook เป็นประจำ** เพื่อใช้ประกอบการติดตามตรวจสอบและประเมินผลตามข้อเท็จจริงเชิงประจักษ์  - ศจพ. ทุกระดับ และหน่วยงานที่เกี่ยวข้องจัดทำหลักเกณฑ์การกำหนดขั้นของการพัฒนา ได้แก่ ขั้นอยู่รอด ขั้นพอเพียง และขั้นยั่งยืน  - สศช. ร่วมกับ NECTEC จัดทำจอแสดงผลเป้าหมายและการดำเนินการ |

\_\_\_\_\_\_\_\_\_\_\_\_\_\_\_\_\_\_\_\_\_\_

1 เป็นดัชนีที่พัฒนาขึ้นโดย Oxford Poverty & Human Development Initiative (OPHI) ร่วมกับ United Nations Development Programmes’s Human Development Report Office (UNDP) ซึ่งมีหลักการสำคัญ คือ ความยากจนนั้นมีความหลากหลาย และไม่สามารถวัดได้เพียงการใช้รายได้ในการนิยามความยากจน โดยการคำนวณดัชนีความยากจนหลายมิติ (MPI) ในระบบ TPMAP ได้กำหนดมิติความยากจนไว้ 5 มิติ

**19. เรื่อง มาตรการเร่งด่วนเพื่อช่วยเหลือประชาชนและภาคธุรกิจจากสถานการณ์ราคาพลังงาน**

คณะรัฐมนตรีมีมติเห็นชอบและรับทราบตามที่สำนักงานสภาพัฒนาการเศรษฐกิจและสังคมแห่งชาติ (สศช.) เสนอดังนี้

1. เห็นชอบในหลักการสำหรับมาตรการด้านพลังงาน (การขยายมาตรการที่จะสิ้นสุดลงในเดือนมิถุนายน 2565 และมาตรการประหยัดพลังงาน) และรับทราบมาตรการด้านพลังงาน (มาตรการบรรเทาผลกระทบจากราคาน้ำมันดีเซลหมุนเร็วปรับตัวเพิ่มสูงขึ้น และมาตรการขอความร่วมมือ กลุ่มโรงกลั่นน้ำมันและโรงแยกก๊าซธรรมชาติ นำส่งกำไรส่วนหนึ่งเข้ากองทุนน้ำมันเชื้อเพลิงเพิ่มเติมในช่วงวิกฤติราคาน้ำมันแพง เพื่อช่วยเหลือประชาชน) และมอบหมายให้กระทรวงพลังงาน เป็นหน่วยงานรับผิดชอบหลักในการดำเนินการมาตรการดังกล่าวข้างต้นตามขั้นตอนของกฎหมาย และระเบียบที่เกี่ยวข้อง ทั้งนี้ ในส่วนของมาตรการประหยัดพลังงาน ให้กระทรวงพลังงานเร่งประสานงานกับหน่วยงานและภาคส่วนที่เกี่ยวข้อง เพื่อให้การดำเนินการตามมาตรการ บรรลุผลสัมฤทธิ์โดยเร็วต่อไป

2. เห็นชอบในหลักการของมาตรการด้านการคลัง (มาตรการภาษีเพื่อสนับสนุนการจัดอบรมสัมมนาในประเทศและมาตรการภาษีเพื่อสนับสนุนการจัดนิทรรศการ และงานแสดงสินค้าภายในประเทศ) และมอบหมายให้กระทรวงการคลังเป็นหน่วยงานรับผิดชอบหลัก ในการดำเนินการตามขั้นตอนของกฎหมายและระเบียบที่เกี่ยวข้องต่อไป

3. มอบหมายให้กระทรวงพลังงานและกระทรวงการคลังกำกับและติดตาม ให้หน่วยงานในสังกัดที่เกี่ยวข้องดำเนินการตามมาตรการเร่งด่วนเพื่อช่วยเหลือประชาชน และภาคธุรกิจจากสถานการณ์ราคาพลังงานตามข้อ 1. และข้อ 2. ตามขั้นตอนของระเบียบ และกฎหมายที่เกี่ยวข้องต่อไป

4. มอบหมายให้กระทรวงการคลัง สำนักงานสภาพัฒนาการเศรษฐกิจและสังคมแห่งชาติ สำนักงบประมาณ และธนาคารแห่งประเทศไทยร่วมกันพิจารณา ปรับปรุง และติดตามการดำเนินมาตรการเพื่อให้ความช่วยเหลือแก่ประชาชนและภาคธุรกิจที่เหมาะสม ตามสถานการณ์ของราคาพลังงานในตลาดโลกและแนวโน้มอัตราเงินเฟ้อ โดยคำนึงถึงภาวะเศรษฐกิจ ความพร้อมและความสามารถทางการเงินของภาครัฐภายใต้พระราชบัญญัติวินัยการเงินการคลังของรัฐ พ.ศ. 2561

**สาระสำคัญ**

**แนวทางการช่วยเหลือประชาชนและภาคธุรกิจจากสถานการณ์ราคาพลังงานในระยะเร่งด่วน แบ่งออกเป็น 2 ด้าน ได้แก่ (1) มาตรการด้านพลังงาน** ประกอบด้วย การขยายมาตรการที่กำลังจะสิ้นสุดลงในเดือนมิถุนายน 2565 ออกไปอีกเป็นระยะเวลา 3 เดือน และการดำเนินมาตรการอื่นเพิ่มเติมเพื่อเป็นการให้ความช่วยเหลือและบรรเทาภาระค่าครองชีพอย่างต่อเนื่อง โดยมุ่งเป้าแก่กลุ่มประชาชนผู้มีรายได้น้อย รวมถึงผู้ประกอบการที่ได้รับผลกระทบจากสถานการณ์ราคาพลังงาน และ **(2) มาตรการด้านภาษี** เพื่อเป็นการช่วยเหลือบรรเทาผลกระทบแก่ภาคธุรกิจโดยเฉพาะภาคบริการที่เกี่ยวข้องกับภาคการท่องเที่ยว รวมทั้งเป็นการสนับสนุนการบริโภคภายในประเทศและส่งเสริมการจ้างงาน โดยมีรายละเอียดในแต่ละมาตรการดังนี้

**1. มาตรการด้านพลังงาน**

**1.1 การขยายมาตรการที่จะสิ้นสุดลงในเดือนมิถุนายน 2565**

**1.1.1 มาตรการตรึงราคาขายปลีกก๊าซ NGV** อยู่ที่ 15.59 บาทต่อกิโลกรัม และคงราคาขายปลีกก๊าซ NGV โครงการเอ็นจีวี เพื่อลมหายใจเดียวกัน ให้กับผู้ประกอบอาชีพขับขี่รถแท็กซี่ในเขตกรุงเทพฯ และปริมณฑล อยู่ที่ 13.62 บาทต่อกิโลกรัม โดยขอความร่วมมือจากบริษัท ปตท. จำกัด (มหาชน) (บมจ. ปตท.) ในการขยายเวลาดำเนินมาตรการต่อไปอีกเป็นระยะเวลา 3 เดือน โดยให้มีผลตั้งแต่วันที่ 16 มิถุนายน 2565 ถึงวันที่ 15 กันยายน 2565 ซึ่งจากการประมาณการแนวโน้มราคาก๊าซ NGV ในช่วงดังกล่าว คาดว่าจะใช้วงเงินค่าใช้จ่ายประมาณ 2,353 ล้านบาท

**1.1.2 มาตรการช่วยเหลือด้านราคาก๊าซปิโตรเลียมเหลว (LPG)** ประกอบด้วย

**1.1.2.1** การทบทวนการกำหนดราคาก๊าซปิโตรเลียมเหลว (LPG) กรอบเป้าหมายเพื่อให้ราคาขายปลีก LPG อยู่ที่ประมาณ 408 บาทต่อถัง 15 กิโลกรัม โดยทยอยปรับขึ้นราคาขายส่งหน้าโรงกลั่น LPG ซึ่งไม่รวมภาษีมูลค่าเพิ่ม จำนวน 3 ครั้ง จาก 17.1795บาทต่อกิโลกรัม ไปที่ 19.9833 บาทต่อกิโลกรัม โดยปรับขึ้นเดือนละ 0.9346 บาทต่อกิโลกรัม ทั้งนี้ ให้มีผลบังคับใช้ตั้งแต่วันที่ 1 กรกฎาคม 2565 ถึงวันที่ 30 กันยายน 2565

**1.1.2.2** การขยายระยะเวลามาตรการช่วยเหลือส่วนลดราคาก๊าซ LPG แก่ร้านค้า หาบเร่ แผงลอยอาหาร ที่ถือบัตรสวัสดิการแห่งรัฐ ไม่เกิน 100 บาทต่อรายต่อเดือน โดยขอความร่วมมือ บมจ. ปตท. ในการขยายระยะเวลาดำเนินมาตรการออกไปอีกเป็นระยะเวลา 3 เดือน โดยให้มีผลนับตั้งแต่วันที่ 1 กรกฎาคม 2565 ถึงวันที่ 30 กันยายน 2565

**1.1.2.3** การขยายระยะเวลาโครงการยกระดับความช่วยเหลือส่วนลดค่าซื้อก๊าซหุงต้มแก่ผู้มีรายได้น้อยผ่านบัตรสวัสดิการแห่งรัฐ จำนวน 100 บาทต่อคนต่อ 3 เดือน ในช่วงเดือนกรกฎาคม 2565 ถึงเดือนกันยายน 2565 สำหรับผู้ใช้สิทธิ 4 ล้านราย รวมเงินงบประมาณ 220 ล้านบาท โดยในเบื้องต้นจะใช้แหล่งเงินจากงบประมานรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น

**1.1.3** **มาตรการบริหารราคาน้ำมันดีเซลโดยใช้กองทุนน้ำมันเชื้อเพลิงและภาษีสรรพสามิต** โดยในช่วงเดือนกรกฎาคมถึงเดือนกันยายน 2565 ในกรณีที่ราคาน้ำมันดีเซลภายในประเทศยังคงสูงเกินกว่าราคาที่กำหนดไว้ที่ 35 บาทต่อลิตร รัฐจะอุดหนุนราคาส่วนเพิ่มร้อยละ 50

**1.2 มาตรการบรรเทาผลกระทบจากราคาน้ำมันดีเซลหมุนเร็วปรับตัวเพิ่มสูงขึ้น** โดยมีระยะเวลาการดำเนินการตั้งแต่ 1 กรกฎาคม 2565 ถึงวันที่ 30 กันยายน 2565ประกอบด้วย

1.2.1 การกำหนดสัดส่วนการผสมไบโอดีเซลประเภทเมทิลเอสเตอร์ของกรดไขมันให้เป็นไปตามสัดส่วนการผสมของกลุ่มน้ำมันดีเซลหมุนเร็ว ดังนี้ น้ำมันดีเซลหมุนเร็ว บี7 ไม่ต่ำกว่าร้อยละ 5 และไม่สูงกว่าร้อยละ 7 โดยปริมาตร น้ำมันดีเซลหมุนเร็วธรรมดา ไม่ต่ำกว่าร้อยละ 5 และไม่สูงกว่าร้อยละ 10 โดยปริมาตร และน้ำมันดีเซลหมุนเร็ว บี20 ไม่ต่ำกว่าร้อยละ 5 และไม่สูงกว่าร้อยละ 20 โดยปริมาตร

1.2.2 การขอความร่วมมือจากผู้ค้าน้ำมันคงค่าการตลาดน้ำมันเชื้อเพลิงกลุ่มดีเซลหมุนเร็วไม่เกิน 1.40 บาทต่อลิตร

**1.3 มาตรการขอความร่วมมือกลุ่มโรงกลั่นน้ำมันและโรงแยกก๊าซธรรมชาติ นำส่งกำไรส่วนหนึ่งจากค่าการกลั่นน้ำมันดีเซลและเบนซินเข้ากองทุนน้ำมันเชื้อเพลิงในช่วงวิกฤติราคาน้ำมันแพง เพื่อช่วยเหลือประชาชน** โดยเงินในส่วนของน้ำมันดีเซล นำไปลดภาระการชดเชยราคาน้ำมันดีเซลของกองทุนน้ำมันเชื้อเพลิง หรือใช้บริหารราคาน้ำมันดีเซลในประเทศ และเงินในส่วนของน้ำมันเบนซินนำไปลดราคาขายปลีกในประเทศ ทั้งนี้ กระทรวงพลังงานอยู่ระหว่างการหารือกับกลุ่มโรงกลั่นในแนวทางที่จะดำเนินการส่งเงินเข้ากองทุนน้ำมันเชื้อเพลิง ต่อไป พร้อมทั้งขอความร่วมมือ บมจ. ปตท. นำส่งกำไรส่วนหนึ่งของโรงแยกก๊าซธรรมชาติเข้ากองทุนน้ำมันเชื้อเพลิง โดยคาดว่าจะจัดเก็บได้ประมาณ 500 – 1,000 ล้านบาทต่อเดือน โดยมีระยะเวลาการดำเนินการตั้งแต่วันที่ 1 กรกฎาคม 2565 ถึงวันที่ 30 กันยายน 2565

**1.4 มาตรการประหยัดพลังงาน**

**1.4.1 มาตรการประหยัดพลังงานภาคประชาชน** เพื่อลดผลกระทบด้านค่าใช้จ่ายของประชาชนจึงต้องดำเนินการรณรงค์ประหยัดพลังงานภาคประชาชนด้วยวิธีง่าย ๆ เช่น มาตรการ “ปิด ปรับ ปลด เปลี่ยน” ด้วยการ ปิด ไฟดวงที่ไม่ได้ใช้หรืออุปกรณ์ที่ไม่ได้ใช้ ปลด ปลั๊กเมื่อเลิกใช้ ตั้งอุณหภูมิเครื่องปรับอากาศที่ 26 องศาเซลเซียส หรือปรับจาก Cool Mode เป็น Fan Mode การเปลี่ยนอุปกรณ์เป็นอุปกรณ์ประสิทธิภาพสูง หรือการดูแลอุปกรณ์เครื่องใช้ไฟฟ้า เช่น การล้างเครื่องปรับอากาศ ทำความสะอาดใบพัดพัดลม หลอดไฟ นำของที่ไม่จำเป็นออกจากตู้เย็น เปลี่ยนมาเดินทางด้วยรถสาธารณะเป็นต้น รวมถึงมาตรการอื่น ๆ ที่สามารถทำได้ทันทีผ่านแคมเปญประชาสัมพันธ์ “ทราบแล้วเปลี่ยน” โดยร่วมกับหน่วยงานที่เกี่ยวข้องทั้งภาครัฐและเอกชนในการช่วยรณรงค์ และสนับสนุนประชาสัมพันธ์ รวมถึงการทำกิจกรรมส่งเสริมให้ประชาชนร่วมกันประหยัดพลังงาน เพื่อสร้างความตระหนักรู้ว่าการประหยัดพลังงานช่วยลดรายจ่ายในครัวเรือนได้จริงแถมยังเป็นการช่วยประเทศชาติลดการนำเข้าพลังงาน ลดการสูญเสียเงินตราต่างประเทศ เสริมเศรษฐกิจชาติ

**1.4.2 มาตรการประหยัดพลังงานภาคเอกชนและภาคอุตสาหกรรม** โดยการขอความร่วมมือลดใช้พลังงานแบบสมัครใจ ในแนวทางที่สำคัญ ดังนี้(1) การเปิด – ปิด เครื่องปรับอากาศเป็นเวลา หรือปรับเพิ่มอุณหภูมิขึ้น 1 - 2 องศาเซลเซียส 1ชั่วโมงก่อนปิดทำการ(2)ส่งเสริมการใช้บันไดแทนการใช้ลิฟต์หรือบันไดเลื่อน และใช้ระบบ sensor ควบคุมการทำงานอัตโนมัติของบันไดเลื่อนให้ทำงานเฉพาะเวลามีผู้ใช้งาน และ (3) การลดเวลาการเปิดไฟป้ายโฆษณาโดยขอความร่วมมือให้ปิดป้ายโฆษณาหลัง 22.00 น.

**1.4.3 มาตรการประหยัดพลังงานภาคขนส่ง** อาทิ การส่งเสริมการใช้ขนส่งสาธารณะแทนยานพาหนะส่วนบุคคล การรณรงค์ขับรถไม่เกิน 90 กิโลเมตรต่อชั่วโมงและเช็กสภาพรถก่อนออกเดินทาง การขับรถในอัตราความเร็วยานพาหนะที่ความเร็วที่สม่ำเสมอและการตรวจเช็ครถยนต์ตามระยะเวลาที่กำหนด การลดการเดินทางโดยการใช้แอปสั่งอาหารหรือรับส่งของ หรือการใช้การประชุมออนไลน์แทนการเดินทางด้วยตนเอง การปรับเปลี่ยนและติดตั้งอุปกรณ์ประหยัดพลังงานในยานพาหนะ และการขอความร่วมมือลดค่าที่จอดรถอาคารจอดรถจอดแล้วจร เป็นต้น

**1.4.4 มาตรการประหยัดพลังงานของหน่วยงานราชการ** ประกอบด้วย (1) มาตรการด้านการส่งเสริมวัสดุและอุปกรณ์ประหยัดพลังงาน อาทิ การกำหนดเป็นข้อบังคับให้หน่วยงานราชการต้องจัดซื้ออุปกรณ์ประสิทธิภาพสูง เช่น หลอดไฟ LED และเครื่องปรับอากาศประหยัดไฟเบอร์ 5 โดยกระทรวงพลังงานเป็นผู้กำหนดรายละเอียดคุณลักษณะของอุปกรณ์ และมอบหมายให้สำนักงบประมาณจัดสรรงบประมาณและจัดทำเงื่อนไขเพื่อให้หน่วยราชการสามารถซื้ออุปกรณ์ดังกล่าวได้ โดยพิจารณาดำเนินการตั้งแต่ปีงบประมาณ 2566 เป็นต้นไป (2) มาตรการด้านการปรับเปลี่ยนพฤติกรรม โดยกำหนดเป็นข้อสั่งการให้หน่วยงานราชการเปิดปิด เครื่องปรับอากาศตามเวลาที่กำหนด โดยการปิดเครื่องปรับอากาศช่วงพักเที่ยง 1 ชั่วโมง และเปลี่ยนโหมดความเย็น เป็นโหมดพัดลม ครึ่งชั่วโมงก่อนพักเที่ยงและก่อนเลิกงาน (3) มาตรการใหม่ โดยการเร่งรัดผลักดันมาตรการประหยัดพลังงานภาครัฐ อาทิ Building Energy Code (BEC) Solar Rooftop และ ประหยัดพลังงานโดยกลไก ESCO โดยให้หน่วยราชการที่เกี่ยวข้องให้ความร่วมมือกับกระทรวงพลังงานในการดำเนินมาตรการดังกล่าวเพื่อให้เกิดผลบังคับใช้โดยเร็วต่อไป และ (4) การกำหนดตัวชี้วัดผลการปฏิบัติงานของส่วนราชการ โดยให้หน่วยงานราชการลดการใช้ไฟฟ้าและน้ำมันเชื้อเพลิงลงร้อยละ 20 และกำหนดให้การลดการใช้พลังงานร้อยละ 20 เป็นตัวชี้วัดของส่วนราชการ

ทั้งนี้ มอบหมายให้สำนักงานนโยบายและแผนพลังงาน กระทรวงพลังงาน เป็นผู้ติดตามการดำเนินงานและรายงานผลให้คณะรัฐมนตรีทราบอย่างต่อเนื่อง

**2. มาตรการด้านการคลัง**

**2.1 มาตรการภาษีเพื่อสนับสนุนการจัดอบรมสัมมนาภายในประเทศ**

เพื่อเป็นการกระตุ้นการท่องเที่ยวและเศรษฐกิจภายในประเทศ และสนับสนุนห่วงโซ่อุปทานด้านการท่องเที่ยว อีกทั้งสนับสนุนการบริโภคและส่งเสริมการจ้างงาน โดยมีกลุ่มเป้าหมาย ได้แก่ บริษัทและห้างหุ้นส่วนนิติบุคคล ทั้งนี้ ให้หักรายจ่ายที่ได้จ่ายไปเป็นค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้องกับการอบรมสัมมนาภายในประเทศที่บริษัทหรือห้างหุ้นส่วนนิติบุคคลได้จัดขึ้นให้แก่ลูกจ้าง เช่น ค่าอาหาร ค่าเดินทาง ค่าตั๋วเครื่องบิน เป็นต้น หรือค่าบริการของผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ เพื่อการอบรมสัมมนาดังกล่าวสำหรับรายจ่ายที่จ่ายไปตั้งแต่วันที่ 15 กรกฎาคม 2565ถึงวันที่ 31 ธันวาคม 2565 เป็น (1) จำนวน 2 เท่าของรายจ่ายตามที่จ่ายจริงสำหรับอบรมสัมมนาในท้องที่ใดท้องที่หนึ่งในจังหวัดท่องเที่ยวรอง หรือในเขตพื้นที่ท่องเที่ยวอื่นใด และ (2) จำนวน 1.5 เท่าของรายจ่ายตามที่จ่ายจริงสำหรับอบรมสัมมนาในจังหวัดอื่น ซึ่งมิใช่จังหวัดท่องเที่ยวรอง หรือในเขตพื้นที่ท่องเที่ยวอื่นใด ตาม (1) และ (3) ในกรณีที่การจัดอบรมสัมมนาครั้งหนึ่ง ๆ เกิดขึ้นในท้องที่ตามข้อ (1) และ (2) ต่อเนื่องกัน ให้หักรายจ่ายที่สามารถแยกได้ว่าเกิดขึ้นในท้องที่ใดตามข้อ (1) หรือ (2) แล้วแต่กรณีและให้หักรายจ่ายที่ไม่สามารถแยกได้ว่าเกิดขึ้นในท้องที่ใดเป็นจำนวน 1.5 เท่าของรายจ่ายตามที่จ่ายจริง

**2.2 มาตรการภาษีเพื่อสนับสนุนการจัดนิทรรศการ และงานแสดงสินค้าภายในประเทศ**

เพื่อเป็นการสนับสนุนการจัดนิทรรศการและงานแสดงสินค้าภายในประเทศ รวมทั้งสนับสนุนการจ้างงาน โดยมีกลุ่มเป้าหมาย ได้แก่ บริษัทและห้างหุ้นส่วนนิติบุคคล โดยให้บริษัทหรือห้างหุ้นส่วนนิติบุคคลหักรายจ่ายที่ได้จ่ายไปเป็นค่าเช่าพื้นที่หรือค่าบริการในการเข้าร่วมงานออกร้าน งานนิทรรศการ หรืองานแสดงสินค้าในประเทศ เป็นจำนวน 2 เท่าของรายจ่ายตามที่จ่ายจริง สำหรับรายจ่ายที่จ่ายไปตั้งแต่วันที่ 15 กรกฎาคม 2565 ถึงวันที่ 31 ธันวาคม 2565

|  |
| --- |
| **ต่างประเทศ** |

**20. เรื่อง ผลการประชุมระดับผู้นำด้านน้ำแห่งภูมิภาคเอเชีย-แปซิฟิก ครั้งที่ 4**

คณะรัฐมนตรีรับทราบตามที่สำนักงานทรัพยากรน้ำแห่งชาติ (สนทช.) เสนอผลการประชุมระดับผู้นำด้านน้ำแห่งภูมิภาคเอเชีย-แปซิฟิก ครั้งที่ 4 ระหว่างวันที่ 23-24 เมษายน 2565 ณ เมืองคุมาโมโตะ ประเทศญี่ปุ่น [คณะรัฐมนตรีมีมติ (19 เมษายน 2565) เห็นชอบร่างปฏิญญาคุมาโมโตะซึ่งเป็นเอกสารผลลัพธ์ของการประชุมระดับผู้นำด้านน้ำแห่งภูมิภาคเอเชีย-แปซิฟิก ครั้งที่ 4 และเห็นชอบให้นายกรัฐมนตรีหรือผู้ที่ได้รับมอบหมายร่วมให้การรับรองร่างปฏิญญาฯ ในการประชุม] สรุปสาระสำคัญได้ ดังนี้

1. นายกรัฐมนตรีได้ร่วมกล่าวถ้อยแถลงในช่วงพิธีเปิดการประชุมฯ ผ่านระบบวีดิทัศน์แบบถ่าย ทอดสด โดยชื่นชมข้อริเริ่มและความมุ่งมั่นด้านน้ำของญี่ปุ่นในการสร้างสังคมคุณภาพที่มีภูมิคุ้มกัน ยั่งยืน ครอบคลุม และเน้นย้ำถึงความสำคัญของการบริหารจัดการน้ำอย่างมีประสิทธิภาพและบูรณาการในทุกมิติรวมถึงการพัฒนาอย่างเท่าเทียม สนับสนุนการดำเนินการเพื่อให้บรรลุเป้าหมายการพัฒนาที่ยั่งยืนด้านน้ำภายในปี ค.ศ. 2030 และการบูรณาการโครงสร้างสีเขียวในโครงสร้างพื้นฐานและการจัดการน้ำ เพื่อเสริมสร้างความยืดหยุ่นในการปรับตัว เพิ่มภูมิคุ้มกันต่อผลกระทบจากการเปลี่ยนแปลงสภาพภูมิอากาศและลดความสูญเสียจากภัยพิบัติโดยสนับสนุนความร่วมมือจากทุกภาคส่วนเป็นกลไกในการขับเคลื่อนการบริหารจัดการทรัพยากรน้ำ ทั้งในระดับพื้นที่จนถึงระดับนโยบายเพื่อการบริหารจัดการที่มั่นคง และยั่งยืน

2. ที่ประชุมได้**รับรองปฏิญญาคุมาโมโตะ** ซึ่งเป็นร่างเอกสารผลลัพธ์การประชุมฯ ที่ให้ความสำคัญกับการพัฒนาโครงสร้างพื้นฐานที่มีคุณภาพสำหรับการบริหารจัดการน้ำในบริบทการฟื้นฟูจากวิกฤตการแพร่ระบาดของโรคติดเชื้อไวรัสโคโรนา 2019 (โควิด-19) และการเสริมสร้างความเข้มแข็งให้กับภาคส่วนน้ำโดยอาศัยกระบวนการมีส่วนร่วมของทุกภาคส่วน เพื่อดำเนินการบูรณาการร่วมกันในการเตรียมพร้อมเพื่อรองรับ การเปลี่ยนแปลงของสภาพภูมิอากาศและสิ่งแวดล้อมที่ยั่งยืนในภูมิภาคเอเชีย-แปซิฟิก **โดยมีการปรับแก้ถ้อยคำที่ไม่ใช่สาระสำคัญ เพื่อให้มีความครอบคลุมและเฉพาะเจาะจงมากขึ้น ซึ่งไม่ขัดกับหลักการที่คณะรัฐมนตรีได้มีมติ (19 เมษายน 2565) ให้ความเห็นชอบไว้และยังคงประเด็นสำคัญของร่างปฏิญญาฯ** จำนวน 4 ประการ คือ **1) ความท้าทายด้านน้ำท่ามกลางการแพร่ระบาดของโควิด-19 และการฟื้นฟูจากการแพร่ระบาดของโควิด-19** เช่น ความเสี่ยงจากภัยพิบัติและการให้บริการด้านน้ำ และการเข้าถึงน้ำที่สะอาดปลอดภัยและมีราคาที่สามารถซื้อหาได้ **2) การเปลี่ยนแปลงสู่สังคมที่มุ่งเน้นคุณภาพ** ซึ่งจะบรรลุความสำเร็จได้โดยการเสริมสร้างความเข้มแข็งด้านน้ำ อย่างยั่งยืนด้วยการมีส่วนร่วมและความร่วมมือของทุกภาคส่วน (เช่น การจัดการภัยพิบัติด้านน้ำ และการสนับสนุนมาตรการลดผลกระทบจากสภาพภูมิอากาศที่เปลี่ยนแปลงโดยการใช้พลังงานที่มีการปล่อยก๊าซเรือนกระจกในระดับต่ำ) **3) การเร่งรัดการปฏิบัติ**เพื่อให้บรรลุเป้าหมายการพัฒนาที่ยั่งยืนของภาคส่วนน้ำ โดยบูรณาการโครงสร้าง ด้านกายภาพ โครงสร้างด้านความรู้ และการบริหารจัดการข้อมูล (เช่น การส่งเสริมความร่วมมือขององค์กรด้านน้ำและองค์กรภาคประชาสังคมทุกภาคส่วน และการใช้วิทยาศาสตร์และเทคโนโลยีเพื่อผลิตนวัตกรรมที่สอดคล้องกับบริบทของชุมชนเพื่อแก้ปัญหาด้านน้ำ) และ **4) ผลลัพธ์การประชุมฯ** โดยจะนำแนวปฏิบัติภายใต้บริบทของ ปฏิญญาฯ ไปร่วมพิจารณาและหารือในเวทีด้านน้ำระดับโลกต่อไป เช่น การประชุมทบทวนการดำเนินการด้านน้ำในห้วงครึ่งแรกของทศวรรษฯ ของสหประชาชาติที่จะจัดขึ้นในเดือนมีนาคม 2566 การประชุมเวทีระดับโลกว่าด้วยการลดความเสี่ยงจากภัยพิบัติและการประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศสมัยที่ 27

**21. เรื่อง (ร่าง) บันทึกข้อตกลงความร่วมมือโครงการเสริมสร้างศักยภาพเชิงสถาบันและเชิงเทคนิคเพื่อดำเนินการตามกรอบการดำเนินงานด้านความโปร่งใสภายใต้ความตกลงปารีส**

คณะรัฐมนตรีมีมติเห็นชอบต่อ **(**ร่าง) บันทึกข้อตกลงความร่วมมือโครงการ (Project Cooperation Agreement: PCA) โครงการเสริมสร้างศักยภาพเชิงสถาบันและเชิงเทคนิคเพื่อดำเนินการตามกรอบการดำเนินงานด้านความโปร่งใสภายใต้ความตกลงปารีส ทั้งนี้หากมีความจำเป็นต้องปรับปรุงแก้ไข (ร่าง) บันทึกข้อตกลงความร่วมมือดังกล่าวในประเด็นที่ไม่ใช่สาระสำคัญและไม่ส่งผลกระทบผูกพันเชิงนโยบายให้กระทรวงทรัพยากรธรรมชาติและสิ่งแวดล้อม (ทส.) ดำเนินการได้โดยไม่ต้องเสนอคณะรัฐมนตรีพิจารณาอีกครั้ง รวมทั้งมอบหมายให้เลขาธิการสำนักงานนโยบายและแผนทรัพยากรธรรมชาติและสิ่งแวดล้อม หรือผู้ที่ได้รับมอบหมาย เป็นผู้ลงนามบันทึกข้อตกลงความร่วมมือโครงการฯ ร่วมกับผู้แทนโครงการสิ่งแวดล้อมแห่งสหประชาชาติ (United Nations Environment Programme: UNEP) และหน่วยงานร่วมดำเนินการตามที่กระทรวงทรัพยากรธรรมชาติและสิ่งแวดล้อม (ทส.) เสนอ

**สาระสำคัญของเรื่อง**

1. ข้อตัดสินใจที่ 1 วรรค 84 และวรรค 86 ของการประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (UNFCCC) สมัยที่ 21 (Decision 1/CP.21) ได้ตัดสินใจจัดตั้งโครงการเสริมสร้างศักยภาพเพื่อดำเนินการตามกรอบการดำเนินงานด้านความโปร่งใส (The Capacity Building Initiative for Transparency: CBIT) เพื่อเป็นการสนับสนุนประเทศกำลังพัฒนาในการปฏิบัติตามข้อกำหนดด้านความโปร่งใสของความตกลงปารีส โดยร้องขอให้กองทุนสิ่งแวดล้อมโลก (Global Environment Facility: GEF) จัดเตรียมกลไกลทางการเงินเพื่อสนับสนุนการจัดตั้งและการดำเนินงานของโครงการเสริมสร้างศักยภาพเพื่อดำเนินการตามกรอบการดำเนินงานด้านความโปร่งใส (CBIT)

2. โครงการเสริมสร้างศักยภาพเชิงสถาบันและเชิงเทคนิคเพื่อดำเนินการตามกรอบการดำเนินงานด้านความโปร่งใสภายใต้ความตกลงปารีส เป็นการเสริมสร้างศักยภาพเพื่อให้ประเทศไทยสามารถจัดเก็บข้อมูลการปล่อยก๊าซเรือนกระจกของประเทศ ซึ่งจะช่วยติดตามความก้าวหน้าในการดำเนินการตามเป้าหมายการลดก๊าซเรือนกระจกตามที่กำหนดไว้ในข้อกำหนดด้านความโปร่งใสของความตกลงปารีส โดยคราวนี้ มีเป้าหมายการดำเนินการเน้นที่ภาคการเกษตร ปศุสัตว์ การป่าไม้และการใช้ประโยชน์ที่ดิน เป็นหลัก โดยโครงการดังกล่าวได้รับการสนับสนุนบงบประมาณจากกองทุนสิ่งแวดล้อมโลก (Global Environment Facility: GEF) เป็นจำนวนเงิน 1.99 ล้านดอลลาร์สหรัฐ และสำนักงานนโยบายและแผนทรัพยากรธรรมชาติและสิ่งแวดล้อม กระทรวงทรัพยากรธรรมชาติและสิ่งแวดล้อม ในฐานะหน่วยงานดำเนินโครงการ (Executing Agency) และหน่วยงานที่เกี่ยวข้อง [สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) กรมพัฒนาพลังงานทดแทนและอนุรักษ์พลังงาน กรมปศุสัตว์ กรมพัฒนาที่ดิน และสำนักงานเศรษฐกิจการเกษตร] จะต้องร่วมสมทบงบประมาณในรูปแบบที่ไม่ใช่ตัวเงิน (In-kind) (เช่น ทรัพยากรบุคลากร) มูลค่าทรัพยากรการดำเนินงาน เป็นจำนวนเงิน 2.03 ล้านดอลลาร์สหรัฐ ซึ่งเป็นงบประมาณและทรัพยากรที่แต่ละหน่วยงานได้รับจัดสรรในทุกปีตามปกติ ไม่ใช่การขอรับจัดสรรเพิ่มเติม ส่วนข้อตกลงความร่วมมือ (Project Cooperation Agreement: PCA) ของโครงการที่กระทรวงทรัพยากรธรรมชาติและสิ่งแวดล้อมเสนอคณะรัฐมนตรีขอความเห็นชอบการลงนามในครั้งนี้เป็นการกำหนดหน้าที่ความรับผิดชอบของหน่วยงานที่เกี่ยวข้อง ประกอบด้วยผู้ลงนาม 3 ฝ่าย ได้แก่ (1) โครงการสิ่งแวดล้อมแห่งสหประชาชาติ (United Nations Environment Programme: UNEP) เป็นผู้ประสานงานระหว่างหน่วยงานเจ้าของโครงการและสำนักเลขาธิการกองทุนสิ่งแวดล้อมโลก (2) สำนักงานนโยบายและแผนทรัพยากรธรรมชาติและสิ่งแวดล้อม ในฐานะผู้ประสานความร่วมมือระหว่างหน่วยงานร่วมดำเนินโครงการ และ (3) ศูนย์สารสนเทศภูมิศาสตร์เพื่อการเกษตรและการจัดการทรัพยากร ในฐานะหน่วยงานร่วมดำเนินการ (Co-Executing Agency) โดยการลงนาม 3 ฝ่ายดังกล่าวจะทำให้มีความคล่องตัวในการบริหารจัดการ เนื่องจากศูนย์สารสนเทศภูมิศาสตร์เพื่อการเกษตรและการจัดการทรัพยากรจะเป็นผู้ดำเนินโครงการตามแผนการดำเนินงาน รวมทั้งรับเงินโอนจากกองทุนสิ่งแวดล้อมโลก (GEF) และจัดส่งรายงานผลการดำเนินงานและรายงานการเงินให้แก่โครงการสิ่งแวดล้อมแห่งสหประชาชาติ (UNEP) โดยตรง

**22. เรื่อง การเสนออุทยานธรณีขอนแก่นเป็นสมาชิกอุทยานธรณีโลกของยูเนสโก (UNESCO Global Geoparks)**

คณะรัฐมนตรีมีมติเห็นชอบให้เสนออุทยานธรณีขอนแก่นสมัครเข้ารับการรับรองเป็นอุทยานธรณีโลกขององค์การเพื่อการศึกษา วิทยาศาสตร์ และวัฒนธรรมแห่งสหประชาชาติ (The United Nations Educational, Scientific and Cultural Organization: UNESCO) หรือ UNESCO Global Geoparks โดยยื่นความจำนงต่อ UNESCO ภายในวันที่ 1 กรกฎาคม 2565 และส่งใบสมัครในระหว่างวันที่ 1 ตุลาคม ถึง 30 พฤศจิกายน 2565 รวมทั้งมอบหมายให้คณะกรรมการแห่งชาติว่าด้วยการศึกษา วิทยาศาสตร์และวัฒนธรรมแห่งสหประชาชาติ กระทรวงศึกษาธิการ (ศธ.) ดำเนินการเสนออุทยานธรณีขอนแก่นเป็นสมาชิกอุทยานธรณีโลกของ UNESCO ต่อสำนักเลขาธิการ UNESCO ณ กรุงปารีส ประเทศฝรั่งเศส ตามที่กระทรวงทรัพยากรธรรมชาติและสิ่งแวดล้อม (ทส.) เสนอ

[ประเทศที่สนใจเข้ารับการสมัครเป็นสมาชิกอุทยานธรณีโลกของ UNESCO ต้องส่งจดหมายแสดงความจำนง (Letter of intent) ต่อสำนักเลขาธิการ UNESCO ภายในวันที่ 1 กรกฎาคม และส่งเอกสารในการสมัครระหว่างวันที่ 1 ตุลาคม - 30 พฤศจิกายน ของทุกปี]

**สาระสำคัญของเรื่อง**

ทส. รายงานว่า

1. อุทยานธรณีโลกของ UNESCO (UNESCO Global Geoparks) เป็นโครงการด้านการอนุรักษ์มรดกทางธรณีวิทยา โบราณคดี นิเวศวิทยา และวัฒนธรรม โดยมีขอบเขตพื้นที่ที่ประกอบด้วยแหล่งที่มีคุณค่าด้านธรณีวิทยา โบราณคดี นิเวศวิทยา และวัฒนธรรม มีการบริหารจัดการแบบองค์รวมระหว่างการอนุรักษ์ การให้ความรู้ การศึกษาวิจัย และการพัฒนาสังคมและเศรษฐกิจอย่างยั่งยืน ส่งเสริมและเปิดโอกาสให้ชุมชนท้องถิ่นมีส่วนร่วมในการบริหารจัดการตั้งแต่เริ่มต้นกระบวนการ เชื่อมโยงความสำคัญของมรดกทางธรณีวิทยาผ่านการท่องเที่ยวเชิงธรณีวิทยา ปัจจุบันทั่วโลกมีอุทยานธรณีโลกของ UNESCO มีจำนวนทั้งสิ้น 169 แห่ง ใน 44 ประเทศ (ข้อมูล ณ เดือนเมษายน 2564) โดยภูมิภาคเอเชียตะวันออกเฉียงใต้มีอุทยานธรณีโลกของ UNESCO จำนวน 11 แห่ง ประกอบด้วย สหพันธรัฐมาเลเซีย 1 แห่ง สาธารณรัฐสังคมนิยมเวียดนาม 3 แห่ง สาธารณรัฐอินโดนีเซีย 6 แห่ง และราชอาณาจักรไทย 1 แห่ง ได้แก่ อุทยานธรณีโลกสตูล รวมทั้งมีอุทยานธรณีประเทศไทย จำนวน 4 แห่ง ได้แก่ อุทยานธรณีโคราช อุทยานธรณีผาชันสามพันโบก อุทยานธรณีเพชรบูรณ์ และอุทยานธรณีขอนแก่น รวมทั้งมีอุทยานธรณีท้องถิ่น จำนวน 3 แห่ง ได้แก่ อุทยานธรณีไม้กลายเป็นหินตาก อุทยานธรณีชัยภูมิ และอุทยานธรณีพุหางนาค

2. ทส. (กรมทรัพยากรธรณี) ได้ส่งเสริมและสนับสนุนให้จังหวัดขอนแก่นจัดตั้งอุทยานธรณีโดยความร่วมมือของหน่วยงานที่เกี่ยวข้อง ได้แก่ ศูนย์ศึกษาวิจัยและพิพิธภัณฑ์ไดโนเสาร์ภูเวียง อุทยานไดโนเสาร์ศรีเวียง อุทยานแห่งชาติภูเวียง โรงเรียนพิพิธภัณฑ์ หน่วยงานราชการ รัฐวิสาหกิจ และองค์กรปกครองส่วนท้องถิ่นในพื้นที่ ซึ่งจังหวัดขอนแก่นได้ดำเนินการตามแนวทางของกรมทรัพยากรธรณีในการจัดตั้งอุทยานธรณีขอนแก่นตั้งแต่ปี 2554 เป็นต้นมา โดยกำหนดพื้นที่อุทยานธรณี จัดตั้งหน่วยงานบริหารจัดการจัดทำแผนบริหารจัดการ และดำเนินการตามแผนดังกล่าว เช่น การจัดกิจกรรมเกี่ยวกับการเผยแพร่ความรู้ การส่งเสริมการท่องเที่ยวเชิงอนุรักษ์ การพัฒนาแหล่งท่องเที่ยวทางธรณีวิทยา และการส่งเสริมชุมชนในด้านเศรษฐกิจท้องถิ่น เป็นต้น มีการแต่งตั้งคณะทำงานในช่วงแรกเมื่อวันที่ 29 กรกฎาคม 2554 และได้ดำเนินการอย่างต่อเนื่องจนเป็นรูปธรรม และจังหวัดขอนแก่นประกาศจัดตั้งอุทยานธรณีขอนแก่น (Khonkaen Geopark) เป็นอุทยานธรณีระดับจังหวัด เมื่อวันที่ 24 พฤษภาคม 2561 รวมทั้งได้ผ่านการประเมิน และได้รับการรับรองให้เป็นอุทยานธรณีประเทศไทย (National Geopark) จากคณะกรรมการส่งเสริมการอนุรักษ์แหล่งธรณีวิทยาและจัดตั้งอุทยานธรณี (ปลัดกระทรวงทรัพยากรธรรมชาติและสิ่งแวดล้อม เป็นประธาน) เมื่อวันที่ 28 ตุลาคม 2563

3. คณะกรรมการแห่งชาติว่าด้วยอุทยานธรณี (รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธาน) ในการประชุมครั้งที่ 1/2565 เมื่อวันที่ 3 กุมภาพันธ์ 2565 ที่ประชุมมีมติเห็นชอบให้อุทยานธรณีขอนแก่นเสนอเข้ารับการรับรองเป็นอุทยานธรณีโลกของ UNESCO และมอบหมายให้ฝ่ายเลขานุการฯ ดำเนินการตามขั้นตอนต่อไป

4. การจัดตั้งอุทยานธรณีขอนแก่นเป็นการบริหารจัดการโดยการมีส่วนร่วมของประชาชนและ ภาคส่วนต่าง ๆ ในพื้นที่ ซึ่งการกำหนดขอบเขตพื้นที่ไม่จำเป็นต้องมีกฎหมายรองรับ ส่วนการกำกับดูแลพื้นที่ของหน่วยงานต่าง ๆ ยังคงเป็นไปตามกฎหมายระเบียบหรือข้อบังคับที่มีอยู่แล้ว เช่น พระราชบัญญัติอุทยานแห่งชาติ พ.ศ. 2562 พระราชบัญญัติคุ้มครองซากดึกดำบรรพ์ พ.ศ. 2551 เป็นต้น โดยอุทยานธรณีขอนแก่น มีสาระสำคัญสรุปได้ ดังนี้

|  |  |
| --- | --- |
| **ประเด็น** | **รายละเอียด** |
| **ข้อมูลทั่วไป** | อุทยานธรณีขอนแก่น**ครอบคลุมพื้นที่ 2 อำเภอ** ได้แก่ อำเภอภูเวียงและอำเภอเวียงเก่า รวมเนื้อที่ทั้งสิ้นประมาณ 1,038 ตารางกิโลเมตร |
| **ความเหมาะสมในการเป็นสมาชิกอุทยานธรณีโลกของ UNESCO** | อุทยานธรณีขอนแก่นมีลักษณะทางธรณีวิทยาและธรรมชาติวิทยาที่โดดเด่น เป็นที่รู้จักในระดับประเทศและระดับนานาชาติ โดยเฉพาะอย่างยิ่งในด้าน**แหล่งซากดึกดำบรรพ์ไดโนเสาร์** โดยในพื้นที่หุบเขาภูเวียงมีการ**ค้นพบไดโนเสาร์สายพันธุ์ใหม่ของโลกถึง 5 สายพันธุ์** ได้แก่ (1) สยามโมซอรัส สุธีธรนี (2) ภูเวียงโกซอรัส สิรินธรเน (3) สยามโมไท-รันนัสอีสานเอนซิส (4) กินรีมิมัส ขอนแก่นเอนซิส และ (5) ภูเวียงเวเนเตอร์ แย้มนิยมมิ ซึ่งมีความสมบูรณ์และความหลากหลายของไดโนเสาร์ที่อยู่ร่วมกันเป็นอาณาจักรของไดโนเสาร์ นอกจากนี้  ยังพบรอยเท้าไดโนเสาร์และสัตว์ร่วมยุคกับไดโนเสาร์ เช่น จระเข้ โกนิโอโฟรัส ภูเวียงเอนซิส ปลากลุ่ม Semionotidel ชั้นหอยกาบคู่กลุ่ม Exogyra ที่มีความยาวเกือบ 3 กิโลเมตร อีกทั้งยังมีโบราณสถาน วัฒนธรรม วิถีชีวิตชุมชน และความหลากหลายทางชีวภาพจำนวนมาก ซึ่งสอดคล้องกับแนวทางการเป็นอุทยานธรณีโลกของยูเนสโก |
| **ความพร้อมของพื้นที่** | อุทยานธรณีขอนแก่น**มีศูนย์ประสานงานอุทยานธรณีขอนแก่น**ตั้งอยู่ที่องค์การบริหารส่วนจังหวัดขอนแก่น โดยมีผู้ว่าราชการจังหวัดขอนแก่นเป็นประธานกรรมการอำนวยการ อุทยานธรณีขอนแก่น และมีนายกองค์การบริหารส่วนจังหวัดขอนแก่น เป็นผู้อำนวยการอุทยานธรณีขอนแก่น ทำหน้าที่บริหารและประสานงานอุทยานธรณีขอนแก่น ภายใต้วิสัยทัศน์ของแผนพัฒนาจังหวัดขอนแก่น พ.ศ. 2561 - 2564 (ฉบับทบทวน ปี 2562) ในการผลักดันอุทยานธรณีขอนแก่นสู่อุทยานธรณีโลกของ UNESCO **ขณะนี้อุทยานธรณีขอนแก่น**  **มีสถานะเป็นอุทยานธรณีประเทศไทย** และคณะกรรมการแห่งชาติว่าด้วยอุทยานธรณีพิจารณาแล้วมีมติเห็นชอบให้อุทยานธรณีขอนแก่นเสนอเข้ารับการรับรองเป็นอุทยานธรณีโลกของ UNESCO เนื่องจาก**มีความพร้อมในการเสนอเพื่อรับรองให้เป็นอุทยานธรณีโลก**จาก UNESCO ทั้งในด้านวิชาการธรณีวิทยา ด้านศักยภาพ และองค์ประกอบตามที่ UNESCO กำหนด |
| **ประโยชน์ของการเป็นสมาชิกอุทยานธรณีโลกของ UNESCO** | ทำให้**ประเทศไทยเป็นที่รู้จักในระดับนานาชาติ**เพิ่มมากขึ้นทั้งในด้าน**คุณค่าของแหล่งทรัพยากรธรรมชาติ และด้านการท่องเที่ยว**ซึ่งจะดึงดูดนักท่องเที่ยว นำรายได้สู่ชุมชนท้องถิ่น ประชากรในพื้นที่มีงานทำ มีรายได้และความเป็นอยู่ที่ดีขึ้น ประชากรในพื้นที่เกิดจิตสำนึกในการอนุรักษ์และหวงแหน ส่งผลให้ทรัพยากรธรรมชาติที่มีคุณค่าได้รับการปกป้องคุ้มครองอย่างยั่งยืน เกิดเครือข่ายความร่วมมือในการพัฒนาแหล่งท่องเที่ยวทางธรณีวิทยาอย่างยั่งยืน นอกจากนี้ ยังเป็นแหล่งศึกษา วิจัย ของนักวิชาการทั้งในและต่างประเทศอีกด้วย ซึ่งนำไปสู่การพัฒนาที่ยั่งยืนของประเทศ |
| **การเป็นสมาชิกของอุทยานธรณีโลกของ UNESCO** | อุทยานธรณีขอนแก่น จังหวัดขอนแก่น จะต้องรับผิดชอบในการชำระเงินค่าสมาชิกปีละ 1,500 ยูโร หรือประมาณ **56,000 บาท** รวมทั้งค่าใช้จ่ายในการประเมินอุทยานธรณีขอนแก่นในภาคสนาม ค่าใช้จ่ายในการเข้าร่วมการประชุมเครือข่ายอุทยานธรณีโลกและเครือข่ายอุทยานธรณีในระดับภูมิภาคเอเชียแปซิฟิก |

**23. เรื่อง ผลการเยือนไทยอย่างเป็นทางการของนายกรัฐมนตรีญี่ปุ่น**

คณะรัฐมนตรีรับทราบตามที่กระทรวงการต่างประเทศ (กต.) เสนอผลการเยือนไทยอย่างเป็นทางการของนายกรัฐมนตรีญี่ปุ่นในฐานะแขกของรัฐบาล ระหว่างวันที่ 1-2 พฤษภาคม 2565 และมอบหมายส่วนราชการดำเนินการในส่วนที่เกี่ยวข้องตามผลการเยือนไทยฯ ต่อไป

**สาระสำคัญของเรื่อง**

กต. รายงานว่า เมื่อวันที่ 1-2 พฤษภาคม 2565 นายคิชิดะ ฟูมิโอะนายกรัฐมนตรีญี่ปุ่นเดินทางเยือนไทยอย่างเป็นทางการในฐานะแขกของรัฐบาลไทย ในโอกาสครบรอบ 135 ปี ของการสถาปนาความสัมพันธ์ทางการทูตระหว่างไทยกับญี่ปุ่น รวมถึงการที่ไทยเป็นเจ้าภาพการประชุมเอเปค และเป็นประเทศผู้ประสานงานความสัมพันธ์อาเซียน-ญี่ปุ่น (ปี 2564-2567) โดยเมื่อวันที่ 2 พฤษภาคม 2565 นายกรัฐมนตรีได้หารือข้อราชการกับนายกรัฐมนตรีญี่ปุ่น ในประเด็นความสัมพันธ์ไทย-ญี่ปุ่น ทั้งในระดับทวิภาคี อนุภูมิภาค และภูมิภาค และแลกเปลี่ยนความเห็นเกี่ยวกับประเด็นสถานการณ์ในภูมิภาคและระหว่างประเทศที่สนใจร่วมกัน สาระสำคัญสรุปได้ ดังนี้

1. ผลการหารือระหว่างนายกรัฐมนตรีกับนายกรัฐมนตรีญี่ปุ่น สรุปได้ ดังนี้

|  |  |
| --- | --- |
| **ประเด็น** | **ผลการหารือฯ** |
| (1) **ประเด็นทวิภาคี** | (1.1) **ภาพรวม** ได้แก่ 1) นายกรัฐมนตรีเสนอที่จะ**ยกระดับสถานะความสัมพันธ์ไทย-ญี่ปุ่น จาก "หุ้นส่วนทางยุทธศาสตร์" เป็น "หุ้นส่วนทางยุทธศาสตร์อย่างรอบด้าน"** ซึ่งนายกรัฐมนตรีญี่ปุ่นยินดีกับการพัฒนาความสัมพันธ์ไทย-ญี่ปุ่นที่แน่นแฟ้นในทุกด้านและรับจะพิจารณาข้อเสนอของฝ่ายไทย และ 2) นายกรัฐมนตรี**ยินดีที่ทั้งสองฝ่ายได้เริ่มกลับมาแลกเปลี่ยนการเยือนระดับสูง**ภายหลังจากเว้นว่างไปเนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด19)  (1.2) **ความร่วมมือด้านเศรษฐกิจ** เช่น 1) ทั้งสองฝ่ายเห็นพ้องที่จะร่วมกันหาข้อสรุปในการจัดทำร่างแผนยุทธศาสตร์ร่วมด้านเศรษฐกิจในการพัฒนาความเป็นหุ้นส่วนระหว่างไทยกับญี่ปุ่นระยะ 5 ปี โดยมุ่งมั่นที่จะประกาศใช้แผนยุทธศาสตร์ร่วมฯ ในห้วงการประชุมคณะกรรมาธิการร่วมระดับสูงไทย-ญี่ปุ่น ครั้งที่ 6 ซึ่งฝ่ายญี่ปุ่นจะเป็นเจ้าภาพในช่วงครึ่งหลังของปี 2565 2) รัฐบาลไทยมีความมุ่งมั่นที่จะเสริมสร้างสภาพแวดล้อมในการดำเนินธุรกิจแก่นักลงทุนญี่ปุ่นในไทย **และส่งเสริมให้นักลงทุนญี่ปุ่นใช้ไทยเป็นฐานการลงทุนในภูมิภาคเพิ่มมากขึ้น โดยเฉพาะในอุตสาหกรรมแห่งอนาคต** เช่น ยานยนต์ไฟฟ้า (Electric Vehicle: EV) อุตสาหกรรมอิเล็กทรอนิกส์อัจฉริยะ เซมิคอนดักเตอร์ อุตสาหกรรมยาและเครื่องมือแพทย์ ดิจิทัล เกษตรอัจฉริยะ Big Data และกลุ่มเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio-Circular-Green Economy: BCG Economy) **โดยพิจารณาลงทุนในพื้นที่เขตพัฒนาพิเศษภาคตะวันออก** ( Eastern Economic Corridor: **EEC**) **เป็นกรณีพิเศษ โดยเฉพาะพื้นที่โครงการเขตนวัตกรรมระเบียงเศรษฐกิจภาคตะวันออก** (Eastern Economic Corridor of Innovation: **EECi**) และนายกรัฐมนตรีสนับสนุนให้เอกชนญี่ปุ่นลงทุนในการผลิต EV รวมทั้งผลิตแบตเตอรี่ในไทย ซึ่งนายกรัฐมนตรีญี่ปุ่นแจ้งว่าบริษัทผู้ผลิตรถยนต์ญี่ปุ่นกำลังเร่งพิจารณาเรื่องดังกล่าวอย่างจริงจัง และ 3) การ**ขอรับการสนับสนุนจากญี่ปุ่นในการพิจารณาขยายการจัดตั้งสถาบันโคเซ็นในไทยเพิ่มเติม 2 แห่ง** และขยายหลักสูตรการเรียนการสอนแบบโคเซ็นไปยังสถาบันการศึกษาอื่น ๆ ของไทย **รวมถึงการจัดตั้ง KOSEN Education Center ในไทย**เพื่อให้ไทยเป็นศูนย์กลางการพัฒนาบุคลากรในอนุภูมิภาคลุ่มน้ำโขงและภูมิภาคอาเชียน ซึ่งนายกรัฐมนตรีญี่ปุ่นรับจะพิจารณาด้วยดี  (1.3) **ความร่วมมือด้านความมั่นคง กลาโหม และยุติธรรม** ได้แก่ 1) ทั้งสองฝ่ายยินดีกับการลงนามความตกลงว่าด้วยการมอบโอนยุทโธปกรณ์และเทคโนโลยีป้องกันประเทศ ซึ่งนายกรัฐมนตรีญี่ปุ่นหวังให้ทั้งสองฝ่ายหารือกันเพื่อดำเนินโครงการที่เป็นรูปธรรม ขณะที่นายกรัฐมนตรีสนับสนุนให้ทั้งสองฝ่ายเสริมสร้างความร่วมมือด้านการป้องกันอาชญากรรมข้ามชาติ การต่อต้านการก่อการร้าย ความมั่นคงทางไซเบอร์ และความมั่นคงทางทะเล และ 2) ทั้งสองฝ่ายเห็นพ้องที่จะเร่งรัดการจัดทำสนธิสัญญาว่าด้วยความช่วยเหลือซึ่งกันและกันในเรื่องทางอาญา |
| (2) **ความร่วมมือในกรอบภูมิภาคและ อนุภูมิภาค** | (2.1) **ความร่วมมือระหว่างไทย-ญี่ปุ่น เพื่อการพัฒนาประเทศที่สาม** นายกรัฐมนตรีแสดงความมุ่งมั่นที่จะเสริมสร้างความร่วมมือฯ โดยเฉพาะ อนุภูมิภาคลุ่มน้ำโขงและประเทศกำลังพัฒนาในภูมิภาคอื่น ๆ และยินดีที่ฝ่ายญี่ปุ่นมอบอุปกรณ์ทางการแพทย์ในพื้นที่ต่าง ๆ ในไทย รวมทั้งชายแดนระหว่างไทยกับประเทศเพื่อนบ้าน  (2.2) **ความร่วมมือลุ่มน้ำโขง** ทั้งสองฝ่ายย้ำความมุ่งมั่นที่จะร่วมมือกันในการพัฒนาอนุภูมิภาคลุ่มน้ำโขงผ่านกรอบความร่วมมือญี่ปุ่น-ลุ่มน้ำโขง และกรอบยุทธศาสตร์ความร่วมมือทางเศรษฐกิจ อิรวดี-เจ้าพระยา-แม่โขง (Ayeyawady-Chao Phraya-Mekong Economic Cooperation Strategy: ACMECS) โดยนายกรัฐมนตรีขอบคุณญี่ปุ่นที่สมทบทุนในกองทุนเพื่อการพัฒนาของ ACMECSมูลค่า 1.38 ล้านดอลลาร์สหรัฐ เพื่อสนับสนุนภาคธุรกิจและวิสาหกิจขนาดกลางและขนาดย่อม (SMEs) ในอนุภูมิภาคลุ่มน้ำโขง  (2.3) **ความร่วมมือภายใต้กรอบอาเซียน-ญี่ปุ่น** นายกรัฐมนตรียืนยันความมุ่งมั่นของไทยในฐานะประเทศผู้ประสานงานความสัมพันธ์อาเซียน-ญี่ปุ่น (ปี 2564-2567) ในการร่วมมือกับญี่ปุ่นเพื่อเสริมสร้างความเป็นหุ้นส่วนทางยุทธศาสตร์อาเชียน-ญี่ปุ่น และการสอดประสานความร่วมมือระหว่างมุมมองอาเซียนต่ออินโด-แปซิฟิก กับแนวคิดอินโด-แปซิฟิกที่เสรีและเปิดกว้างของญี่ปุ่น รวมทั้งการผลักดันวาระการครบรอบ 50 ปี ความสัมพันธ์อาเซียน-ญี่ปุ่น (ปี 2566) ซึ่ง**นายกรัฐมนตรีญี่ปุ่นได้เชิญนายกรัฐมนตรีเยือนญี่ปุ่นเพื่อเข้าร่วมการประชุมสุดยอดอาเซียน-ญี่ปุ่น สมัยพิเศษ ในเดือนธันวาคม 2566 นอกจากนี้ นายกรัฐมนตรีได้ยืนยันความพร้อมของไทยในการเป็นที่ตั้งของศูนย์อาเซียนด้านภาวะฉุกเฉินทางสาธารณสุขและโรคอุบัติใหม่** ซึ่งนายกรัฐมนตรีญี่ปุ่นแสดงความหวังว่าอาเชียนจะสามารถหาข้อสรุปในประเด็นดังกล่าวโดยเร็ว  (2.4) **ความร่วมมือภายใต้กรอบเอเปค** นายกรัฐมนตรีขอรับการสนับสนุนจากญี่ปุ่นในการเป็นเจ้าภาพเอเปคของไทย ภายใต้หัวข้อ Open. Connect. Balance. และการรับรองเอกสาร Bangkok Goals on BCG Economy ซี่ง**นายกรัฐมนตรีญี่ปุ่นแสดงความพร้อมสนับสนุนไทยอย่างเต็มที่และจะเดินทางเยือนไทยเพื่อเข้าร่วมการประชุมผู้นำเอเปคในเดือนพฤศจิกายน 2565** |
| (3) **ประเด็นสถานการณ์ในภูมิภาคและระหว่างประเทศ** | (3.1) **สถานการณ์ในยูเครน** ทั้งสองฝ่ายต่างให้ความสำคัญกับหลักการของการเคารพบูรณภาพแห่งดินแดน กฎหมายระหว่างประเทศ และกฎบัตรสหประชาชาติ และมีความห่วงกังวลเกี่ยวกับการทวีความตึงเครียดของสถานการณ์ โดยเรียกร้องให้ทุกฝ่ายที่เกี่ยวข้องยุติการใช้ความรุนแรง และใช้ความยับยั้งชั่งใจอย่างถึงที่สุด นอกจากนี้ ได้หารือเกี่ยวกับผลกระทบของสถานการณ์ดังกล่าวและพร้อมร่วมมือกับประชาคมระหว่างประเทศในการให้ความช่วยเหลือทางมนุษยธรรมแก่ชาวยูเครนอย่างต่อเนื่อง  (3.2) **สถานการณ์ในเมียนมา** ทั้งสองฝ่ายเห็นพ้องที่จะร่วมมือกันเพื่อช่วยคลี่คลายสถานการณ์ในเมียนมาผ่านความร่วมมือในกรอบต่าง ๆ และสนับสนุนกลไกของอาเชียนโดยเฉพาะกัมพูชาในฐานะประธานอาเชียนในปีนี้ รวมถึงย้ำความสำคัญของการให้ความช่วยเหลือด้านมนุษยธรรมแก่ประชาชนเมียนมา  (3.3) **อื่น ๆ** ทั้งสองฝ่ายได้แลกเปลี่ยนข้อคิดเห็นเกี่ยวกับสถานการณ์ในทะเลจีนใต้และทะเลจีนตะวันออก สถานการณ์บนคาบสมุทรเกาหลีและประเด็นการลักพาตัว การปฏิรูปคณะมนตรีความมั่นคงแห่งสหประซาชาติ การปลอดและไม่แพร่ขยายของอาวุธนิวเคลียร์ และกรอบความร่วมมือเศรษฐกิจอินโด-แปซิฟิก |

2. **พิธีลงนามความตกลงและหนังสือแลกเปลี่ยน** นายกรัฐมนตรีทั้งสองฝ่ายได้เป็นสักขีพยานการลงนามความตกลงและหนังสือแลกเปลี่ยน 3 ฉบับ ได้แก่ (1) ความตกลงว่าด้วยการมอบโอนยุทโธปกรณ์และเทคโนโลยีป้องกันประเทศระหว่างรัฐบาลประเทศญี่ปุ่นกับรัฐบาลแห่งราชอาณาจักรไทย (2) หนังสือแลกเปลี่ยนว่าด้วยความร่วมมือทางการเงินระหว่างรัฐบาลไทยกับรัฐบาลญี่ปุ่น และ (3) หนังสือแลกเปลี่ยนว่าด้วยความช่วยเหลือแบบให้เปล่าของรัฐบาลญี่ปุ่นภายใต้โครงการ The Programme for COVID-19 Crisis Response Emergency Support ระหว่างรัฐบาลไทยกับรัฐบาลญี่ปุ่น

3. กต. พิจารณาแล้วเห็นว่า ผลการเยือนฯ มีประเด็นสำคัญที่เกี่ยวข้องกับส่วนราชการต่าง ๆ เช่น

|  |  |  |
| --- | --- | --- |
| **ประเด็น** | **การดำเนินการที่สำคัญ** | **หน่วยงานที่รับผิดชอบ** |
| (1) **การยกระดับสถานะความสัมพันธ์ไทย-ญี่ปุ่น เป็น “หุ้นส่วนทางยุทธศาสตร์อย่างรอบด้าน”** | ติดตามผลการพิจารณาจากฝ่ายญี่ปุ่น และหารือเกี่ยวกับช่วงเวลาและแนวทางในการประกาศการยกระดับความสัมพันธ์ | **กต.** |
| (2) **การจัดทำร่างแผนยุทธศาสตร์ร่วมด้านเศรษฐกิจในการพัฒนาความเป็นหุ้นส่วนระหว่างไทยกับญี่ปุ่นระยะ 5 ปี** | หารือกับหน่วยงานด้านเศรษฐกิจที่เกี่ยวข้องของไทยและฝ่ายญี่ปุ่นเพื่อรวบรวมข้อคิดเห็นในการจัดทำร่างแผนยุทธศาสตร์ฯ ให้สมบูรณ์ | **กต.** กค. กระทรวงการท่องเที่ยวและกีฬา กระทรวงการอุดมศึกษา วิทยาศาสตร์ วิจัยและนวัตกรรม (อว.) กระทรวงเกษตรและสหกรณ์ (กษ.) กระทรวงคมนาคม (คค.) กระทรวงดิจิทัลเพื่อเศรษฐกิจและสังคม (ดศ.) กระทรวงพลังงาน (พน.) กระทรวงพาณิชย์ (พณ.) กระทรวงแรงงาน (รง.) กระทรวงศึกษาธิการ (ศธ.) กระทรวงสาธารณสุข (สธ.) กระทรวงอุตสาหกรรม (อก.) สำนักงานคณะกรรมการส่งเสริมการลงทุน (สกท.) และสำนักงานคณะกรรมการนโยบายเขตพัฒนาพิเศษภาคตะวันออก (สกพอ.) |
| (3) **การส่งเสริมการลงทุนจากญี่ปุ่นในไทย** | ดำเนินการเพื่อดึงดูดการลงทุนจากญี่ปุ่นในอุตสาหกรรมเป้าหมายมายังไทย โดยเฉพาะในอุตสาหกรรมแห่งอนาคต เช่น EV อิเล็กทรอนิกส์อัจฉริยะ เซมิคอนดักเตอร์ อุตสาหกรรมยาและเครื่องมือแพทย์ และ BCG โดยพิจารณาลงทุนใน EEC เป็นกรณีพิเศษ โดยเฉพาะพื้นที่ EECi | กต. กษ. อว. ดศ. พน. สธ. **สกท.** และ **สกพอ.** |
| (4) **การพัฒนาอุตสาหกรรมยานยนต์ไฟฟ้า** | ดำเนินการเพื่อดึงดูดการลงทุนจากญี่ปุ่น โดยสนับสนุนให้เอกชนญี่ปุ่นลงทุนในการผลิต EV รวมทั้งผลิตแบตเตอรี่ในไทย | กค. กต. **พน. อก. สกท.** และ **สกพอ.** |
| (5) **การพัฒนาทรัพยากรมนุษย์** | ติดตามผลการพิจารณาของฝ่ายญี่ปุ่นเกี่ยวกับการขอรับการสนับสนุนจากญี่ปุ่นในการพิจารณาขยายการจัดตั้งสถาบันโคเซ็นในไทยเพิ่มเติมจาก 2 แห่งในปัจจุบันและขยายหลักสูตรการเรียนการสอนแบบโคเซ็นไปยังสถาบันการศึกษาอื่น ๆ ของไทย รวมทั้งการจัดตั้ง KOSEN Education Center ในไทย เพื่อให้ไทยเป็นศูนย์กลางการพัฒนาบุคลากรในอนุภูมิภาคลุ่มน้ำโขงและภูมิภาคอาเซียน | กค. กต. **อว. ศธ.** และ อก. |
| (6) **การพัฒนาระบบโครงสร้างพื้นฐาน** | ดำเนินความร่วมมือกับฝ่ายญี่ปุ่นให้เกิดผลเป็นรูปธรรมในการพัฒนาโครงสร้างพื้นฐานในไทย เช่น เมืองอัจฉริยะ โครงการบางซื่อ ระบบราง โครงข่ายดิจิทัล และ 5G | กต. **คค.** และ **ดศ.** |
| (7) **การบรรเทาผลกระทบจากสถานการณ์โควิด-19** | ดำเนินความร่วมมือกับฝ่ายญี่ปุ่นให้เกิดผลเป็นรูปธรรมในการส่งเสริมความร่วมมือด้านสาธารณสุขเพื่อรับมือกับโรคอุบัติใหม่ในอนาคต | **กค.** กต. และ **สธ.** |
| (8) **ความร่วมมือภายใต้กรอบอาเซียน-ญี่ปุ่น** | ดำเนินการหารือกับประเทศสมาชิกอาเซียนเพื่อให้ได้ข้อสรุปเรื่องที่ตั้งของศูนย์อาเซียนด้านภาวะฉุกเฉินทางสาธารณสุขและโรคอุบัติใหม่ในโอกาสแรก ซึ่งไทยมีความพร้อมในการเป็นประเทศที่ตั้งของศูนย์ฯ | กต. และ **สธ.** |

**24. เรื่อง ผลการประชุมคณะกรรมการร่วมทางการค้า (Joint Trade Committee: JTC) ไทย-เวียดนาม ครั้งที่ 4 และกิจกรรมอื่น ๆ ที่เกี่ยวข้อง**

คณะรัฐมนตรีมีมติรับทราบผลการประชุมคณะกรรมการร่วมทางการค้า (Joint Trade Committee: JTC) ไทย-เวียดนาม ครั้งที่ 4 และกิจกรรมอื่น ๆ ที่เกี่ยวข้อง และมอบหมายให้ส่วนราชการดำเนินการตามผลการประชุมฯ เพื่อให้ความร่วมมือทางเศรษฐกิจระหว่างไทย-เวียดนามเกิดผลลัพธ์อย่างเป็นรูปธรรม ตามที่ กระทรวงพาณิชย์ (พณ.) เสนอ

**สาระสำคัญของเรื่อง**

พณ. รายงานว่า การประชุม JTC ไทย-เวียดนาม ครั้งที่ 4 จัดขึ้นเมื่อวันที่ 20 เมษายน 2565 ณ กรุงเทพมหานคร โดยมีรองนายกรัฐมนตรี (นายจุรินทร์ ลักษณวิศิษฏ์) และรัฐมนตรีว่าการกระทรวงพาณิชย์ และรัฐมนตรีว่าการกระทรวงอุตสาหกรรมและการค้าเวียดนาม เป็นประธานร่วม ซึ่งมีผลการประชุมฯ สรุปได้ ดังนี้

1. **ผลการประชุมฯ และผลการดำเนินกิจกรรมอื่น ๆ ที่เกี่ยวข้อง**

|  |  |
| --- | --- |
| **ประเด็น** | **สาระสำคัญ** |
| **1.1 ความร่วมมือเพื่อส่งเสริมการค้าทวิภาคี** | |
| (1) **เป้าหมายการค้า** | ทั้งสองฝ่ายเห็นพ้องที่จะบรรลุเป้าหมายการค้า 25,000 ล้านดอลลาร์สหรัฐ ในปี 2568 |
| (2) **ด้านการอำนวยความสะดวกทางการค้า** | (2.1) ทั้งสองฝ่ายจะร่วมมือกันเพื่ออำนวยความสะดวกใน**การขนส่งสินค้าข้ามแดนและการขนส่งสินค้าผ่านแดนไปยังประเทศที่สาม** โดยเฉพาะการอำนวยความสะดวกในการส่งออกสินค้าผลไม้บริเวณด่านชายแดนเวียดนาม-จีนในช่วงฤดูกาลเก็บเกี่ยว รวมถึงสนับสนุนการแลกเปลี่ยนนโยบายและกฎระเบียบการนำเข้าสินค้าระหว่างกัน  (2.2) **ปัญหาทางการค้าที่มีการแก้ไขปัญหาให้กันแล้ว** ดังนี้  (2.2.1) **การส่งออกรถยนต์จากไทยไปสาธารณรัฐสังคมนิยมเวียดนาม** (เวียดนาม) โดยฝ่ายเวียดนามได้ปรับปรุงกฎระเบียบการนำเข้ารถยนต์ซึ่งเป็นการลดขั้นตอนการตรวจสอบและได้ให้สัตยาบันข้อตกลงยอมรับร่วมผลการตรวจสอบและรับรองผลิตภัณฑ์ยานยนต์ของอาเซียนแล้ว  (2.2.2) **การส่งออกผลิตภัณฑ์เหล็กจากเวียดนามมายังไทย** โดยฝ่ายไทยได้เปิดให้ผู้ผลิตในต่างประเทศสามารถส่งเอกสารเพื่อตรวจประเมินระบบคุณภาพโรงงานแทนการเดินทางไปตรวจประเมินโรงงานที่ต่างประเทศ ซึ่งจะช่วยให้ ผู้นำเข้าสามารถนำเข้าผลิตภัณฑ์เหล็กของเวียดนามโดยไม่ต้องมีการตรวจสอบสินค้าที่ท่าเรือในทุกการขนส่งสินค้า  (2.3) **ประเด็นปัญหาทางการค้าที่ยังเป็นข้อกังวล** ดังนี้  (2.3.1) **การส่งออกผลิตภัณฑ์ยาจากไทยไปยังเวียดนาม** โดยฝ่ายไทยขอให้ฝ่ายเวียดนามปรับปรุงกฎระเบียบในการขออนุญาตจำหน่ายยาของเวียดนามซึ่งมีการขอข้อมูลและเอกสารประกอบเกินกว่าที่อาเซียนได้ตกลงกันไว้ ทำให้ผู้ส่งออกมีภาระค่าใช้จ่ายที่สูงขึ้น โดยฝ่ายเวียดนามรับทราบข้อกังวลและแจ้งว่าอยู่ระหว่างเวียนร่างกฎระเบียบฉบับใหม่  (2.3.2) **การส่งออกสินค้าเกษตรเวียดนามมายังไทย** โดยฝ่ายเวียดนามขอให้ไทยยกเลิกการยื่นหนังสือรับรองแสดงการได้รับสิทธิในการยกเว้นภาษีทั้งหมดหรือบางส่วนภายใต้เขตการค้าเสรีอาเซียน (ASEAN Free Trade Area: AFTA) ในการนำเข้าสินค้านมและผลิตภัณฑ์นมมายังไทย ซึ่งฝ่ายไทยยืนยันว่าหนังสือรับรองฯ มีวัตถุประสงค์เพื่อเก็บรวบรวมข้อมูลการนำเข้าและไม่ได้มีวัตถุประสงค์เพื่อสร้างอุปสรรคทางการค้า ทั้งนี้ ปัจจุบันยังไม่มีผู้ประกอบการยื่นเรื่องขออนุญาตนำเข้าผลิตภัณฑ์นมจากประเทศเวียดนามภายใต้ AFTA |
| (3) **ด้านการเกษตร** | ทั้งสองฝ่ายเห็นพ้องที่จะ**รื้อฟื้นกลไกความร่วมมือภายใต้บันทึกความเข้าใจด้านการบังคับใช้มาตรการสุขอนามัยและสุขอนามัยพืช** และใช้ประโยชน์จากกลไกดังกล่าวในการพิจารณาออกใบอนุญาตการนำเข้าให้กับสินค้าเกษตรที่แต่ละฝ่ายผลักดัน เช่น สินค้าเนื้อไก่และผลิตภัณฑ์ ลูกไก่ และไข่ฟัก ผลไม้ (เช่น เงาะ เสาวรส และน้อยหน่า) ข้าว และยางพารา รวมถึงสนับสนุนการแลกเปลี่ยนข้อมูลแนวปฏิบัติด้านการประมงระหว่างกัน |
| (4) **ด้านมาตรการเยียวยาทางการค้า** | ทั้งสองฝ่ายเห็นพ้องที่จะใช้**มาตรการเยียวยาทางการค้าเมื่อจำเป็น**โดยจะอำนวยความสะดวกในกระบวนการไต่สวนและแจ้งให้อีกฝ่ายทราบถึงความเป็นไปได้ในการเปิดไต่สวน รวมทั้งส่งเสริมความร่วมมือในการจัดการมาตรการเยียวยาทางการค้า |
| (5) **ด้านการส่งเสริมการค้า** | ทั้งสองฝ่ายจะร่วมกัน**สนับสนุนการใช้เครือข่ายค้าปลีกของแต่ละฝ่ายในการนำสินค้าเข้าสู่ตลาด** และส่งเสริมความร่วมมือด้านการค้าออนไลน์เพิ่มขึ้น รวมทั้งสนับสนุนกิจกรรมของหอการค้าและอุตสาหกรรมไทยในเวียดนาม |
| (6) **ด้านการเชื่อมโยงการขนส่ง** | ทั้งสองฝ่ายเห็นพ้องที่จะ**ผลักดันการปฏิบัติตามข้อตกลงด้านการขนส่งข้ามพรมแดนในกรอบอนุภูมิภาคและอาเซียน** รวมถึงการหาข้อสรุปในเรื่องรูปแบบการให้บริการเดินรถโดยสารในเส้นทางเชื่อมต่อ ฮาติงห์ (เวียดนาม)-ท่าแขก[สาธารณรัฐประชาธิปไตยประชาชนลาว (ลาว)]-นครพนม (ไทย) และการจัดทำความตกลงการเดินเรือร่วมสามฝ่ายระหว่างไทย-กัมพูชา-เวียดนาม |
| **1.2 ความร่วมมือด้านการลงทุนและความร่วมมือทางเศรษฐกิจอื่น ๆ** | |
| (1) **ด้านการลงทุน** | ทั้งสองฝ่ายเห็นพ้องที่จะ**ส่งเสริมการลงทุนในสาขาที่ได้รับประโยชน์ร่วมกัน** เช่น อาหาร ยานยนต์ พลังงาน สิ่งทอและเครื่องนุ่งห่ม เคมีภัณฑ์ และการพัฒนาโครงสร้างพื้นฐานต่าง ๆ และไทยขอให้เวียดนามเร่งจัดตั้งกลไกการหารือเพื่อส่งเสริมและคุ้มครองการลงทุนระหว่างกันเพื่อสร้างความเข้าใจเกี่ยวกับกฎระเบียบด้านการลงทุนของทั้งสองฝ่าย |
| (2) **ด้านการธนาคาร** | ทั้งสองฝ่ายยินดีต่อผลลัพธ์ที่เป็นรูปธรรมภายใต้บันทึกความเข้าใจระหว่างธนาคารแห่งประเทศไทย (ธปท.) กับธนาคารกลางเวียดนาม เช่น การเปิดตัวการเชื่อมโยงระบบการชำระเงินด้วยรหัสคิวอาร์ (QR Code) และการออกใบอนุญาตจัดตั้งสาขาธนาคารพาณิชย์ไทยในเวียดนาม |
| (3) **ด้านพลังงาน** | ทั้งสองฝ่าย**เห็นพ้องให้มีการจัดการประชุม Thailand-Vietnam Energy Forum ครั้งที่ 2** ในโอกาสแรก โดยไทยจะเป็นเจ้าภาพ เพื่อหารือแนวทางส่งเสริมความร่วมมือด้านพลังงานระหว่างกัน และฝ่ายไทยขอให้ฝ่ายเวียดนามอำนวยความสะดวกและเปิดโอกาสให้นักลงทุนไทยเข้าไปลงทุนในสาขาพลังงานสะอาด |
| (4) **ด้านแรงงาน** | ทั้งสองฝ่ายสนับสนุนให้หน่วยงานที่เกี่ยวข้อง**เร่งรัดกระบวนการพิจารณาร่างบันทึกข้อตกลงว่าด้วยการจ้างงานฉบับปรับปรุง**ให้ได้ข้อสรุปและมีการลงนามโดยเร็ว |
| (5) **ด้านทรัพย์สินทางปัญญา** | ทั้งสองฝ่ายเห็นพ้องให้มีการ**สนับสนุนและส่งเสริมความร่วมมือภายใต้บันทึกความเข้าใจด้านทรัพย์สินทางปัญญา**ระหว่างไทยและเวียดนามอย่างต่อเนื่องและส่งเสริมการคุ้มครองสินค้าสิ่งบ่งชี้ทางภูมิศาสตร์ซึ่งกันและกัน |
| (6) **ความร่วมมือในกรอบอนุภูมิภาค ภูมิภาค และพหุภาคี** | ทั้งสองฝ่ายจะ**ส่งเสริมความร่วมมือและให้การสนับสนุนซึ่งกันและกันในเวทีระดับอนุภูมิภาค ภูมิภาค และพหุภาคีที่ทั้งสองฝ่ายเป็นสมาชิก** รวมถึงการดำเนินการตามความตกลงหุ้นส่วนทางเศรษฐกิจระดับภูมิภาค (Regional Comprehensive Economic Partnership: RCEP) อย่างมีประสิทธิภาพตลอดจนการเป็นประธานความร่วมมือทางเศรษฐกิจในภูมิภาคเอเชีย-แปซิฟิก (Asia-Pacific Economic Cooperation: APEC) ของไทยในปี 2565 |
| **1.3 กิจกรรมอื่น ๆ ที่เกี่ยวข้อง** | |
| **กิจกรรมจับคู่เจรจาธุรกิจออนไลน์** | พณ. ได้จัดกิจกรรมฯ คู่ขนานกับการประชุม JTC ไทย-เวียดนาม ครั้งที่ ๔ โดยสามารถสร้างมูลค่าการสั่งซื้อ 71 ล้านบาท ในกลุ่มสินค้าเป้าหมาย เช่น อะไหล่ยานยนต์ อาหาร และสินค้าเพื่อสุขภาพและความงาม |

2. พณ. มี**ข้อสังเกตและข้อเสนอแนะ** ดังนี้

2.1 การประชุม JTC ไทย-เวียดนาม ครั้งที่ 4 ประสบความสำเร็จอย่างดี โดยทั้งสองฝ่ายได้หารือแนวทางส่งเสริมความร่วมมือเพื่อขยายโอกาสการค้าการลงทุนและลดอุปสรรคทางการค้าระหว่างกัน ทั้งนี้ การค้ารวมไทย-เวียดนาม ในปี 2564 มีมูลค่า 19,477.77 ล้านดอลลาร์สหรัฐ ขยายตัวเพิ่มขึ้นจากปีก่อน ร้อยละ 17.31 ซึ่งเป็นการขยายตัวของทั้งการนำเข้าและการส่งออก จึงคาดว่าจะสามารถบรรลุเป้าหมายการค้า 25,000 ล้านดอลลาร์สหรัฐ ในปี 2568

2.2 เวียดนามยังคงให้ความสำคัญกับการขาดดุลการค้ากับไทยและขอให้ไทยช่วยแก้ไขเรื่องการขาดดุลดังกล่าวโดยการอำนวยความสะดวกในการนำเข้าสินค้าจากเวียดนาม เช่น ลดขั้นตอนและเอกสารที่ใช้ประกอบการนำเข้าสินค้า ไม่ขยายระยะเวลาการเรียกเก็บอากรตอบโต้การทุ่มตลาดสินค้านำเข้าจากเวียดนาม อนุญาตให้มีการนำเข้าผลไม้ของเวียดนามเพิ่มเติม ตลอดจนสนับสนุนการจัดจำหน่ายสินค้าของเวียดนามในไทยซึ่งเป็นประเด็นที่เวียดนามต้องการผลักดันกับไทยมาอย่างต่อเนื่อง

2.3 ปัญหาอุปสรรคในการส่งออก**สินค้าอุตสาหกรรม**ของไทยไปยังเวียดนาม เช่น ผลิตภัณฑ์ยา และรถยนต์ โดยเวียดนามมีการประกาศใช้กฎระเบียบใหม่บ่อยครั้งและให้ความยืดหยุ่นกับผู้ผลิตภายในประเทศ ดังนั้น หน่วยงานภาครัฐและเอกชนไทยจึงควรติดตามการบังคับใช้กฎระเบียบทางการค้าของเวียดนามอย่างใกล้ชิดเพื่อประเมินผลกระทบที่อาจเกิดขึ้นและพิจารณาผลักดันกับฝ่ายเวียดนามในโอกาสต่าง ๆ นอกจากนี้ เวียดนามพยายามผลักดันให้ไทยอนุญาตให้มีการ**นำเข้าสินค้าเกษตร**โดยเฉพาะผลไม้จากเวียดนามเพิ่มขึ้น เพื่อแลกเปลี่ยนกับการที่เวียดนามจะพิจารณายกเลิกการระงับใบอนุญาตนำเข้าสินค้าเกษตรจากไทย จึงเห็นควรสนับสนุนให้หน่วยงานที่เกี่ยวข้องของทั้งสองฝ่ายมีการหารืออย่างใกล้ชิดต่อไปเพื่อหาทางออกร่วมกัน

3. พณ. พิจารณาแล้วเห็นว่า ผลการประชุมฯ มี**ประเด็นสำคัญที่เกี่ยวข้องกับส่วนราชการต่าง ๆ** เช่น

|  |  |  |
| --- | --- | --- |
| **ประเด็น** | **การดำเนินการที่สำคัญ เช่น** | **หน่วยงานที่รับผิดชอบ** |
| (1) **เป้าหมายการค้า** | ประสานงานและอำนวยความสะดวกในการนำเข้าและส่งออกสินค้าระหว่างกันเพื่อให้บรรลุเป้าหมายการค้า 25,000 ล้านดอลลาร์สหรัฐ ในปี 2568 | กระทรวงเกษตรและสหกรณ์ (กษ.)พณ.และกระทรวงอุตสาหกรรม (อก.) |
| (2) **การส่งออกรถยนต์ไทยไปเวียดนาม** | - เร่งรัดการดำเนินการให้เป็นไปตามข้อตกลงยอมรับร่วมผลการตรวจสอบและรับรองผลิตภัณฑ์ยานยนต์ของอาเซียน ที่มีผลใช้บังคับเมื่อเดือนมกราคม ๒๕๖๕  - ติดตามความคืบหน้าการบังคับใช้มาตรฐานการปล่อยไอเสีย EURO 5 ของเวียดนาม ผลกระทบต่อผู้ผลิตและผู้ส่งออกยานยนต์ของไทย | กระทรวงคมนาคม (คค.) พณ.อก. และสภาอุตสาหกรรมแห่งประเทศไทย |
| (3) **การส่งออกยาและผลิตภัณฑ์ยา ไปเวียดนาม** | ติดตามความคืบหน้าการออกร่างกฎระเบียบฉบับใหม่เกี่ยวกับการขึ้นทะเบียนยาของเวียดนาม | กระทรวงการต่างประเทศ (กต.) พณ. กระทรวงสาธารณสุข (สธ.)สำนักงานคณะกรรมการส่งเสริมการลงทุน (สกท.) และสภาธุรกิจไทย-เวียดนาม |
| (4) **การเชื่อมโยงและแลกเปลี่ยนเอกสารผ่านระบบอิเล็กทรอนิกส์ ณ จุดเดียวของอาเซียน (ASEAN Single Window: ASW)** | - เร่งแก้ไขปัญหาทางเทคนิคในการแลกเปลี่ยนเอกสาร (ATIGA e-Form D) รวมถึงความคืบหน้าการเชื่อมโยงการแลกเปลี่ยนเอกสารทางการค้าอื่น ๆ ระหว่างไทยกับเวียดนามผ่านระบบ ASW  - ติดตามข้อมูลรายละเอียดเพิ่มเติมและเอกสารหลักฐานจากภาคเอกชนเกี่ยวกับการที่เจ้าหน้าที่ศุลกากร ณ ด่านชายแดนเวียดนาม ไม่มีอำนาจในการตรวจสอบและอนุมัติหนังสือรับรองถิ่นกำเนิดสินค้าภายใต้ความตกลงการค้าสินค้าของอาเซียน | กระทรวงการคลัง พณ. สภาธุรกิจไทย-เวียดนาม และสภาหอการค้าแห่งประเทศไทย |
| (5) **การอำนวยความสะดวกการขนส่งผลไม้ไทยผ่านแดนเวียดนามไปยังจีน** | ติดตามความคืบหน้าการใช้มาตรการ/การผ่อนปรนมาตรการควบคุมโรคติดเชื้อไวรัสโคโรนา 2019 (โควิด-19) ของสาธารณรัฐประชาชนจีน (จีน) ณ ด่านชายแดนเวียดนาม-จีน และผลกระทบ/ปัญหาอุปสรรคต่อการขนส่งผลไม้และผลผลิตทางการเกษตรอื่น ๆ จากไทยผ่านเวียดนามไปยังจีน โดยเฉพาะในช่วงฤดูเก็บเกี่ยว | พณ. |
| (6) **การนำเข้านมและผลิตภัณฑ์นม รวมถึงสินค้าเกษตรอื่น ๆ จากเวียดนามมายังไทย** | ติดตามข้อร้องเรียนของเวียดนามเกี่ยวกับประเด็นปัญหาอุปสรรคและสถานการณ์การนำเข้าสินค้าเกษตรจากเวียดนามมาไทย | พณ. |
| (7) **การออกหนังสือรับรองมาตรฐานผลิตภัณฑ์อุตสาหกรรมให้แก่ผลิตภัณฑ์เหล็กจากเวียดนาม** | - จัดส่งเอกสารภาษาอังกฤษเกี่ยวกับขั้นตอนในการขอใบอนุญาตนำเข้าสำหรับผลิตภัณฑ์เหล็กกล้าทรงแบนรีดเย็นเคลือบสังกะสีแบบจุ่มร้อนให้ฝ่ายเวียดนาม  - ติดตามสถานการณ์การนำเข้าผลิตภัณฑ์เหล็กที่เป็นข้อกังวลของเวียดนาม | อก. |
| (8) **ความร่วมมือด้านมาตรการสุขอนามัยและสุขอนามัยพืช** | ติดตามความคืบหน้าการดำเนินความร่วมมือด้านการบังคับใช้มาตรการสุขอนามัยและสุขอนามัยพืช | กษ. |
| (9) **การนำเข้า-ส่งออกสินค้าเกษตรระหว่างกัน** | ติดตามความคืบหน้าการหารือระหว่าง กษ. ของทั้งสองฝ่ายและประเด็นที่เวียดนามแจ้งความประสงค์ที่จะให้ไทยอนุญาตให้มีการนำเข้าอะโวคาโด ส้ม สับปะรด มะพร้าว แตงโม และสตรอเบอร์รี่ จากเวียดนามเพิ่มเติม | กษ. |
| (10) **การสนับสนุนช่องทางการจัดจำหน่ายสินค้าไทยและเวียดนาม** | ส่งเสริมการจำหน่ายสินค้าของอีกฝ่ายผ่านเครือข่ายการค้าปลีกของตน รวมถึงบนแพลตฟอร์มการค้าออนไลน์ | พณ. สภาหอการค้าแห่งประเทศไทย สภาอุตสาหกรรมแห่งประเทศไทย และสภาธุรกิจไทย-เวียดนาม |
| (11) **การให้บริการรถโดยสารประจำทาง 3 ประเทศ (เวียดนาม ลาว และไทย)** | ติดตามและผลักดันให้ลาวเป็นเจ้าภาพจัดการประชุมคณะทำงานสามฝ่าย ครั้งที่ 2 เพื่อให้ได้ข้อสรุปเรื่องรูปแบบการดำเนินธุรกิจบริการเดินรถโดยสารในเส้นทางฮาติงห์ (เวียดนาม)-คำม่วน (ลาว)-นครพนม (ไทย) โดยเร็ว | คค. |
| (12) **ด้านพลังงาน** | ประสานฝ่ายเวียดนามเพื่อกำหนดจัดประชุม Thailand-Vietnam Energy Forum ครั้งที่ 2 ภายในไตรมาสที่ 2 หรือ 3 ของปี 2565 | กต. และกระทรวงพลังงาน |
| (13) **ด้านแรงงาน** | เร่งรัดกระบวนการพิจารณาร่างบันทึกข้อตกลงว่าด้วยการจ้างงานฉบับปรับปรุงให้ได้ข้อสรุปและมีการลงนามโดยเร็ว และการขยายสาขาอาชีพที่ไทยจะอนุญาตให้แรงงานเวียดนามเข้ามาทำงานในไทยได้ | กระทรวงแรงงาน |
| (14) **ความร่วมมือในกรอบอนุภูมิภาคและภูมิภาค** | ประสานงานและร่วมมือกันอย่างใกล้ชิดภายใต้กรอบความร่วมมือในระดับอนุภูมิภาค ภูมิภาค และพหุภาคี ที่ทั้งสองประเทศเป็นภาคีอยู่ | พณ. |

**25. เรื่อง ผลการประชุมคณะกรรมการร่วมทางการค้า (JTC) ไทย-ภูฏาน ครั้งที่ 4 และกิจกรรมอื่น ๆ ที่เกี่ยวข้อง**

คณะรัฐมนตรีมีมติรับทราบผลการประชุมคณะกรรมการร่วมทางการค้า (Joint Trade Committee: JTC) ไทย-ภูฏาน ครั้งที่ 4 และกิจกรรมอื่น ๆ ที่เกี่ยวข้อง ระหว่างวันที่ 27-29 เมษายน 2565 และมอบหมายให้หน่วยงานที่เกี่ยวข้องดำเนินการตามผลการประชุมฯ เพื่อให้ความร่วมมือทางเศรษฐกิจระหว่างไทยกับภูฏานเป็นไปอย่างมีประสิทธิภาพ ตามที่กระทรวงพาณิชย์ (พณ.) เสนอ

**สาระสำคัญของเรื่อง**

พณ. รายงานว่า การประชุม JTC ไทย-ภูฏาน ครั้งที่ 4 จัดขึ้นเมื่อวันที่ 27-29 เมษายน 2565 ณ จังหวัดภูเก็ต โดยมีรองนายกรัฐมนตรี (นายจุรินทร์ ลักษณวิศิษฏ์) และรัฐมนตรีว่าการกระทรวงพาณิชย์ และรัฐมนตรีว่าการกระทรวงเศรษฐการภูฏาน เป็นประธานร่วม ซึ่งมีผลการประชุมฯ สรุปได้ ดังนี้

1. **ผลการประชุมฯ**

|  |  |
| --- | --- |
| **ประเด็น** | **สาระสำคัญ** |
| 1. **ภาพรวมความสัมพันธ์ทางเศรษฐกิจ** | ภูฏานเป็นคู่ค้าอันดับ 6 ของไทยในภูมิภาคเอเชียใต้ โดยในปี 2564 การค้าระหว่างไทยกับภูฏานมีมูลค่ารวม 66.53 ล้านดอลลาร์สหรัฐ ซึ่งไทยได้เปรียบดุลการค้ากับภูฏานมูลค่า 66.45 ล้านดอลลาร์สหรัฐ โดยขณะนี้ภูฏานได้ดำเนินนโยบายเศรษฐกิจเพื่อยกระดับสู่ประเทศกำลังพัฒนาในปี 2566 ทำให้ภูฏาน ต้องเร่งแสวงหาตลาดการค้าใหม่ รวมทั้งเร่งพัฒนาระบบโครงสร้างพื้นฐานในประเทศเพื่อรองรับการขยายตัวทางเศรษฐกิจและมีนโยบายดึงดูดการลงทุนจากต่างประเทศ |
| 2. **การส่งเสริมการค้าและการลงทุนระหว่างกัน** | 2.1 **เป้าหมายทางการค้า** 120 ล้านดอลลาร์สหรัฐ ภายในปี 2568  2.2 **ความเป็นไปได้ในการจัดทำความตกลงสิทธิพิเศษทางการค้า (Preferential Trade agreement: PTA) ไทย-ภูฏาน** ทั้งสองฝ่ายเห็นพ้องให้ริเริ่มการหารือและศึกษาความเป็นไปได้เกี่ยวกับการจัดทำ PTA ไทย-ภูฏาน  2.3 **การใช้สิทธิประโยชน์ทางภาษีภายใต้โครงการให้สิทธิพิเศษทางภาษีแก่ประเทศพัฒนาน้อยที่สุด ระยะที่ 2** ภูฏานยังสามารถใช้สิทธิภาษีภายใต้โครงการดังกล่าวได้จนกว่าองค์กรสหประชาชาติจะประกาศให้ภูฏานพ้นจากรายชื่อประเทศพัฒนาน้อยที่สุด ทั้งนี้ โครงการฯ ของไทยจะสิ้นสุดในปี 2569  2.4 **การเข้าร่วมกิจกรรมส่งเสริมการค้า** ไทยเชิญชวนให้นักธุรกิจและผู้ประกอบการภูฏานเข้าร่วมงานแสดงสินค้าที่ไทยจัดขึ้น เช่น งาน ThaiFEX-ANUGA Asia 2022 (งานแสดงสินค้าอาหารที่ใหญ่ที่สุดในอาเซียนของไทย) ระหว่างวันที่ 24-28 พฤษภาคม 2565 และการจัดกิจกรรมจับคู่เจรจาการค้าออนไลน์ระหว่างนักธุรกิจไทยกับภูฏานในช่วงเดือนมิถุนายน-กรกฎาคม 2565 |
| 3 **ความร่วมมือทางเศรษฐกิจ** | 3.1 **ด้านการเกษตร** ภูฏานจะส่งออกผลไม้ 3 รายการ ได้แก่ แอปเปิ้ล ส้ม และมันฝรั่ง มายังไทย ซึ่งกระทรวงเกษตรและสหกรณ์ (กษ.) อยู่ระหว่างจัดทำผลการวิเคราะห์การปลอดศัตรูพืช ในขณะที่ไทยขอให้ภูฏานสนับสนุนการส่งออกสมุนไพรและยาแผนโบราณของไทย ซึ่งรวมถึงการขึ้นทะเบียน การเปิดตลาด และการอำนวยความสะดวกในการนำเข้า นอกจากนี้ไทยได้ถ่ายทอดองค์ความรู้เกี่ยวกับการจดทะเบียนสิ่งบ่งชี้ทางภูมิศาสตร์(Geographical Indications: GI) ให้กับภูฏานด้วย  3.2 **ด้านหัตถกรรม** ไทยและภูฏานได้เห็นพ้องให้มีการต่ออายุบันทึกความเข้าใจว่าด้วยการพัฒนาองค์ความรู้ในด้านศิลปะหัตถกรรมระหว่างสถาบันส่งเสริมศิลปหัตถกรรมไทย (องค์การมหาชน) กับกรมอุตสาหกรรมครัวเรือนภูฏาน อีก 5 ปี นับจากวันที่หมดอายุ (ฉบับเดิมหมดอายุเมื่อเดือนกุมภาพันธ์ 2564) โดยครอบคลุมความร่วมมือ 3 สาขา ได้แก่ งานไม้แกะสลัก งานไม้ไผ่ และอ้อย  3.3 **ด้านการท่องเที่ยว** ไทยและภูฏานได้เห็นพ้องให้มีการต่ออายุบันทึกความเข้าใจด้านการท่องเที่ยว อีก 5 ปี (ฉบับเดิมหมดอายุในเดือนมิถุนายน 2565) โดยไทยเสนอให้เพิ่มหน่วยงานของไทยอีก 1 หน่วยงาน คือ องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) ซึ่งจะเป็นการลงนามร่วมกันระหว่างการท่องเที่ยวแห่งประเทศไทย (ททท.) องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) และสภาการท่องเที่ยวภูฏาน โดยจะมุ่งเน้นการจัดทำรายการนำเที่ยวภายใต้แนวคิด “2 ราชอาณาจักร 1 จุดหมายปลายทาง” เน้นการส่งเสริมศิลปวัฒนธรรมวิถีชีวิตเรื่องอาหารและการท่องเที่ยวชุมชนเพื่อเป็นการดึงดูดนักท่องเที่ยวทั่วโลกมายัง 2 ประเทศ |
| 4. **ประเด็นอื่น ๆ** | ไทยยินดีพิจารณาความร่วมมือด้านทรัพย์สินทางปัญญาระหว่างกรมทรัพย์สินทางปัญญาของไทยกับภูฏาน |
| 5. **การจัดกิจกรรมอื่น ๆ** | พณ. ได้จัดกิจกรรมศึกษาดูงานและถ่ายทอดองค์ความรู้เกี่ยวกับแหล่งผลิตสินค้า GI รวมถึงการคัดเลือกสินค้าที่มีคุณภาพและตรงตามมาตรฐานของสินค้า GI ในจังหวัดภูเก็ต เช่น สับปะรดภูเก็ต |

2. พณ. มี**ข้อคิดเห็น**ว่า การประชุม JTC ไทย-ภูฏาน ครั้งที่ 4 เป็นการส่งเสริมและอำนวยความสะดวกทางการค้าและการลงทุนระหว่างกันให้มากขึ้น รวมทั้งเป็นการกระชับความร่วมมือทางเศรษฐกิจในด้านที่ทั้งสองฝ่ายมีศักยภาพร่วมกัน ได้แก่ การเกษตร หัตถกรรม และการท่องเที่ยว เพื่อผลักดันให้มูลค่าการค้าระหว่างกันให้บรรลุเป้าหมาย 120 ล้านดอลลาร์สหรัฐภายใน 2568

3. พณ. พิจารณาแล้วเห็นว่า ผลการประชุมฯ มี**ประเด็นสำคัญที่เกี่ยวข้องกับส่วนราชการต่าง ๆ** เช่น

|  |  |  |
| --- | --- | --- |
| **ประเด็น** | **การดำเนินการที่สำคัญ เช่น** | **หน่วยงานที่รับผิดชอบ** |
| 1. **ด้านการส่งเสริมการค้าและการลงทุน** | | |
| (1) **เป้าหมายการค้า** | ดำเนินการตามเป้าหมายทางการค้าที่ตั้งร่วมกัน คือ 120 ล้านดอลลาร์สหรัฐ ภายในปี 2568 | พณ. |
| (2) **การจัดทำ PTA ไทย-ภูฏาน** | ศึกษาผลประโยชน์และผลกระทบในการจัดทำ PTA | กระทรวงการคลัง (กค.) กษ. พณ. และกระทรวงอุตสาหกรรม (อก.) |
| (3) **การยกเลิกภาษีนำเข้าและการกำจัดปริมาณนำเข้าสำหรับประเทศพัฒนา น้อยที่สุด** | คงสิทธิประโยชน์ดังกล่าวจนกว่าองค์การสหประชาชาติจะประกาศให้ภูฏานหลุดออกจากรายชื่อประเทศพัฒนาน้อยที่สุด | กค. และ พณ. |
| (4) **การส่งเสริมการค้าและการลงทุน** | ส่งเสริมการเข้าร่วมกิจกรรมส่งเสริมการค้าระหว่างกันโดยส่งเสริมการส่งออกสินค้าสมุนไพรของไทยและยาไทยแผนโบราณไปยังภูฏาน รวมทั้งส่งเสริมการลงทุนในสาขาศักยภาพของไทยในภูฏาน เช่น การโรงแรม และการท่องเที่ยว | พณ. และสำนักงานคณะกรรมการส่งเสริมการลงทุน (สกท.) |
| 2. **ด้านความร่วมมือทางเศรษฐกิจ** | | |
| (1) **ด้านการเกษตร** | การส่งออกสินค้าของภูฏานมายังไทย เช่น ควินัว หน่อไม้ฝรั่ง และขิง ต้องเป็นไปตามมาตรฐานการวิเคราะห์ความเสี่ยงศัตรูพืช รวมทั้งจะพิจารณาการนำเข้าแอปเปิ้ล ส้ม มันฝรั่ง และน้ำผึ้งจากภูฏานซึ่งเป็นสินค้าควบคุมของไทย | กษ. |
| (2) **ด้านหัตถกรรม** | ต่ออายุบันทึกความเข้าใจด้วยการพัฒนาองค์ความรู้ในด้านศิลปะหัตถกรรมฯ และส่งเสริมให้ภูฏานร่วมงานแสดงสินค้าหัตถกรรมของไทยใน 2565 | สถาบันส่งเสริมศิลปหัตถกรรมไทย (องค์การมหาชน) |
| (3) **ด้านการท่องเที่ยว** | ต่ออายุบันทึกความเข้าใจฯ ด้านการท่องเที่ยวระหว่างกัน ภายใต้แนวคิด “2 ราชอาณาจักร 1 จุดหมายปลายทาง” | ททท. และองค์การบริหารพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) |
| 3. **ประเด็นอื่น ๆ** | | |
| **ความร่วมมือสาขาอื่น ๆ** | พิจารณาความร่วมมือระหว่างกรมทรัพย์สินทางปัญญาของไทยกับภูฏาน | พณ. |

**26. เรื่อง ผลการประชุมระดับรัฐมนตรีด้านการศึกษาแห่งภูมิภาคเอเชีย-แปซิฟิก ว่าด้วยเป้าหมายการพัฒนา ที่ยั่งยืน เป้าหมายที่ 4 (การศึกษา 2030) ครั้งที่ 2 และฉายวีดิทัศน์**

คณะรัฐมนตรีมีติรับทราบสรุปผลการประชุมระดับรัฐมนตรีด้านการศึกษาแห่งภูมิภาคเอเชีย-แปซิฟิกว่าด้วยเป้าหมายการพัฒนาที่ยั่งยืน เป้าหมายที่ 4 (การศึกษา 2030) ครั้งที่ 2 (2nd Asia-Pacific Regional Education Minister’s Conference on SDG4-Education 2030 (APREMC-II) และนำเสนอฉายวีดิทัศน์เรื่อง งานประชุมรัฐมนตรีด้านการศึกษาแห่งภูมิภาคเอเชีย-แปซิฟิก ตามที่กระทรวงศึกษาธิการ (ศธ.) เสนอ

**สาระสำคัญ**

1. **ภาพรวม** การประชุม APREMC-II ประสบความสำเร็จด้วยดีตามเจตนารมณ์ของกระทรวงศึกษาธิการและสำนักงานยู่เนสโก กรุงเทพฯ ในการจัดการประชุมระดับรัฐมนตรีด้านการศึกษาเพื่อแลกเปลี่ยนประสบการณ์ ข้อคิดเห็น วิสัยทัศน์ และแนวทางการพัฒนาด้านการศึกษาเพื่อรับมือกับสถานการณ์และบริบทที่เปลี่ยนแปลงไปของโลก รวมถึงการฟื้นฟูการศึกษาจากโรคโควิด-19 โคยมีรัฐมนตรีศึกษาจากประเทศในภูมิภาคเอเชีย-แปซิฟิกเดินทางมาเข้าร่วมการประชุม จำนวน 17 ประเทศ เข้าร่วมการประชุมแบบทางไกล 3 ประเทศ ผู้แทนองค์การระหว่างประเทศ หน่วยงาน องค์กรพัฒนาเอกชนและภาคประชาสังคมที่เกี่ยวข้องเข้าร่วมการประชุมประมาณ 350 คน

2. **สรุปสาระสำคัญ**

2.1 การประชุมเชิงวิชาการ จัดขึ้นในวันที่ 5 มิถุนายน 2565 ประกอบด้วย การนำเสนอและรายงานเกี่ยวกับดำเนินงานเพื่อบรรลุเป้าหมาย SDG4 ในภูมิภาคเอเชีย-แปซิฟิก และการประชุมกลุ่มย่อยเกี่ยวกับประเด็นด้านการศึกษา เพื่ออภิปรายแลกเปลี่ยนข้อคิดเห็น ปัญหาท้าทาย และแนวทางส่งเสริมการพัฒนาด้านการศึกษาอย่างครอบคลุมในมิติต่าง ๆ จำนวน 10 หัวข้อ ดังนี้

1) Learning Recovery and Addressing the Learning Crisis การฟื้นฟู การเรียนรู้และการจัดการวิกฤตการเรียนรู้จากการแพร่ระบาดของโรคโควิด-19 ซึ่งส่งผลกระทบต่อการเรียนในโรงเรียน และต้องเรียนรู้ผ่านระบบทางไกล ซึ่งส่งผลต่อการเข้าถึงการศึกษาและคุณภาพที่ไม่เท่าเทียม ดังนั้นการฟื้นตัวจำเป็นต้องได้รับการสนับสนุนจากรัฐบาลด้วยการใช้กลยุทธ์การฟื้นฟูที่เหมาะสม ซึ่งกลยุทธ์การฟื้นฟูการเรียนรู้จะแตกต่างกันไปตามบริบทของแต่ละภูมิภาค

2) Equity, Inclusion and Gender Equality ความเสมอภาค ความครอบคลุมและความเท่าเทียมระหว่างเพศในกลุ่มที่ได้รับผลกระทบมากที่สุด ได้แก่ เด็กจากครอบครัวและชุมชนชายขอบและด้อยโอกาส กลุ่มเปราะบาง เช่น เด็กผู้หญิง เด็กพิเศษ เด็กกลุ่ม LGBTI เด็กและเยาวชนที่ไม่เคยเข้าเรียนหรือออกจากโรงเรียนกลางคัน ดังนั้น จึงมีกรอบแนวคิด “การกลับมาที่ดีกว่าเดิมและเท่าเทียมมากขึ้น” เพื่อพัฒนาการศึกษาหลังการแพร่ระบาด โดยเฉพาะอย่างยิ่งสำหรับกลุ่มเด็กชายขอบและเด็กเปราะบาง

3) Digital Transformation การเปลี่ยนแปลงทางดิจิทัลด้านการศึกษานำไปสู่การพัฒนาการใช้เทคโนโลยีสารสนเทศ (ICT) เพื่อพัฒนาการเรียนการสอน ซึ่งช่วยสนับสนุนการศึกษาที่ครอบคลุมได้มากยิ่งขึ้น เพิ่มการเข้าถึงข้อมูลและความรู้ เสริมสร้างกระบวนการทางการศึกษา และพัฒนาผลการเรียนรู้ โดย ICT เป็นเครื่องมือที่ได้รับการยอมรับว่าสามารถช่วยให้เข้าถึงการศึกษาที่มีคุณภาพในช่วงที่มีการหยุดชะงักทางการศึกษาและโรงเรียนปิด ดังนั้น การเปลี่ยนแปลงทางดิจิทัลในการศึกษาจะช่วยสนับสนุนการฟื้นฟูการเรียนรู้ และการปฏิรูประบบการศึกษาเพื่อเพิ่มประสิทธิภาพ ความครอบคลุม ความยืดหยุ่นและคุณภาพของการจัดการศึกษา

4) Higher Education and Adult Learning การอุดมศึกษาและการศึกษาผู้ใหญ่ควรได้รับการฟื้นฟูจากการสูญเสียโอกาสทางการเรียนในช่วงการแพร่ระบาด การอุดมศึกษาจำเป็นต้องสร้างความแข็งแกร่งให้กับพลเมืองโลกและนักคิดที่สร้างสรรค์ ส่วนด้านการศึกษาผู้ใหญ่นั้น ภูมิภาคเอเชียตะวันออกและเอเชียตะวันออกเฉียงใต้มีพัฒนาด้านการอ่านออกเขียนได้อย่างต่อเนื่อง แต่ในระดับอนุภูมิ อัตราการอ่านออกเขียนได้ของเยาวชนและผู้ใหญ่ยังอยู่ในระดับที่ต่ำกว่าค่าเฉลี่ยในระดับโลก ดังนั้น จึงต้องเร่งดำเนินการเพื่อเพิ่มอัตราการรู้หนังสือของผู้ใหญ่ต่อไป

5) Financing and Governance การเงินและการจัดการบริหาร มุ่งเน้นการให้ความสำคัญกับการจัดสรรงบประมาณด้านการศึกษาเพิ่มมากขึ้น ทั้งนี้ ประเด็นปัญหาท้าทายที่เกิดขึ้นในภูมิภาค ได้แก่ การจัดสรรค่าใช้จ่ายในภาคสังคมและภาครัฐที่ไม่เพียงพอและล่าช้า ค่าใช้จ่ายด้านการศึกษาของรัฐลดลงอยู่ในระดับต่ำสุดของเกณฑ์มาตรฐาน ตามกรอบการดำเนินงานวาระการศึกษา 2030 จึงได้เสนอแนะว่าควรกำหนดงบประมาณสำหรับการศึกษาร้อยละ 4 - 6 ของผลิตภัณฑ์มวลรวมของประเทศ (Gross Domestic Product : GDP)

6) Transformative Education (ESD, GCED, Health and Wellbeing) การศึกษาเพื่อการเปลี่ยนแปลงเน้นการส่งเสริมให้ทุกคนพัฒนาศักยภาพเพื่อสันติและการพัฒนาที่ยั่งยืน ให้ความสำคัญกับการศึกษาเพื่อการพัฒนาที่ยั่งยืน (Education for Sustainable Development : ESD) พลเมืองโลกศึกษา (Global Citizenship Education : GCED) การศึกษาเพื่อสุขภาพและสุขภาวะที่ดี (Education for Health and Well-being : EHW) และสุขภาพและโภชนาการภายในโรงเรียน (School Health and Nutrition :SHN) อันเป็นปัจจัยสู่การมีวิสัยทัศน์ร่วมกันเพื่อการศึกษาที่เปลี่ยนแปลงชีวิต สังคม และโลก รวมถึงการสร้างสังคมที่สงบสุข ยุติธรรม และยั่งยืน

7) Early Childhood Care and Education การดูแลและการศึกษาเด็กปฐมวัย โดยช่วงวัยแรกเกิดถึงอายุ 8 ปี เป็นช่วงสำคัญของการพัฒนาซึ่งสามารถส่งผลต่อช่วงวัยต่อไปในชีวิต ดังนั้น เด็กปฐมวัยจำเป็นต้องได้รับการสนับสนุนด้านสิ่งแวดล้อมที่เอื้ออำนวยต่อการพัฒนาและปราศจากอุปสรรคต่าง ๆ เช่น ความยากจน ความหิวโหย ความรุนแรง และการถูกคุกคาม เพื่อให้เกิดพัฒนาการทางจิตใจอารมณ์ พฤติกรรม และการเรียนรู้ที่ดีต่อไป

8) Adolescents and Youth Learning and Skills development การเรียนรู้และการพัฒนาทักษะของวัยรุ่นและเยาวชน เพื่อให้มีศักยภาพและทักษะที่เหมาะสม สามารถเข้าสู่ตลาดแรงงานและการมีส่วนร่วมในสังคมได้ โดยให้ความสำคัญทั้งการศึกษาในระบบและนอกระบบ

9) Teachers การส่งเสริมศักยภาพและการเตรียมความพร้อมครูเพื่อรับมือกับผลกระทบของโรคโควิด-19 ทั้งด้านการเรียนการสอน ทักษะการใช้เทคโนโลยี ความเครียดทางกายและทางใจ ดังนั้น จึงควรปรับโครงสร้างในการจ้างและการฝึกอบรมครูเพื่อให้สามารถฟื้นฟูการเรียนรู้ใด้อย่างทันเหตุการณ์

10) Data and Monitoring การจัดทำนโยบายที่เกี่ยวข้องและการประเมินอย่างมีประสิทธิภาพจะช่วยให้สามารถเก็บข้อมูลการศึกษาระดับชาติได้ดีมากยิ่งขึ้น ช่วยให้สามารถนำข้อมูลมาวิเคราะห์สภาพจริง ปัญหา และความต้องการทางการศึกษาได้อย่างตรงประเด็นมากยิ่งขึ้น รวมทั้งนำไปสู่แนวทางการฟื้นฟูการเรียนรู้และการปฏิรูปการศึกษาต่อไป

2.2 การประชุมระดับรัฐมนตรี จัดขึ้นระหว่างวันที่ 6 - 7 มิถุนายน 2565 โดยมีการประชุมโต๊ะกลมระดับรัฐมนตรี แบ่งออกเป็น 2 หัวข้อ ได้แก่

(1) The Learning Recovery and Addressing the Learning Crisis การฟื้นฟูการเรียนรู้และการแก้ไขวิกฤตการเรียนรู้ โดยรัฐมนตรีศึกษาประเทศต่าง ๆ แสดงวิสัยทัศน์เชิงนโยบายและยุทธศาสตร์เพื่อสร้างความมั่นใจในการกลับไปเรียนในโรงเรียนอย่างปลอดภัย และการฟื้นฟูการเรียนรู้อย่างมีศักยภาพในอีก 2 ปีข้างหน้า อีกทั้งยังได้ระบุถึงขอบเขตในการฟื้นฟูการศึกษาจากโรคโควิด-19 ได้แก่ การเปิดโรงเรียนอย่างปลอดภัยและสร้างความเชื่อมั่นในการสร้างสิ่งแวดล้อมที่เอื้ออำนวยต่อการเรียนรู้ การกลับเข้าไปเรียนใหม่อย่างมีศักยภาพและการรักษาสถานภาพของผู้เรียนอย่างเท่าเทียม ยุทธศาสตร์ฟื้นฟูการเรียนรู้ รวมถึงการประเมินระดับการเรียนรู้และระบุถึงช่องว่าง การกำหนดมาตรการการเยียวยา เช่น โปรแกรมการเรียนที่มีความแตกต่างและโปรแกรมให้ผู้เรียนสามารถติดตามการสอนได้ทัน การประยุกต์หลักสูตร การปรับปฏิทินโรงเรียนและเวลาการสอน การบริหารจัดการด้านงบประมาณสำหรับฟื้นฟูการศึกษาโดยมีงบประมาณอย่างพอเพียง การจัดสรรงบประมาณอย่างเท่าเทียม และการใช้จ่ายงบประมาณอย่างมีประสิทธิภาพ

(2) Transforming Education and its Systems โดยคำนึงถึงความจำเป็นในการเปลี่ยนแปลงระบบการศึกษาเพื่อสร้างความเท่าเทียม ยืดหยุ่น และรับมือกับเหตุการณ์ที่ไม่คาดคิดได้มากขึ้น เพื่อพัฒนาการเรียนรู้ให้สอดคล้องกับปัจเจกบุคคล สังคม เศรษฐกิจ ส่งเสริมให้เกิดสันติภาพ การมีส่วนร่วม และความยั่งยืนในอนาคตเพื่อมนุษยชาติและโลก ทั้งนี้ ที่ประชุมได้กล่าวถึงการเปลี่ยนแปลงที่จำเป็น ได้แก่ การเปลี่ยนแปลงระบบการศึกษาเพื่อให้มีความยืดหยุ่นต่อสถานการณ์ที่ไม่คาดคิดในอนาคตได้มากขึ้น การเปลี่ยนแปลงระบบการศึกษาเพื่อสร้างความเชื่อมั่นว่า ผู้เรียนได้รับการพัฒนาให้มีศักยภาพในการใช้ชีวิตและอาชีพการงานที่เหมาะสมกับสภาพสังคมและเศรษฐกิจที่มีการเปลี่ยนแปลงอย่างรวดเร็วนอกจากนี้ ยังต้องคำนึงถึงการจัดสรรงบประมาณอย่างเพียงพอและมีประสิทธิภาพสำหรับดำเนินการเพื่อให้เกิดการเปลี่ยนแปลงด้านการศึกษา

ทั้งนี้ ประโยชน์ที่ไทยได้รับ คือ การได้แลกเปลี่ยนเรียนรู้แนวทางการพัฒนาด้านการศึกษาในภูมิภาคเอเชีย-แปซิฟิกมุมมองใหม่และข้อคิดเห็นระหว่างประเทศสมาชิก รวมถึงทิศทางการดำเนินงานที่เข้มแข็งเพื่อเตรียมพร้อมเดินหน้าสำหรับการฟื้นฟูด้านการศึกษาหลังจากการแพร่ระบาดโรคโควิด-19 และการเปลี่ยนแปลงด้านการศึกษาซึ่งเป็นประเด็นที่ทั่วโลกให้ความสำคัญ โดยเฉพาะการรับมือกับสังคมที่เปลี่ยนแปลงอย่างรวดเร็ว สถานการณ์ที่คาดไม่ถึง รูปแบบการเรียนรู้ที่ต้องปรับเปลี่ยนตามบริบท รวมถึงบทบาทของเทคโนโลยีเพื่อนำมาใช้ในการศึกษาให้มีคุณภาพและเท่าเทียม นอกจากนี้ ยังได้กระชับความร่วมมือทั้งด้านการศึกษาและภายใต้กรอบงานยูเนสโกระหว่างสำนักงานยูเนสโกระดับภูมิภาคและประเทศสมาชิกในการฟื้นฟูกิจกรรมที่หยุดชะงักไป โดยมีข้อริเริ่มโครงการและความร่วมมือจากประเทศสมาชิกที่ส่งเสริมพัฒนาด้านการศึกษา การพัฒนาครู ซึ่งสอดคล้องกับเป้าหมาย SDG4

**27. เรื่อง ร่างแถลงการณ์ร่วมของการหารือเชิงยุทธศาสตร์ไทย – สหราชอาณาจักร ครั้งที่ 4**

คณะรัฐมนตรีมีมติเห็นชอบในหลักการร่างแถลงการณ์ร่วมของการหารือเชิงยุทธศาสตร์ไทย – สหราชอาณาจักร ครั้งที่ 4 ตามที่กระทรวงการต่างประเทศ (กต.) เสนอ และให้รับข้อสังเกตของคณะรัฐมนตรีไปพิจารณาปรับปรุงร่างฯ ให้ถูกต้องเหมาะสมต่อไป

**สาระสำคัญของร่างแถลงการณ์ร่วมฯ** เป็นเอกสารผลลัพธ์ของการหารือเชิงยุทธศาสตร์ไทย – สหราชอาณาจักร ครั้งที่ 4 มีสาระสำคัญคือการแสดงเจตนารมณ์ทางการเมือง เพื่อส่งเสริมและขับเคลื่อนความร่วมมือระหว่างสองประเทศในสาขาต่าง ๆ ที่เป็นประโยชน์ร่วมกัน อาทิ ความร่วมมือด้านเศรษฐกิจ การเมืองและความมั่นคง สิ่งแวดล้อม ไซเบอร์ ดิจิทัล วิทยาศาสตร์ เทคโนโลยีและนวัตกรรม วัฒนธรรม และการศึกษา เป็นต้น

**28.** **เรื่อง ท่าทีไทยในการประชุม 2022 United Nations Ocean Conference**

คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. เห็นชอบท่าทีไทยสำหรับการประชุม 2022 United Nations Ocean Conference ซึ่งประกอบด้วย (1) ร่างปฏิญญาทางการเมือง Our Ocean, Our Future, Our Responsibility และ (2) ร่างเนื้อหาคำมั่นโดยสมัครใจที่ประเทศไทยจะประกาศในประเด็นการสนับสนุนข้อมูลด้านการติดตามและวิจัยภาวะความเป็นกรดในมหาสมุทร

ทั้งนี้ หากมีความจำเป็นต้องปรับปรุงแก้ไขร่างปฏิญญาทางการเมือง Our Ocean, Our Future, Our Responsibility และร่างเนื้อหาคำมั่นโดยสมัครใจที่ประเทศไทยจะประกาศ ที่มิใช่สาระสำคัญหรือไม่ขัดต่อผลประโยชน์ของประเทศไทยให้เป็นดุลยพินิจของหัวหน้าคณะผู้แทนไทยเป็นผู้พิจารณาโดยไม่ต้องนำเสนอคณะรัฐมนตรีพิจารณาอีกครั้ง

2. รับทราบองค์ประกอบคณะผู้แทนไทยเข้าร่วมการประชุม 2022 United Nations Ocean Conference มีกำหนดจัดขึ้นระหว่างวันที่ 27 มิถุนายน – 1 กรกฎาคม 2565 ณ กรุงลิสบอน สาธารณรัฐโปรตุเกส

**สาระสำคัญ**

1. การประชุม 2022 United Nations Ocean Conference ประกอบด้วยการประชุมย่อยต่าง ๆ ได้แก่

1.1 การประชุมเต็มคณะ (Plenary Session) ซึ่งจะมีการกล่าวถ้อยแถลงของประเทศสมาชิก (National statement) เกี่ยวกับความก้าวหน้าในการดำเนินการตามเป้าหมายที่ 14 และการประกาศคำมั่นโดยสมัครใจ (Voluntary Commitment) รวมถึงการร่วมรับรองปฏิญญาทางการเมือง Our Ocean, Our Future, Our Responsibility

1.2 การประชุม Interactive Dialogues ใน 8 หัวข้อ ซึ่งครอบคลุมการแก้ไขปัญหามลพิษทางทะเลและผลกระทบที่เกิดจากสภาวะอุณหภูมิน้ำทะเลที่สูงขึ้น การบริหารจัดการทรัพยากรทางทะเลและชายฝั่ง และทรัพยากรประมง การส่งเสริมความเข้มแข็งด้านเศรษฐกิจภาคมหาสมุทร การพัฒนาศักยภาพด้านวิทยาศาสตร์ทางทะเลและนวัตกรรม

1.3 กิจกรรมคู่ขนาน (Side Event) และกิจกรรมพิเศษ (Special Event)

2. ผลลัพธ์ของการประชุมจะประกอบด้วย (1) ปฏิญญาทางการเมือง Our Ocean, Our Future, Our Responsibility (2) คำมั่นโดยสมัครใจ (Voluntary Commitment) ที่ประเทศต่าง ๆ อาจพิจารณาประกาศในการประชุมฯ เพื่อแสดงเจตจำนงในการอนุวัติ SDG14 (3) สรุปผลการประชุม Interactive Dialogues ซึ่งจัดทำโดยประธานร่วมในที่ประชุม

3. ท่าทีไทยสำหรับการประชุม เช่น ประเทศไทยจะร่วมรับรองปฏิญญาทางการเมือง Our Ocean, Our Future, Our Responsibility เพื่อร่วมแสดงเจตนารมณ์ที่ชัดเจนในการอนุรักษ์และใช้ประโยชน์จากมหาสมุทร ทะเล และทรัพยากรทางทะเลอย่างยั่งยืนเพื่อการพัฒนาที่ยั่งยืนกับประชาคมโลก

4. การประชุมสหประชาชาติด้านมหาสมุทร ค.ศ. 2022 (2022 United Nations Ocean Conference) ระหว่างวันที่ 27 มิถุนายน – 1 กรกฎาคม 2565 ณ กรุงลิสบอน สาธารณรัฐโปรตุเกส มีองค์ประกอบคณะผู้แทนไทยเพื่อเข้าร่วมประชุม ดังนี้

1) รัฐมนตรีว่าการกระทรวงทรัพยากรธรรมชาติและสิ่งแวดล้อม หัวหน้าคณะ

2) ปลัดกระทรวงทรัพยากรธรรมชาติและสิ่งแวดล้อม

3) นายฤทัย วัฒนา เลขานุการหัวหน้าคณะผู้แทนไทย

4) คณะทำงานรัฐมนตรีว่าการกระทรวงทรัพยากรธรรมชาติและสิ่งแวดล้อม

5) ผู้แทนสำนักงานปลัดกระทรวงทรัพยากรธรรมชาติและสิ่งแวดล้อม

6) ผู้แทนกรมป่าไม้

7) ผู้แทนกรมส่งเสริมคุณภาพสิ่งแวดล้อม

8) อธิบดีกรมทรัพยากรทางทะเลและชายฝั่ง

9) ผู้แทนกรมเจ้าท่า

10) ผู้แทนกรมประมง

11) ผู้แทนสำนักงานนโยบายและแผนทรัพยากรธรรมชาติและสิ่งแวดล้อม

12) ผู้แทนกระทรวงการต่างประเทศ

13) ผู้แทนกรมทรัพยากรทางทะเลและชายฝั่ง

|  |
| --- |
| **แต่งตั้ง** |

**29. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

คณะรัฐมนตรีมีมติอนุมัติตามที่รัฐมนตรีว่าการกระทรวงการคลังเสนอแต่งตั้ง **นายธีรลักษ์ แสงสนิท** รองผู้อำนวยการสำนักงานบริหารหนี้สาธารณะ ให้ดำรงตำแหน่ง ที่ปรึกษาด้านตลาดตราสารหนี้ (เศรษฐกรทรงคุณวุฒิ) สำนักงานบริหารหนี้สาธารณะ กระทรวงการคลัง ตั้งแต่วันที่ 28 มีนาคม 2565 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**30. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงานคณะกรรมการส่งเสริมการลงทุนเสนอแต่งตั้ง **นายนฤตม์ เทอดสถีรศักดิ์** รองเลขาธิการคณะกรรมการส่งเสริมการลงทุน สำนักงานคณะกรรมการส่งเสริมการลงทุน ให้ดำรงตำแหน่ง เลขาธิการคณะกรรมการส่งเสริมการลงทุน สำนักงานคณะกรรมการส่งเสริมการลงทุน สำนักนายกรัฐมนตรี เพื่อทดแทนผู้ดำรงตำแหน่งที่จะเกษียณอายุราชการ ตั้งแต่วันที่ 1 ตุลาคม 2565 เป็นต้นไป ทั้งนี้ ตั้งแต่วันที่ทรง พระกรุณาโปรดเกล้าโปรดกระหม่อมแต่งตั้ง

**\*\*\*\*\*\*\*\*\*\*\*\*\*\*\*\*\*\*\***